
Agus  gabhaibh 
clogad 
na  slàinte. 


Iadsan  a  thèid  sios 
do'n  fhairge  air  longan ; 
Chi  iadsan  gniomharan 
Iehobhah. 


Dhia  beannaich  ar  Righ 


Cò  sgaras  sinn  o  ghràdh  Chriosd?  an 
dean  trioblaid,  no  àmhghar,  no  geur- 
leanmhuinn,  no  gorta,  no  lomhnochduidh, 
no  cunnart,  no  claidheamh? 

Ni  h-eadh,  ach  anns  na  nithibh  sin  uile 
tha  sinn  a'  toirt  tuilleadh  agus  buaidh,  trìd- 
san  a  ghràdhaich  sinn. 

Oir  tha  dearbh-bheachd  agam,  nach  bi  bàs, 
no  beatha,  no  aingil,  no  uachdaranachda, 
no  cumhachda,  no  nithe  a  tha  làthair,  no 
nithe  a  tha  ri  teachd, 

No  àirde,  no  doimhne,  no  creutar  sam 
bith  eile,  comasach  air  sinne  a  sgaradh 
o  ghràdh  Dhè  a  tha  ann  an  losa  Criosd  ar 
Tighearna. 

Rom.  vlil.  35,  37-39» 

Agus  chi  iad  'aghaidh;  agus  bithidh 
'ainm-san  air  clàr  an  eudain. 

INTRODUCTION 

It  seems  a  long  long  time  since  the  thunder  of 
the  guns  broke  the  peace  of  the  nations,  and  the 
struggle  began  which  will  decide  the  fate  of  the 
world.  In  the  hour  of  battle  it  was  never  the  way 
of  the  Highlander  to  keep  to  the  back  of  the  fray, 
and  in  our  day  the  manhood  of  the  Scottish 
Highlands  has  flocked  to  the  colours.  In  every 
battle  on  sea  and  land  our  countrymen  have  borne 
a  noble  share.  Where  men  fell  thickest,  there  the 
tartan  gleamed ;  where  the  enemy  fled,  there  the 
piobrochd  thrilled  the  blood.  As  the  Highland 
Brigade  breasted  the  slopes  of  the  Alma,  stern 
silence  fell  on  the  ranks  until  Sir  Colin  Campbell 
lifted  his  bonnet  and  they  rushed  on  the  foe  with 
the  slogan  of  victory;  but  all  the  glories  of  the 
days  of  old  fade  before  the  glory  of  our  day.  The 
mightiest  military  power  in  the  world  burst  in 
mighty  flood,  wave  after  wave,  seeking  to  over- 

whelm  that  line  of  soul  and  iron  that  barred 
its  way  to  world  dominion,  but,  before  the  heroism 
that  never  flinched,  it  broke  and  wavered  and 
crumbled.  In  those  great  hours  when  the  soul 
of  the  world  was  saved,  we  are  proud  that  our 
race  bore  nobly  its  part.  When  at  Waterloo, 
Napoleon  saw  his  ranks  yield  before  the  onslaught 
of  the  Highlanders,  he  did  not  restrain  his 
admiration  for  his  enemies,  but  exclaimed, 
"Les  braves  Ecossais" — "Brave,  brave  Scots- 
men." As  we  think  of  the  men  who  have  died 
that  we  may  live,  what  can  we  say  but  just  that : 
"  Brave,  brave  Fellow-Countrymen."  And  we 
say  it  with  love  and  tenderness  and  a  great 
feeling  of  gratitude  in  our  hearts. 

Which  to  admire  most,  the  men  who  went 
forth  to  face  death,  or  the  parents  and  wives  who 
gave  them  at  their  country's  call,  I  know  not. 
There  was  a  boy  of  eighteen  years  from  the  Isle 
of  Skye  who  gained  the  D.S.O.  at  Loos,  and  who, 
a  year  later,  was  killed.  Regarding  him  the  father 
wrote  to  a  friend:— "  His  mother  and  I  both 
know  that  though  our  boy  had  been  spared  to 
the  threescore  years  and  ten,  he  could  never  have 
achieved  anything  greater  or  nobler  than  he 

achieved  dying."  And  that  was  the  spirit  of  all 
our  Highland  people.  In  no  part  of  the  British 
Empire  has  there  been  more  losses  of  brave  men 
than  in  the  Highlands,  but  the  sorrowing  hearts 
are  sustained  by  the  overshadowing  God.  In 
these  days  men  and  women  into  whose  hearts 
the  iron  has  pierced  are  realising,  as  never  before, 
"The  Comforter  which  is  the  Holy  Ghost." 

It  was  to  keep  our  men  at  the  front  in  living 
touch  with  that  life  of  the  Spirit,  which  is  the 
inheritance  of  their  race,  that  a  small  Committee 
was  formed  in  Edinburgh  to  supply  them  with 
Gaelic  devotional  literature.  There  was  but  little 
available  of  suitable  form,  so  books  were  translated, 
or  edited,  representing  what  is  best  in  the  religious 
literature  of  the  Gael.  The  burden  of  the  work 
fell  on  the  Rev.  Donald  Maclean,  Free  St  Columba 
Church,  Edinburgh,  and  the  Rev.  Malcolm 
MacLennan,  D.D.,  St  Columba  U.F.  Church, 
Edinburgh.  To  them  the  Highland  sailors  and 
soldiers  owe  the  booklets  which  brought  the 
message  of  the  Everlasting.  Gospel  in  the  language 
they  love.    They  will  not  lose  their  reward. 

Those  who  undertook  the  work  of  sending  forth 

the  booklets  will  be  amply  rewarded  if  through 
the  printed  word  there  may  come  to  the  sailors  on 
the  deep  or  the  soldiers  in  the  trenches  the  fuller 
sense  that  God  is  with  them.  This  terrible 
scourge  of  War  has  not  been  sent  without  a 
purpose.  It  is  in  the  night  that  the  stars  arise 
and  shine,  and  it  is  in  the  day,  dark  with  affliction, 
that  the  vision  of  God  arises  on  the  soul.  We  had 
given  ourselves  to  pleasure  and  to  Mammon  and 
were  forgetting  God,  but  our  laughter  has  been 
hushed  and  our  Mammon  seen  to  be  dross  when 
the  great  and  terrible  day  of  the  Lord  dawned. 
We  have  learned  once  more  through  blood  and 
tears  that  nothing  is  of  any  value  in  the  world 
except  to  love  God  and  to  serve  Him.  There  has 
come  a  new  sense  of  the  value  of  the  power  of 
prayer.  We  have  cried  to  God  like  our  fathers  of 
old  and  He  has  heard  us.  At  Bannockburn  six 
hundred  years  ago,  the  Scots  "full  devoutly  knelt 
down  to  pray ;  and  a  short  prayer  they  made  to 
God  to  help  them  in  that  fight."  They  prayed 
and  they  conquered.  Thus  has  it  always  been. 
If,  at  the  front,  the  men  have  prayed,  at  home 
prayer  has  ascended  without  ceasing.  At  the  hour 
of  worship,  in  the  stillness  of  the  quiet  glen,  the 
prayer  has  risen  to  the  Father  that  the  sons  far 

away  might  be  shielded  from  the  enemy  of  the 
body  and  the  enemy  of  the  soul.  And  because  of 
these  prayers  in  the  Church  and  the  home,  the 
hearts  of  our  soldiers  have  been  garrisoned  by  the 
Spirit  of  God.  They  have  not  been  forsaken  nor 
have  they  been  overwhelmed,  and  at  last  victory 
will  be  theirs. 

When  the  battle  for  the  soul  of  the  world  has 
been  gained  and  the  great  army  comes  home  again, 
it  is  our  hope  and  our  confidence  that  the  men 
who  have  faced  death  for  freedom  and  righteous- 
ness will,  in  the  after  days,  prove  themselves  good 
soldiers  of  Jesus  Christ.  There  will  come,  through 
this  great  visitation  of  God,  many  changes.  Evils 
which  have  gnawed  like  a  canker  at  the  heart 
of  the  nation,  we  must  destroy.  The  places 
which  have  been  solitary  and  desolate  must  again 
be  peopled.  The  altars  of  our  God  must  again  be 
reared  in  our  homes.  And  it  is  the  men  who 
have  looked  death  in  the  face,  and  have  saved  the 
Empire  on  the  battle-field,  who  shall  lead  the 
nation  hereafter  into  the  promised  land  of  love 
and  righteousness.  But  there  will  be  no  promised 
land  for  any  except  for  those  who  see  the  ancient 
guiding  fires  burn  and  shine,  leading  them  on. 

Our  prayer  at  home  for  the  men  at  the  front 
is  just  this,  that  their  eyes  may  not  grow  dim  to 
the  vision  of  God,  and  that,  in  life  and  death,  the 
Everlasting  Arms  may  be  around  them,  and  that,  at 
last,  should  God  spare  them  to  come  home,  they 
may  set  themselves  to  establish  the  Kingdom 
of  God  and  build  up  Jerusalem  in  this  our  beloved 
land. 

Norman  Maclean. 

Edinburgh, 

November  19 16 

A  sheoldairean  agus  a  shaiglideirean 
Gaidhealach  ! 


Ann  an  ainm  an  Tighearna  Iosa  Criosd,  Prionnsa 
na  sithe,  tha  sinn  a'  cur  fàilte  oirbh. 

Mar  chinn-suidhe  thri  eaglaisean  a  tha  searm- 
onachadh  an  t-soisgeil  anns  a'  Ghàidhlig,  dh'- 
iarradh  sinn  a  dheanamh  dearbhta  dhuibh  gu 
bheil  ùrnuighean  ar  coimhthionalan  a  ghnàth  a' 
dol  suas  as  bhur  leth.  Gu  'n  robh  Dia  'n  a  sgiath 
dhuibh  ann  an  là  a'  chunnairt,  a'  tabhairt  duibh 
foighidinn  agus  neart  an  làithean  feithimh  agus 
faire,  buaidh  ann  an  là  a'  chatha,  agus  gu  'n 
gabhadh  e  thuige  fèin  sibh  an  uair  a'  bhàis !  An 
lorg  bhur  fulangais  agus  bhur  fèin-iobradh  gu  'n 
robh  sith  le  ceartas  air  a  stèidheachadh  air  an 
talamh,  an  uin  gun  a  bhi  fada ! 

Cha  'n  'eil  ceàrna  de  'n  t-saoghal  air  nach  do 
dhrùidh  fuil  uasal  nan  saighdeirean  Gaidhealach, 
anns  na  làithean  a  dh'fhalbh,  's  iad  a'  cathachadh 
as  leth  righ  agus  dùthcha.  Thug  sibh  dearbhadh 
mu  thràth,  anns  a'  chogadh  so,  gur  mic  sibh  a  tha 
airidh  air  cliù  bhur  sinnsireachd.  Tha  sinn  a' 
toirt  buidheachas  do  Dhia  air  bhur  son.  Ma 


thig  a'  ghairm  oirbh  gu  triall  as  a  so,  cuiribh  bhur 
n-aghaidh  air  a'  bhàs  mar  dheagh  shaighdeirean 
Iosa  Criosd ;  ach  ma  's  e  run  an  Tighearna,  sibh 
a  thighinn  dachaidh  fa-dheòidh  gu  bhur  tìr  agus 
bhur  dàimhean  caithibh  aimsir  bhur  beatha  mar 
dheagh  shaighdeirean  losa  Criosd. 

Mar  dhuinne  is  amhluidh  dhuibhse,  cha  'n  'eil 
ann  ach  aon  tearmunn,  eadhon  Dia.  A  mhàin 
cuireamaid  so  'n  'ur  cuimhne : 

'S  fearr  na  bhi  'g  earbs'  a  duine  beò 

Ar  dòchas  chur  an  Dia  ; 
'S  fearr  na  bhi  'g  earbs'  a  prionnsaibh  mòr 

Ar  dòchas  chur  's  an  Triath. 

Is  sinn, 

bhur  seirbhisich  anns  an  Tighearna  Iosa  Criosd. 

Ceann-suidhe  Eaglais  na  h-A  Iba, 
Cean  -  uidhe  na  k- Eaglais  Shaoir  A  onaichte* 
Ceann-suidhe  11a  h- Eaglais  Shaoir, 

An  Sgeula 

"An  uair  a  labhair  Iosa  na  briathran  so,  chaidh  e 
maille  ri  dheisciobuil  thairis  air  sruth  Chedroin,  far 
an  robh  lios,  do  'n  deachaidh  e  fèin  agus  a  dheis- 
ciobuil. Agus  b'aithne  do  Iudas,  a  bhrath  esan,  an 
t-àite :  oir  thainig  Iosa  gu  trie  an  sin  maille  r'a 
dheisciobuil.5' — EoiN  xviii.  1-2. 

An  t-àite  anns  an  do  chuir  Iosa  an  cath  bu  chru- 
aidbe  a  chuir  e  'n  a  eachdraidh,  b'  e  sin  an  t-àite 
anns  an  robh  e  gu  trie  ann  an  gleachd  na  h-urnuigh 
— an  comhluadair  agus  an  co-chomunn  diamhair 
ri  Dia.  Bha  e  air  mhodh  sonruichte  Jn  a  f  hear- 
urnuigh.  B'  ann  tre  urnuigh  a  chum  e  suas  a 
cho-chomunn  ri  Athair.  B'  ann  tre  ùrnuigh  a 
chuir  e  fo  chis  gach  deuchainn  agus  bròn  agus 
àmhghar  a  bha  air  a  chur  a  mach  dha  rè  a  chuairt 
anns  an  f  heòil  B'  ann  tre  urnuigh  a  ghlèidh  e  a 
chreideamh  ann  sàbhailteachd  a  phearsa  agus 
aobhair  ann  an  gràdh  agus  an  dilseachd  Athar. 

B'  arm  tre  ùrnuigh  a  fhuair  e  coimhlionadh  air 
uile  gheallaidhean  a  chùmhnant  ri  Athair.  B'  e 
so  riaghailt  irioslachaidh  agus  a  dhuais : 

a  Iarr  ormi  Js  mar  oighreachd  bheir  mi  dhuit, 
Na  fìneacha  gu  lèir  ; 
JS  mar  sheilbh  ro  dhileas  bheir  mi  dhuit, 
Fad  iomal  crìch  gach  tir." 

Agus  anns  an  t-seadh  so,  mar  air  dòighean  eile, 
feumaidh  a  shluagh  a  bhi  air  an  co-chumadh  ris, 
a  chum  gu  'm  bi  e  'n  a  cheud-ghin  am  measg 
mòran  bhràithrean.  Anns  a'  Ghàradh  aig  an  àm 
so  chuir  e  a'  chlach-mhullaich  air  ni  a  bha  aige 
air  a  dheanamh  ?n  a  bhith-chleachdadh.  "  Thàinig 
Iosa  gu  trie  an  sin." 

Agus  bha  fhios  aig  Iudas  air  an  àite.  Air  an 
aobhar  sin  cha  b'  ann  a'  teicheadh  o  na  bha  an 
dàn  dha  a  chaidh  Iosa  do  Ghetsemane.  Bha  e 
le  làn-thoil  a'  dol  an  coinnimh  a'  chlaidhimh  a  bha 
gus  a  bhualadh,  mar  a  thuirt  e  fhèin.  Mur  biodh 
a  bhàs  le  làn-thoil  cha  bhiodh  e  aon  chuid  taitneach 
do  Dhia  no  luachmhor  mar  iobairt  air  son  peacaidh. 
B'fheumail  cuideachd  gu  'm  biodh  e  air  fhaicinn 
leis  na  deisciobuil  nach  ann  dh'a  aindeon  a  chaidh 
e  an  coinnimh  a'  bhàis  a  chum  nach  fhaigheadh 
iad  oilbheum  ann  gu  tur.  Air  iomadh  dòigh  chuir 

e  an  cèill  dhaibh  roimh  làimh  gur  ann  le  saorsa 
a  thoile  a  bha  e  gu  fulang : 

"Air  an  aobhar  so  is  ionmhuinn  leis  an  Athair 
mise,  air  son  gu  Jn  leig  mi  sios  m'anam,  chum 
gu  'n  glac  mi  e  a  rìs.  Cha  Jn  'eil  neach  air  bith 
'g  a  thoirt  uam.  ach  tha  mi  g  a  leigeadh  sios 
nam  fèin  :  tha  cumhachd  agam  a  leigeadh  sios, 
agus  tha  cumhachd  agam  a  ghlacadh  a  ris." — 
Eoin  x.  15-18. 

Agus  a  nise,  an  uair  a  thàinig  an  uair,  cha  'n  ann 
do  àite-falaich  a  tha  e  deanamh  a  shlighe,  a  chum 
car  mu  chnoc  a  thoirt  do  'n  bhrathadair,  ach  do 
'n  àite  air  an  robh  e  làn-eòlach,  's  e  air  a  bhi  ann 
gu  trie  còmhla  ris. 

An  uair  a  ràinig  e  an  Gàradh  thuirt  e  ris  an 
ochdnar,  "Suidhibhse  an  so  gus  an  teid  mise 
a  dheanamh  urnuigh  an  sud."  Tha  "Ceannard 
an  slàinte"  a'  dol  ann  an  òrdugh  catha,  agus  tha 
e  furasd  fhaicinn  air  a  ghnuis  gu  'n  robh  fhios 
aige  gu 'm  bu  chath  fuileachdach  a  bhiodh  ann. 

"Agus  thug  e  Peadair  leis  agus  dithis  mhac 
Shebede,  agus  thòisich  e  air  a  bhi  brònach  agus 
ro-dhoilghiosach." 

A'  fàgail  a'  chuid  bu  mho  dhe  na  deisciobuil 
chaidh  Iosa  an  coinnimh  a'  nàmhaid  Js  a  thriuir 
chàirdean  sgairteil  còmhla  ris.    Cha  7n  e  gu  'n 

robh  mòr  earbsa  aige  'n  an  cobhair,  ach  b'  iad 
an  triùir  bu  treise  dhe  dheisciobuil — roghadh  a 
threud  bhig.  Is  iad  a  bha  còmbla  ris  air  a'  bheinn, 
agus  a  bba  'n  an  suil-f  hianuisean  air  a  mbòrachd. 
Chunnaic  iad  e  air  a  chruth-atharrachadh,  agus 
aghaidh  mar  a'  ghrian,  agus  a  thrusgan  geal  mar 
an  sneachda.  ChuaP  iad  an  guth  as  a'  ghlòir 
òirdhearc  ag  radh,  "  Is  e  so  mo  Mhac  gràdhach, 
èisdibh  ris."  Agus  a  nis  bha  iad  gu  fhaicinn 
'n  a  shineadh  air  an  talamh,  brùite  fo  bhròn, 
a'  sileadh  deòir  àmhghair,  a'  sileadh  fala  na  h- 
èigin.  Mar  so  tha  àrd-shochair  ag  ullachadh  fa 
chomhair  deuchainnean  gorta. 

B'  iomchuidh  gu  'm  biodh  iadsan  a  chunnaic  am 
barrachd  de  ghlòir  an  t-Slànuighir  air  an  taghadh 
gu  bhi  faicinn  am  barrachd  de  àmhghair.  Bhiodh 
duil  gu  'n  seasadh  an  creideamh  a  chaidh  a 
neartachadh  leis  a'  ghlòir  an  deuchainn  mhòr 
tre  'n  deachaidh  an  Slànuighear  'n  a  irioslachadh. 
Uime  sin  an  uair  a  thòisich  e  air  a  bhi  brònach 
agus  ro  -  dhoilghiosach,  dh'fhosgail  e  chridhe 
dhaibh  agus  "thuirt  e  riu,  Tha  m'anam  ro- 
bhrònach,  eadhon  gu  bàs."  Tha  bhròn  a' 
cur  thairis,  agus  ged  nach  b'àbhais  dha  a  bhi 
gearan  ri  daoine,  tha  e  'g  a  dhòirteadh  ann  am 
broilleach  a  chàirdean. 

Ach  dè  b'aobhar  dh'an  bhròn  dhoilghiosach 
a  ghluais  agus  a  shàruich  Mac  Dhè  ?  Cha  'n  'eil 
teagamh  nach  b'  e  aobhar  a  bhròin  a'  ni  gu 
sonruichte  air  son  an  robh  e  ag  ùrnuigh — sealladh 
air  a'  chopan  a  bha  e  gu  fhaotainn  a  làimh  Athar. 
Mallachd  Dhè,  o  'n  robh  e  gus  a  shluagh  taghta  a 
shaoradh — claidheamh  feirge  agus  dioghaltais  an 
Tighearna — an  trèigsinn  peanasach  air  a'  Chrann — 
mothachadh  air  fearg  Dhè  air  a  leagadh  air  mar 
fear-ionaid  agus  urras  muinntir  a  bha  luchdaichte 
le  aingidheachd — sin  na  nithean  a  bha  lionadh 
copan  a'  chriothnachaidh  a  bha  nis  gu  bhi  air  a 
chur  'n  a  làimh ;  agus  lion  an  sealladh  e  le  bròn 
a'  bhàis. 

Agus  dh'innis  e  do  'n  triuir  e,  oir  air  dha  bhi 
'n  a  dhuine,  bha  co-fhaireachdan  a  bhràithrean 
milis  dha.  Ach  feumaidh  e  a  dhòirteadh  am 
broilleach  Athar,  oir  cha  toir  ni  as  lugha  na  sin 
faothachadh  no  neart  dha.  Mar  sin  tha  e  cur 
an  triùir  as  fhaisge  air  a  chridbe  an  ionad  na 
faire,  agus  tha  e  fhèin  a'  dol  an  teis-meadhon 
a'  ghleachd  ri  uair  is  cumhachd  an  dorchadais 
*n  a  aonar. 

"Agus  dh'imich  e  beagan  air  adhart,  agus 
thuit  e  air  aghaidh,  a'  deanamh  urnuigh,  agus 
ag   radh,  O   mAthair,  ma  dh'fhaodas  e  bhi, 

rachadh  an  copan  so  seachad  orm ;  gidheadh, 
na  biodh  e  mar  is  kill  leamsa,  ach  mar  is  toil 
leatsa." 

Nach  uamhasach  an  sealladh — gu  'm  biodh  an 
Dia  beò,  a  tha  riaghladh  deich  mile  saoghal  o 
chathair  a  ghlòire,  Iehobhah  uile-fhoghainteach, 
aig  a  bheil  a  bhith  ann  fhèin,  's  a  dhiadhachd  a' 
gabhail  còmhnuidh  ann  an  cruth  anmhuinn  nàdur 
daonna,  's  e  'n  a  shineadh  air  an  talamh  fhuar 
an  cruth  na  h-irioslachd  as  diblidhe  agus  na  h- 
ùrnuigh  as  cràbhaiche.  Cia  mar  a  b'urrainn 
Iehobhah-Iosa,  Mac  siorruidh  an  Ti  as  àirde,  a 
bhi  air  a  thoirt  gu  inbhe  cho  brònach?  Nach 
'eil  e  labhairt  mar  neach  's  a  chreideamh  air 
chrith— mar  neach  's  eagal  air  a  dhusgadh  ?  Tha 
e  mar  neach  fo  eagal,  ach  cha  'n  'eil  mar  neach 
a  chaill  a  chreideamh.  An  uair  a  tha  e  ag  osnaich 
'n  a  spiorad  is  ann  le  spiorad  a'  Mhic,  ag  radh, 
"  Athair,  ma  dh'fhaodas  e  bhi."  Ach  nach  'eil 
an  glaodh  so  a'  ciallachadh  gu  bheil  e  gabhail 
aithreachas  as  a  chumhnant,  agus  a'  tarruing  air 
ais  o  'n  f  hulangas  a  tha  Jn  a  chois  ?  Cha  'n  'eil : 
is  e  tha  ann  cainnt  na  h-umhlachd  as  coimhlionta. 

Ach  nach  'eil  so  a'  ciallachadh  gu  'n  robh  miann 
durachdach  air  a  dhol  as  o  fhulangas.    Tha  e 
sin.    Mur  b'  e  sud  toil  Athar,  a  chum  tre  fhulangas 

gu  'n  saoradh  e  a  shluagh,  bhiodh  e  iomchuidh 
gu  leòr  nach  biodh  aige  ri  coinneachadh  ri 
fulangas.  Am  b'urrainn  corp  fior  agus  anam 
reusonta  a  bhi  aige  gun  fheòil  a  bhi  air  chrith 
roimh  "uamhasan  an  Tighearna ';  ?  Am  b'urrainn 
anam  a  bhi  naomh — fìor  eagal  Dhè  a  bhi  air — 
gun  a  bhi  air  chrith  le  bròn  agus  àmhghar  ri 
aghaidh  fearg  Dhè  ?  Agus  cionnus  a  b'urrainn 
e  "  ùmhlachd  f  hoghlum  tre  na  nithean  a  dh' 
f  huiling  e  "  ach  le  bhi  toirt  fo  cheansail  a  ghràin 
nàdurra  agus  neo-chiontach  air  a  bhi  giùlan 
fulangais,  agus  mar  sin  le  fèin-àicheadh  agus  fèin- 
iobradh  ? 

Gidheadh,  nach  robh  e  coltach  ri  anmhuinn- 
eachd  agus  neo-iomlanachd  ann  an  Iosa  gu  'n 
labhradh  e  mar  gu  'n  smaoinicheadh  e  gu  'n  robh 
ecomasachgu'nrachadh  an  copan  seachad  air?  Cha 
'n  'eil  e  ri  àicheadh  nach  'eil  Iosa  air  fhoillseach- 
adh  dhuinn  ann  an  so  'n  a  anmhuinneachd,  eadhon 
mar  a  tha  an  Spiorad  Naomh  a'  deanamh  fianuis, 
gu  'n  "cheusadh  e  tre  anmhuinneachd."  Ach 
is  còir  dhuinn  an  aire  a  thoirt  do  nàdur  na  mi- 
iomlanachd  so.  An  robh  ann  ach  mothachadh, 
car  tiota,  air  an  aon  smuain — miann  a  dhol  as 
o  dhoimhneachd  na  truaighe  a  bha  fosgladh 
roimhe  ann  am  mallachd  Athar?  Bha  am  miann 

sin  nàdurach  do  a  nàdur  daonna,  's  e  naomh, 
faireachail,  reusonta.  Mur  biodh  miann  mar  sin 
aige,  an  àite  a  bhi  'n  a  naomhachd  do  'n  Tighearna, 
's  e  bhiodh  ann,  ged  is  dàna  dhuinn  a  radh,  tàir 
ladurn  air  fearg  agus  toil  na  Diadhachd,  Ni 
h-eadh ;  na  'm  b'urrainn  a  leithid  a  shealladh 
uamhasach  a  bhi  aig  Iosa  air  corruich  Athar, 
agus  gun  a  bhi  aig  a'  cheart  àm  air  a  lionadh  le 
miann  a  dhol  as  uaithe,  's  e  bhiodh  ann  an  sin 
dearbhadh  air  e  bhi  dh'easbhuidh  fìor  nàdur 
an  duine,  leis  na  h-anmhuinneachdan  a  bhuineas 
dha.  Cha.  robh  e  an  cumhachd  fhior  anam,  mar 
dhuine  le  buadhan  criochnaichte,  làn  bhrìgh  an 
t-suidheachaidh  7s  an  robh  e  a  ghabhail  a  steach 
a  bhuille  a  shùla.  Bha  a  bhuadhan  nàdurra  air 
an  slugadh  suas  le  bròn  agus  uamhas  do-labhairt, 
agus  sgàil  na  buille  air  laighe  air.  Uime  sin  cha 
robh  e  aon  chuid  mi-nàdurach  no  mi-naomh,  mi- 
reusonta  no  mi-dhleasdanach,  gu  'n  èireadh  am 
miann  'n  a  anam,  agus  gu  'm  briseadh  e  mach 
an  dian  dhùrachd — "  O  m'Athair,  ma  dh'f haodas 
e  bhi  rachadh  an  copan  so  seachad  orm."  Ach 
air  ball,  's  e  glacadh  sealladh  air  a'  Chomhairle 
shiorruidh,  air  Sgriobturan  nach  fhaodar  a  bhris- 
eadh,  air  geallaidhean  nach  fàilnich  am  feasd, 
tha  e  tionndadh  nam  briathran  agus  a'  mhiann 

sin  gu  ùmhlachd  choimhlionta,  agus  ag  radh, 
"gidheadh,  na  biodh  e  mar  is  àill  leamsa,  ach 
mar  is  toil  leatsa."  Agus  nach  f  haod  sinn  f  haicinn 
amis  na  briathran  sin  doimhneachd  a  ghràidh 
shiorruidh  araon  do  Athair  agus  do  Eaglais.  Mur 
do  theich  e  o  'n  fhearg  ri  teachd  cha  b'ann  a 
chionn  nach  robh  mothachadh  beò  aige  air 
uamhas  na  feirge  sin,  ach  a  chum  gu  'm  biodh 
aig  peacaich  dideann  agus  dòchas  a  chum  teich- 
eadh  o  'n  fheirg.  Cha  do  theich  e,  a  chionn  nach 
b'fhear-tuarasdail  e,  ach  a  chionn  gu  'm  b'e  am 
Buachaille  maith,  a  tha  leigeadh  sios  a  bheatha 
air  son  nan  caorach. 

Tha  Lucas  a'  deanamh  iomradh  air  ni  iongantach 
a  thachair  aig  an  am  sin  : 

"Agus  dh'fhoillsicheadh  dha  aingeal  o  nèimh 
gJ  a  neartachadh." — Luc.  xxii.  43. 

Cha  'n  iongantach  ged  fhritheileadh  na  spioradan- 
frithealaidh  ud  do  'n  Bhràthair  as  sine,  neach 
a  chomharraich  Dia  mar  oighre  nan  uile  nithean. 
Dh'fhoillsich  iad  a  theachd  do  'n  t-saoghal  mar 
naoidhean  Bhetlehem — fhritheil  iad  dha  's  e  air 
a  bhuaireadh  's  an  f hàsach — fhritheil  iad  dha  aig 
an  uaigh  air  maduinn  as-eirigh.  Tha  seirbhis  mar 
sin  do  phearsa  an  t-Slànuighir,  's  e  ag  oibreachadh 

a  mach  saorsa  a  shluaigh,  'n  a  choimhlionadh  air 

facal  glòrmhor  an  Athar : 

u  Agus  a  ris,  an  uair  a  tha  e  toirt  a  cheud-ghin 
a  steach  do  'n  t-saoghal,  tha  e  ag  radh,  Agus 
deanadh  uile  ainglean  Dhè  aoradh  dha.j; — 
Eabh.  i.  6. 

Cha  'n  'eil  e  air  innseadh  dhuinn  ^;//«ra  neartaich 
an  t-aingeal  an  Slànuighear,  's  e  'n  a  èigin  aig  an 
àm  so.  Tha  aon  nì  cinnteach  bha  feum  mhòr 
aige  air  neartachadh,  's  e  air  a  chuairteachadh  le 
anmhuinneachd  agus  le  dorchadas  neul  na  feirge, 
a  bha  gu  briseadh  air  a  cheann  naomh  mar 
thàirneanaich  Shinai.  Aig  amannan  eile  bha 
buadhan  a  Dhiadhachd  an  cleachdadh  a  thoirt 
fianuis  air  mar  am  Messias.  Ach  a  nis  bha  na 
buadhan  sin  fo  chlos,  a  chum  gu'm  biodh 
irioslachadh  air  a  dheanamh  coimhlionta.  B'  e 
so  mar  a  dh'f  hoillsich  e  doimhneachd  irioslachaidh : 
cha  do  mheas  e  mar  reubainn  a  bhi  co-ionnan  ri 
Dia,  ach  chuir  e  e  fèin  ann  an  dimeas.  Ged 
a  bha  e  'n  a  Dhia  neo-chaochlaidheach  ghabh  e 
air  fèin  cruth  seirbhisich,  ag  àicheadh  air  fhèin 
cleachdadh  a  bhuadhan  agus  a  chumhachd  mar 
Dhia,  a  sgriosadh  ann  am  priobadh  na  sula 
deich  mile  saoghal  agus  ifrinn  de  nàimhdean,  a 
chum   gu   'm   blaiseadh  e   air  anmhuinneachd 

creutair  cruthaichte.  Anns  an  àicheadh  sin  bha 
an  dearbhadh  agus  an  deuchainn  air  iomlanachd 
ùmhlachd  do  chuing  Athar  anns  a'  chorp  a 
dh'ullaich  e  dha. 

B'  ann,  's  e  anns  a'  chàs  sin  a  thainig  an 
t-aingeal  agus  a  neartaich  e  e.  Nach  robh  e  'n  a 
thogail  agus  'n  a  neart  dha,  's  e  fo  'n  sgàil  dhorch 
sin,  air  a  ghlacadh  ann  an  anmhuinneachd  a 
dhaonnachd,  gu  'n  tigeadh  aingeal  a  fhrithealadh 
dha  le  aoradh,  a  chum  a  bhi  soillseachadh  an 
dorchadais  le  glòir  a  phearsa  's  an  Trianaid  uile- 
bheannaichte  ?  B'  e  so  an  dearbh  thogail  agus 
neartachadh  a  bha  feumail  aig  an  àm — gu  'm 
biodh  aoradh  air  a  dheanamh  dha  le  gràdh  agus 
urram  le  aingeal  à  glòir,  an  uair  a  bha  e  fo 
dhimeas  agus  fo  thàir  aig  daoine,  lag  agus  diblidh 
'n  a  chorp,  làn  àmhghair  agus  bròin  'n  a  anam,  a' 
giùlan  dioladh  agus  mallachd — toilteanas  peac- 
aidhean  sluagh  do-àireamh — mar  Urras  na  h- 
oighreachd.  Bha  so  dha  mar  roimh-bhlas  na 
glòire  bha  gu  thighinn,  an  uair  a  bhiodh  ainglean 
agus  uachdranachdan  agus  cumhachdan  air  an 
deanamh  umhail  dha,  agus  a  lubadh  gach  glun 
do  'n  ainm  Iosa.  Bha  an  t-aingeal  so  ag  aoradh 
dha  mar  theachdaire  o  Athair,  ag  innseadh  dha,  's 
e  anns  an  staid  a  b'isle,  mu  'n  àirdeachadh  a  bha 

gu  leantuinn.  Bha  am  freagradh  so  dh'a  ùrnuigh 
mar  ghuth  Dhè,  ag  radh  ris  an  duine  anmhuinn 
an  Getsemane:  "Tha  do  chaithir,  O  Dhè !  gu 
saoghal  nan  saoghal." 

Ach  mo  thruaighe !  Mu  astar  urchuir  claiche, 
am  fianuis  an  ionaid  anns  a  bheil  cumhachdan  an 
t-saoghail  neo-fhaicsinnich  an  dian  ghleachd — 
cuird  a'  bhàis  agus  piantan  ifrinn,  air  an  darna 
làimh,  agus  aoradh  agus  glòir  nèimh  nan  nèimhean, 
air  a'  làimh  eile — tha  na  deisciobuil  air  fuarachadh 
'n  an  co-fhaireachdan  cho  mòr  's  gu  bheil  iad  air 
tuiteam  'n  an  cadal ! 

"Agus  thainig  e  chum  nan  deisciobuil,  agus 
fhuair  e  'n  an  cadal  iad,  agus  thuirt  e  ri  Peadair, 
An  ann  mar  sin  nach  b'urrainn  sibh  faire  a 
dheanamh  aon  uair  a  mhàin  maille  riumsa  ? " 

Tha  leithid  a  ni  ann  agus  àmhghar  agus 
fulangas  Chriosd  a  bhi  fa  chomhair  ar  sula,  a  bhi 
faicinn  Chriosd  air  a  cheusadh  gu  follaiseach  air 
son  peacaidh,  agus  gidheadh  a  bhi  fantuinn  an 
suain  a7  pheacaidh — marbh  ann  an  euceartaibh 
agus  ann  am  peacadh — 's  gun  a  bhi  teicheadh  o 
?n  olc  ghràineil,  a  thug  air  Criosd  uile  àmhghair; 
's  gun  a  bhi  teicheadh  o  'n  fhearg  a  chuir  a 
leithid  a  dh'uamhas  air  Iosa,  ach  a  dh'fhuiling  e 
ann  am  meud  a  ghràidh  air  son  pheacach.  O  a 
14 


An  Sgeula 


pheacaich  mhì-chùramaich !  m  a  do  chadal  ann 
an  saoghal  anns  an  do  shaoithrich  Mac  Dhè  'n  a 
spiorad,  agus  an  do  bhàsaich  e  mar  èiric  air  son 
peacaidh — 'n  a  do  chadal,  faodaidh  e  bhi,  na  's 
fhaisge  air  an  t-siorruidheachd  na  bin  na  deis- 
ciobuil  chadalach  air  Iosa.  Dùisg  agus  teich  le 
aithreachas  agus  le  creidimh  a  chum  an  dòchais 
a  chuir  fulangas  an  t-Slànuighir  romhad.  Na 
dean  moille,  air  eagal  gu  faigh  an  claidheamh 
grèim  ort,  's  tu  a  mach  à  Criosd,  agus  gu  marbh  e 
thu  leis  an  darna  bàs  ! 

Ach  nach  fhaod  creidmhich  cuideachd  a  bhi  n 
an  cadal?  B'  e  deisciobnil  a  fhuair  Iosa  'n  an  cadal 
an  uair  a  thill  e  o  àmhghair  agus  o  ùrnuigh.  Nach 
trie  a  tha  deisciobuil  f  hathast  agus  cadal  mi-iom- 
chuidh  air  an  anam  ?  Cò  an  criosduidh  durachd- 
ach  air  nach  'eil  nàire  air  son  anmhuinneachd 
agus  caochlaidheachd  a  ghràidh  — cho  cearbach 
agus  ainneamh's  a  tha  a  sheirbhis  dh'an  rioghachd 
— cho  mall  agus  seachranach 's  a  tha  cheuman  air 
slighe  Chriosd — cho  farm  's  a  tha  chreideamh,  's 
cho  iuar  's  a  tha  dhurachd,  ann  a  bhi  cumail 
co-chomunn  naomha  ri  Criosd  'n  a  òrduighean  ? 
Bhiodh  criosduidhean  na  b'fheàrr  'n  an  dùisg  na 
'm  biodh  iad  na  bu  trice  còmhla  ri  Criosd  ann  an 
Getsemane — na  bu  mhiannaiche  air  a  bhi  dol  a 

steach  ann  an  inntinn  agus  an  gràdh  an  t- 
Slànuigbir  }n  sl  f  hulanagas — na  bu  dichiollaiche  air 
a  bhi  an  co-chomunn  fhulangais,  agus  air  a  bhi 
faotainn  geur-mhothachadh  air  glòir  dhiamhair  an 
saorsa  fhèin,  mar  a  tha  sin  ag  èirigh  à  doimh- 
neachdan  neo-chriochnach  àmhghairean  Mhic  Dhè. 

Dùisgibh  uime  sin  a  chlann  Dhè  gu  creidimh 
as  beothaile,  gu  gràdh  as  aithreachaile,  dhàsan  a 
bhàsaich  air  'ur  son  agus  a  dh'èirich  a  ris.  Thig 
esan  a  bha  'n  a  shineadh  an  Getsemane  agus 
suidhidh  e  air  a'  chaithir  mhòr  ghil.  Duisgibh 
agus  deanaibh  seirbhis  dha,  ann  an  creidimh  agus 
ann  an  gràdh.  Deanaibh  seirbhis  dha,  agus 
cuiribh  cath  air  a  shon,  fo  bhratach  a  shaor 
ghràidh  agus  a  ghràidh  naomhachaidh — an  gràdh  a 
thug  buaidh  ann  an  Getsemane  agus  air  Calbhari. 

ii 

Amhghar  A'  Bhròin 

"  Tha  m'anam  10  bhrònach,  eadhon  gu  bka.^— 
Mat.  xxvi.  38. 

Bha  bròn  a'  ghàraidh  a'  sruthadh  o  bhròn  a' 
Chrainn-cheusaidh,  mar  ni  a  bha  air  tighinn  am 

fradharc  agus  am  fagus.  Is  e  a  bha  ann  an 
tiugh-dhorchadas  Ghetsemane  sgàil  Chalbhari. 
Ma  thuigeas  sinn  sin  tuigidh  sinn  na  's  fhearr 
uamhasan  do-labhairt  nam  fulangasan  troimh  an 
deach  an  Slànuighear,  an  uair  a  thug  e  e  fhèin 
mar  èirig  air  son  peacaidh. 

Chi  sinn  so  gu  soilleir  ma  ghabhas  sinn  beachd 
air  urnuighean  anns  a'  ghàradh,  oir  is  ann  gun 
teagamh  mu  na  nithean  a  bha  'n  a  bhròn  dh'a 
spiorad  a  bha  e  ag  ùrnuigh.  Tha  sinn  aJ  togail  o 
na  h-ùrnuighean  sin  nach  robh  Iosa  idir  ag  bl 
copan  fearg  Athar  aig  an  àm  so.  Cha  do  dh'òl  e 
an  copan  sin  gus  an  robh  e  air  a'  Chrann,  an  uair 
a  ghiùlan  e  ar  peacaidhean  'n  a  chorp  f  hèin — gus 
an  robh  e  air  a  dheanamh  *n  a  mhallachd  air  ar 
son,  agus  a  dh'f  huilinge  aon  uair  air  son  peacaidh- 
ean, am  firean  an  àite  nan  neo-fhirean.  Ach  a 
nis,  an  Getsemane,  tha  gleachd  na  h-urnuigh,  agus 
a  bhròn  ro  mhòr  timchioll  air  a'  so :  cha  'n  ann 
air  searbhas  a'  chopain,  }s  e  'g  a  bl,  ach  air  do  'n 
Athair  a  bhi  cur  copan  na  feirge  7h  a  làimh — 
copan  searbh  a  bha  e  gus  ol  an  coimhlionadh  na 
h-aimsir.  Cha  ;n  urrainn  dhuinn  sgeula  air 
Getsemane  a  leughadh  le  aire  gun  a  bhi  faicinn 
gu  bheil  àmhghar  agus  bròn  agus  gleachd  an 
t-Slànuighir  ag  èirigh,  cha  'n  ann  idir  o  ?n  chopan 

a  bhi  ri  bhilean,  ach  o  shealladh  a  fhuair  sùilean 
anam  air  na  bha  arms  a'  chopan  a  bha  Athair  a' 
cur  'n  a  làimh  a  chum  òl — sealladh  roimh  'n  am 
air  an  àmhghar  uamhasach — an  t-saoithir  do- 
labhairt — troimh  an  roimh  aig  anam  ri  dhol  aig 
àm  a  bhi  'g  òl  a'  chopain.  Agus  air  an  dearbh 
aobhar  sin  cha  robh  ni  a  b'ion-mhiannaichte  le 
anam  reusonta  na  gu  'n  rachadh  an  copan  seachad 
air.  Ach,  air  a'  làimh  eile,  cha  mhò  a  b'urrainn 
fianuis  a  bhi  na  bu  ghlòrmhora  air  meud  a  ghràidh 
do  thoil  Athar  agus  do  shlàinte  a  shluaigh  na  so : 
c<  Na  biodh  e  mar  is  àill  leamsa,  ach  mar  is  toil 
leatsa." 

Chaidh  na  h-ionghannan  uamhasach  ud  seachad, 
cha  ?n  ann  leis  a'  chopan  a  bhi  air  ol,  ach  le  e  bhi 
air  a  chur  'n  a  làimh,  le  toil  an  Athar,  agus  le  e  bhi 
air  a  ghabhail  le  Iosa,  ann  an  umhlachd  choimh- 
lionta  do  thoil  Athar.  Tha  e  air  a  dheanamh 
cinnteach  dhuinn  gur  ann  mar  so  a  bhà  an  uair  a 
tha  Iosa  fhèin  a'  cronachadh  eud  dall  Pheadair 
leis  na  briathran  so  :  "  Cuir  do  chlaidheamh  ?s  an 
truaill :  an  copan  a  thug  m'Athair  dhomhsa,  nach 
ol  mi  e?  " 

Bha  an  copan  ud  air  a  lionadh  le  toillteanas  a7 
chiontaich,  agus  e  f  hèin  air  a  mheas  mar  chiontach. 
O  'n  dearbh  am  ud  cha  'n  'eil  Iosa  air  fhaicinn 

tuilleadh  am  measg  dhaoine,  gus  an  d'èirich  e  o 
na  mairbh,  ach  an  riocbd  ciontaich.  Tha  e  air 
a  ghlacadh — tha  casaid  air  a  dheanamh  air— tha 
bhinn  air  a  thoirt  a  mach  leis  a'  bhreithimh — tha 
e  air  a  chrochadh  B'e  so  an  copan  a  dh'òl  's  a 
dh'f  halamhaich  e  air  a'  Chrann  mhallaichte.  Tha 
fhios  againn  cho  eucorach  's  a  bha  losa  beann- 
aichte  air  èigneachadh  le  daoine  gu  bhi  giùlan  cliù 
fear  droch-bheart.  Tha  fhios  againn  gu  'n  robh 
an  glacadh  gun  aobhar — gu  'n  robh  a'  chasaid 
breugach — a'  chuirt  'n  a  culaidh  mhagaidh — an 
fhianuis  'n  a  mionnan-eithich — a'  bhinn  eucorach 
agus  gamhlasach — am  bàs  'n  a  mhort.  Tha  fhios 
againn  air  a'  so  uile,  agus  gidheadh,  ma  sheallas 
sinn  beagan  na  's  doimhne  chi  sinn  an  f  hireantachd 
a  bha  gliocas  neo-chriochnach  ag  oibreachadh  a 
mach  troimh  na  nithean  so,  a  rèir  a  chomhairle 
chinnteach  agus  a  roimh-eòlas.  Chi  sinn  an  sin, 
anns  a'  chopan  feirge  a  tha  Criosd  ag  òl,  dealbh 
air  fulangas-rèite  an  urrais.  A  bhi  'g  a  fhaicinn 
air  a  ghlacadh,  air  fheuchainn,  air  a  dhiteadh,  air 
a  tharruing  gu  bàs  mar  fhear  droch-bheart 
sonruichte,  is  e  sin  mar  an  ceudna  a  bhi  faicinn, 
mar  ann  an  sgàthan,  cas-cheuman  Ceartas  an  Ti 
as  àirde,  's  e  air  a  thighinn  a  mach  le  ùghdaras  a 
ghlacadh,  le  craicionn  air  a  bheil  cuis-chasaid  a 
19 


Getsemane 


tha  uamhasach  air  a  sgrìobhadh,  le  ùghdaras  o 
bhreithimh  nan  uile  a  dhiteadh,  le  claidheamh 
lìobhta  fearg  nèimh  a  chum  diolaidh — Ceartas 
nach  leig  air  a  cheum  gus  a  faigh  e  riarachadh  air 
pearsa  Fear-ionaid  a'  chiontaich — Fear-siridh  agus 
Fear-saoraidh  na  muinntir  chaillte. 

Cha  'n  'eil  ni  a  tha  nise  a'  tachart  gu  follaiseach 
dh'a  thaobh,  eucorach  's  mar  a  tha  iad  uile,  nach 
'eil,  a  rèir  an  ruin  shiorruidh,  'n  a  chomharra 
faicsinneach  air  na  ceuman  falaichte  spioradail  a 
tha  Ceartas  naomha  a'  gabhail  ann  an  dioladh 
air  an  duine  "chaidh  àireamh  am  measg  nan 
ciontach."  Tha  sinn  a'  faicinn  eadhon  ann  an 
roghainn  an  t-sluaigh  air  Barabbas,  an  àite  Iosa, 
samhladh  agus  seula  air  diteadh  Chriosd  mar 
Fhear-ionaid  nam  peacach — bha  e  neo-chiontach 
mar  an  t-uan,  gidheadh  chaidh  eallach  a  leagadh 
air  bu  truime  gu  mòr  na* eallach  Bharabbais.  Mar 
a  dh'fhuiling  e  le  roghainn  dhaoine  an  àite  a" 
mhortair,  Barabbas,  mar  sin  dh'fhuiling  e  a  rèir 
run  gràis  Dhè  an  àite  "clann  na  feirge." 

Mar  sin  tha  sinn  a'  faicinn  a'  chopain  a  dh'òl 
an  Slànuighear,  an  diteadh  ris  an  do  ghabh  e, 
suidheachadh  agus  duais  fear  droch-bheart,  air  a 
shamhlachadh  anns  gach  àmhghar  a  dh'fhuiling  e 
fo  làmhan  dhaoine  aingidh,  ach  air  a  choimhlionadh 

anns  a'  chunntas  a  bha  aige  ri  dheanamh  ri  Dia, 
agus  anns  an  f  hearg  a  chaidh  a  dhòrtadh  a  mach 
air  le  Dia. 

Ma  's  e  so  an  copan,  dè  bu  chiall  do  bhi  'g  a 
ghabhail,  ach  gu  'n  irioslaicheadh  Iosa  e  fhèin  gu 
bhi  air  a  dheanamh  'n  a  pheacadh  air  ar  son — 
gu  bhi  air  àireamh  am  measg  nan  ciontach — chum 
gu 'm  biodh  peacaidhean  a  shluaigh  air  an  leagadh 
air.  B'  e  so  an  gnothuich  air  an  robh  Getsemane 
'n  a  fhianuis  eadar  an  t-Athair  agus  am  Mac. 
An  coimhlionadh  na  h-aimsir  tha  an  t-Athair  ag 
iarraidh  air  Iosa  cionta  na  h-Eaglais  a  ghabhail 
air  fhèin.  An  coimhlionadh  na  h-aimsir  tha  Iosa 
a'  gabhail  agus  a'  daingneachadh  na  bha  air  a 
rùnachadh  leò  le  chèile  ann  an  comhairle  na  sith 
o  shiorruidheachd.  Tha  e  a'  daingneachadh  nan 
cumhachan  leis  an  do  chord  e  gu  'n  seasadh  e  mar 
urras  a  shluaigh  thaighte,  agus  gu  'n  ìocadh  e  am 
fiachan  uile.  "Cha  'n  e  mo  thoil-sa  ach  do  thoil- 
sa  gu  'n  robh  deanta." 

Tha  an  t-Athair  a'  leagadh  air  uile  aingidheachd 
na  muinntir  a  thug  e  dha.  Tha  e  a'  meas  dha 
cionta  nan  uile  bhios  air  an  teàrnadh.  Tha  e'ga 
dheanamh-san  do  nach  b'aithne  peacadh  'n  a 
pheacadh  air  ar  son.  Tha  e  'g  a  àireamh  am 
measg  nan  ciontach,  mar  neach  a  tha  giulan  'n  a 

phearsa  fhèin  peacaidhean  mhòrain.  Is  ann  a 
thaobh  nithean  mar  so  a  thuirt  Iosa :  "  Do  thoil 
gu  'n  robh  deanta."  *Uime  sin  tha  e  gabhail  air 
fhèin,  an  ùmhlachd  do  thoil  Athar,  na  peacaidhean 
a  tha  e  gus  a  ghiùlan  'n  a  chorp  f  hèin  air  a'  chrann, 
agus  tha  am  baisteadh  fala  a  tha  leantuinn  mar 
chomhar  agus  mar  sheula  air  a'  chùmhnant  leis  a 
bheil  esan  air  a  dheanamh  mar  gu  ?m  b'  e  ceann- 
feadhna  nam  peacach- — mar  neach  air  a  bheil  an 
t-eallach  as  truime  a  tha  ann. 

An  urrainn  sinn  a  bhi  ann  an  teagamh  a 
nise  a  thaobh  gnè  agus  crioch  an  fhulangais  ud 
?s  a'  ghàradh  ?  Smaoinich  air  Iosa  anns  an  t-suidh- 
eachadh  uamhasach  sin  fa  chomhair  Breitheamh 
nan  uile  —  fa  chomhair  Dhè  agus  Athar  —  fa 
chomhair-san  anns  an  robh  iomlanachd  aoibhneis 
agus  a  ghlòire !  Smaoinich  air  agus  e  ag  aontachadh 
gu  'm  biodh  peacaidhean  dheich  miltean  air  am 
meas  dha  le  Athair.  Smaoinich  air  agus  e  deònach 
gu  'n  cuireadh  breitheanas  Athar  as  a  leith  a'  h-uile 
seòrsa  agus  tomhais  uile — a'  h-uile  gnè  agus  suidh- 
eachadh  aingidheachd  ghràineil.  Bha  leabhar- 
cuimhne  Dhè,  anns  a  bheil  uile  pheacaidhean  an 
taghaidh  air  an  sgriobhadh  mar  a  tha  iad  ann  an 
sealladh  Dhè,  air  fhosgladh  fa  chomhair  suilean 
Iosa  an  Getsemane  —  "aingidheachd  gach  aon 

dinn,"  a  bha  Dia  a  nis  a'  dol  a  leagadh  air,  air  an 
nochdadh  dha  'n  an  gràinealachd.  Faodaidh  tu 
smaoineachadh  am  bròn  a  bha  ann  dha  e  fhèin 
a  bhi  air  a  mheas  ciontach  dhe  na  bha  anns  an 
leabhar  uamhasach  ud,  agus  e  fhèin  a  bhi  cean- 
gailt  ann  an  cùmhnant  làn  riarachadh  a  thoirt  air 
an  son  gu  lèir  do  Lagh  naomha  Dhè.  B'  ann  an 
uair  sin  a  chuir  Criosd  e  fhèin  an  cèill,  ann  an 
Sgriobturan  na  fàidhdeireachd,  mar  Sheirbhiseach 
cùmhnant  le  uiie  chridhe  : 

"  Feuch,  tha  mi  teachd  ;  ann  an  rola  an 
leabhair  tha  e  sgriobhta  ormsa  ;  is  e  mo  thlachd 
do  thoil  a  dheanamh,  a  Dhè  ;  seadh,  tha  do  lagh 
an  taobh  a  stigh  de  mo  chridhe.,, — Salm  xl.  7-8. 

An  uair  sin  ghlaodh  e,  mar  neach  fo  throm  uallach, 
is  peacaidhean  a'  càrnadh  air  a  mhuin,  's  e  air 
chrith  agus  fo  nàire,  agus  'g  a  fhèin-dhìteadh  dh' 
an  cionn  : 

"Oir  dh'iadh  uilc  gun  àireamh  mu  ?n  cuairt 
orm  ;  ghlac  m'euceartan  mi,  agus  cha  Jn  'eil  e 
an  comas  dhomh  sealltuinn  suas  :  na's  lionmhoire 
tha  iad  na  fait  mo  chinn,  agus  thrèig  mo  chridhe 
mi."—  Salm  xl.  12. 

Thòisich  e  air  a  bhi  brònach  agus  ro  dhubhach, 
agus  thuirt  e  r'a  dheisciobuil : 

c<  Tha  m'anam  ro  bhrònach  eadhon  gu  bàs.J5 

Cha  do  thachair  ni  ann  an  eachdraidh  a  bha  ann 
an  seadh  sam  bith  coltach  ri  fulangas  an  t-Slàn- 
uighir.  Cha  ?n  'eil  mar  sin  ni  as  urrainn  dhuinn 
a  ghabhail  mar  shamhla,  a  chum  solus  a  chur  air 
àmhghair  agus  bròn  neach  a  tha  gu  h-iomlan 
naomh,  an  uair  a  tha  Breitheamh  nan  uile  'g  a 
mheas  ciontach,  agus  a'  dòirteadh  air  fearg  agus 
dioladh  a  rèir  toillteanas  a'  chionta  sin. 

Ach  ged  nach  urrainn  dhuinn  solus  a  chur  air 
le  samhlct)  is  urrainn  dhuinn  ol  as  a  shaoibhreasan 
òirdhearc  le  bhi  cur  suidhichidhean  eile  m  a 
choinnimh.  Faodar  bròn  peacaidh,  mar  a  bha 
e  air  a  mheas  do  Chriosd,  a  thuigsinn  ann  an 
tomhais  le  aoibhneas  na  fireantachd,  mar  a  tha  e 
air  a  mheas  do  }n  pheacach.  Mar  sin,  tre  fhir- 
eantachd  a'  chreidmhich  agus  na  h-Eaglais  — 
fireantachd  Chriosd  air  a  mheas  dhaibh — faodaidh 
sinn  ni-eigin  a  thuigsinn  de  'n  nàire  uamhasach 
agus  an  diteadh  eagalach  tre  'n  deachaidh  esan  a 
thug  riarachadh  seachad  air  son  peacaidhean  na 
h-Eaglais.  Tha  an  Spiorad  Naomh  e  f  hèin  a'  cur 
solus  dhuinn  air  an  diamhaireachd  so  air  an  dearbh 
dhòigh  so,  an  uair  a  tha  e  ag  radh : 

"Oir  rinn  e  esan  do  nach  b'aithne  peacadh 
'n  a  iobairt  pheacaidh  air  ar  son-ne,  a  chum  gu 
Jm  biomaid-ne  air  ar  deanamh  Jn  ar  fireantachd 
Dhè  ann-san." — 2  Cor.  v.  21. 

"Oir  is  aithne  dhuibh  gràs  ar  Tighearna  Iosa 
Criosd,  ged  a  bha  e  saoibhir,  gidheadh  gu  'n 
rinneadh  bochd  e  air  'ur  son-se,  a  chum  gu  5m 
biodh  sibhse  saoibhir  tre  a  bhochdamn-san.'; — 
2  COR.  viii.  9. 


Tha  e  air  a  chur  an  cèill  gu  soilleir  anns  an 
earrainn  mu  dheireadh,  ge  b'  e  ni  a  tha  air  f  hilleadh 
a  steach  anns  a'  bhochdainn  leis  an  robh  Criosd 
air  a  dheanamh  bochd,  gu  bheil  a  chaochladh  sin 
air  a  sheilbheachadh  leinne  anns  an  t-saoibhreas 
leis  a  bheil  a  bhochdainn-san  'g  ar  deanamh 
saoibhir.  Ma  bha  peacadh  agus  bròn,  nàire  agus 
bàs3  ann  dhà-san,  bha  fìreantachd  agus  aoibhneas, 
uaisleachd  agus  beatha  shiorruidh.  ann  dhuinne. 

Anns  an  earrainn  eile  tha  e  air  a  dheanamh  a 
cheart  cho  soilleir,  ma  mheas  Dia  ar  peacaidhean- 
ne  dhà-san,  anns  nach  robh  peacadh,  gu  'm  b' 
ann  a  chum  gu 'm  measadh  e  fireantachd  Chriosd 
dhuinne,  aig  nach  robh  fireantachd. 

Is  ann  a  chum  gu 'm  biodh  an  iomlaid  ghràsmhor 
so  air  a  dheanamh  a  runaich  Dia  aonadh  diamhair 
coimhcheangail  a  bhi  eadar  Criosd  agus  an  Eaglais. 
Tha  esan  a'  gabhail  a  peacadh-se  a  chum  gu  'm 
blais  e  air  a  shearbhas,  agus  gu  'n  giùlan  e  a 
mhallachd,  a  chum  gu  'm  bi  ise  air  a  deanamh 
saoibhir  le  fhireantachd-san,  agus  gu  ;m  blais  i 

25 


Getsemanc 


air  aoibhneas-san,  agus  gu  'n  seilbhich  i  a  nèamh- 
san.  Tha  an  dà  nì  air  an  cur  mu  choinnimh  a 
chèile — an  darna  ni  mar  thoradh  air  an  ni  eile. 
Tha  peacaich  air  am  meas  mar  fhireanaibh  do 
bhrigh  gu  'n  robh  an  t-Aon  Naomh  air  a  mheas 
mar  pheacach. 

Mar  sin  is  e  sochair  a'  pheacaich  a  tha  creidsinn 
ann  an  Iosa — ged  is  peacach  e — gàirdeachas  a 
dheanamh  'n  a  f  hireantachd-san  air  a  mheas  dha, 
's  e  air  a  sgeadachadh  anns  an  trusgan  ghlòrmhor 
anns  nach  fhaic  naomhachd  uile-leursainneach 
smal.  Air  an  dòigh  cheudna  cha  'n  urrainn  Iosa — 
ged  a  tha  e  iomlan  ann  an  naomhachd — gun  a  bhi 
làn  bròin  agus  àmhghair,  's  e  air  a  sgeadachadh 
anns  an  trusgan  salach  a  tha  'n  a  ghràin  neo- 
chriochnach  do  naomhachd  uile-leursainneach. 

Mar  nach  ruig  a  leas  neo-airidheachd  a'  chreid- 
mhich  a  ghàirdeachas  a  mhilleadh,  's  fireantachd 
Chriosd  air  a  meas  dha,  mar  sin  cha  shàbhail 
naomhachd  iomlan  an  t-Slànuighir  esan  o  bhròn 
do-labhairt,  agus  cionta  uamhasach  a'  pheacaich 
air  a  mheas  dha. 

Cha  'n  e  mhàin  gu  bheil  gàirdeachas  mòr  aig  an 
fhirean  ann  am  fireantachd  Immanueil,  ach  tha 
anam  air  a  lionadh  le  iongantas  —  iongantas  anns 
a  bheil  togail  mhilis  aige — a  thaobh  a'  ghràis  a 

shaor  e  o  fhearg  's  o  mhallachd,  tre  fhulangas 
neach  eile.  Mar  sin,  air  a'  làimh  eile,  ged  a  bha 
fhios  aig  Iosa  air  na  bha  aige  ri  fhulang,  nach 
fhaod  sinn  a  radh  gu  'n  robh  e  air  a  lionadh  le 
iongantas  ro  phiantail  an  uair  a  dhòirt  Athair 
gràidh  fraoch  fheirge  air,  mar  fhear-ionaid  a 
shluaigh.  Is  e  sin  am  pian  cianail  a  tha  anns  a' 
ghlaodh  ud:  "  Mo  Dhia  !  mo  Dhia  !  c'uime  thrèig 
thusa  mi  ?  " 

Mar  a  tha  aoibhneas  agus  sonas  an  fhirean  cho 
àrd  ri  nèimh, — 'g  a  thogail  gu  caithir  na  glòire — 
mar  sin  tha  bròn  agus  pian  an  t-Slànuighir  cho 
domhain  ri  ifrinn — 'g  a  chur  troimh  ifrinn.  Mur 
biodh  Iosa  air  gleachd  ri  cumhachdan  an  dorch- 
adais  agus  a'  bhàis,  agus  air  buaidh  a  thoirt  a  mich, 
cha  bhiodh  aon  pheacach  a  chaoidh  air  a  thogail 
gu  Glòir.  Mar  sin  cuideachd  is  e  aoibhneas  agus 
glòir  an  fhirean — cha  'n  e  aon  fhirean,  ach  sluagh 
gun  àireamh — na  glaineachan  leis  an  leur  dhuinn 
agus  an  tuig  sinn  ni-eigin  de  dhoimhneachdan 
fulangais  Chriosd. 

Anns  an  t-solus  sin  nach  reub  sinn  ar  cridheachan 
agus  nach  dean  sinn  caoidh — nach  crom  sinn  ar 
ceann 's  nach  dean  sinn  aoradh — is  sinn  a'  cluinn- 
tinn  a  ghuth  tiamhaidh-san  ag  radh :  "  A71  robh 
bròn  a  riamh  coltach  ri  mo  bhròn-sa  ?  " 

III 

Cruatdh-ghleachd  Urnuigh 

"  Agus  air  dha  bhi  ann  an  cruaidh-ghleachd  anama, 
rinn  e  ùrnuigh  na  bu  dùrachdaiche  ;  agus  bha  fhallas 
mar  bhraonan  mora  fala  a'  tuiteam  sios  air  an 
talamh." — Luc.  xxii.  44. 

Tha  na  Sgriobturan  a'  toirt  eòlas  dhuinn  air  losa 
mar  fhear-urnuigh — fear  a  bha  gu  trie  anns  an 
uaigneas,  an  gleachd  ri  Dia.  Dh'fheumadh  e  bhi 
mar,  sin  ?s  e  air  a  dheanamh  anns  na  h-uile  nithean 
cosmhuil  r'a  bhràithrean,  a  mhàin  as  eugmhais 
peacaidh.  Dh'fheumadh  e  bhi  mar  sin  e  rèir 
cumhachan  a'  chùmhnant  a  bha  eadar  e  fhèin 
agus  Athair.  A  rèir  a'  chumhnant  sin  bha  e  'n  a 
oighre  air  iomadh  gealladh,  ach  bha  an  coimhlion- 
adh  an  crochadh  air  urnuigh :  "  Iarr  orm  7s  mar 
oighreachd  bheir  mi  dhuit —  "  Tha  so  a'  sealltuinn 
dhuinn  fìor  nàdur  irioslachaidh-san.  Tha  urnuigh 
a'  gabhail  a  steach  anmhuinneachd  agus  feum. 
Is  e  sin  darna  Pearsa  na  Diadhachd  air  e  fhèin 
irioslachadh.  Dh'fhalamhaich  e  e  fhèin  agus 
dh'àicheadh  e  air  f  hèin  an  cumhachd  a  bhuineadh 
dha  mar  Dhia.  Uime  sin  tha  e  air  fhoillseachadh 
dhuinn  ann  an  staid  anmhuinneachd — staid  irios- 
lachaidh. 

An  Urnuigh  An  Getsemane. 

I.  Iarrtus  na  h-ùrnuigh. 

"  O  m'Athair,  mur  faodar  gu  ?n  teid  an  copan 
so  seachad  orm  gun  mi  'g  a  òl,  do  thoil-sa  gu  'n 
robh  deanta." 

Dè  tha  so  a'  ciallachadh?  An  e  ùmhlachd  na 
h-anmhuinneachd  agus  an  eu-comais  ?  An  e  mar 
a  their  daoine  ann  an  cruaidh-chas  freasdail : 
"Cha  'n  'eil  leasachadh  air — umhlaicheamaid  do 
thoil  an  Fhreasdail  ? "  Cha  'n  e.  Is  e  tha  so 
iarrtus  dhiirachdach :  "  Ma 's  e  so  do  thoil-se,  is 
e  m'iarrtus  gu  'm  bi  i  air  a  deanamh."  Direach 
mar  a  theagaisg  e  dh'a  dheisciobuil  anns  an 
urnuigh:  "Ar  n-Athair  a  ta  air  nèimh  .  .  . 
biodh  do  thoil  air  a  dheanamh  air  an  talamh  mar 
air  nèimh."  "O  m'Athair,"  tha  e  a'  guidhe,  "do 
thoil  gu  'n  robh  deanta  "  "Feuch  tha  mi  teachd 
chum  do  thoil  a  dheanamh,  O  Dhè." 

Dè  bha  anns  an  toil  so  ?  Bhà,  gu  7m  biodh 
Iosa  air  a  dheanamh  Jn  a  iobairt  air  son  peacaidh 
— 'n  a  urras  air  ciontaich.  B'  e  toil  an  Athar  gu 
'm  biodh  an  Eaglais  air  a  naomhachadh — air  a 
teàrnadh  le  slàinte  shiorruidh. 

Tha  mar  sin  dà  nì  anns  an  iarrtus  so : 
Tha  e  ag  iarraidh  neart  agus  gràs  a  chum  gu  'n 

coimhlion  e  run  agus  toil  Dhè  ?n  an  iomlanachd 
le  a  bhàs — a  chum  gu  'n  dòirt  e  mach  anam  gu  bàs, 
mar  iobairt  air  son  peacadh — am  firean  an  àite  nan 
neo-fhirean.  Tha  eallach  trom  cionta  na  h- 
oighreachd  air — tha  neul  dhubh  corruich  Iehobhah 
os  a  chionn — agus  tha  crith  is  uamhunn  air  nàdur 
na  daonnachd  air  choinnimh  na  buille.  Tha  e  ag 
urnuigh  le  athchuinge  is  àrd-èigheach  is  deuraibh, 
a  chum  gu  'm  bi  e  comasach,  ann  an  gràdh  neo- 
chriochnach,  air  ùmhlachd  choimhlionta  agus 
uile-naomh  a  thoirt  do  thoil  Dhè— an  umhlachd 
leis  an  toir  e  buaidh  air  cumhachdan  ifrinn  agus 
a'  bhàis,  agus  leis  am  pàigh  e  fiachan  na  h- 
oighreachd. 

Anns  an  darna  h-àite  :  Tha  e  ag  iarraidh  gu  faic 
e  toradh  fhulangais,  eadhon  glòir  an  Athar  ann  an 
teàrnadh  a  shluaigh — gu  'm  bi  toil  Dhè  air  a 
coimhlionadh  ann  a  bhi  toirt  mòran  mhac  agus 
nighean  gu  glòir.  So  crioch  fhulangais.  So  run 
na  Comhairle  shiorruidh  anns  a'  chùmhnant. 
Tha  e  ag  iarraidh  neart  a  chum,  ann  a  bhi  toirt 
umhlachd  naomh  d'a  thoil,  gu 'm  bi  an  iobairt  'n 
a  h-eiric  anns  am  bi  luach  neo-chriochnach — ?n  a 
tobair  gràs  saoraidh  cho  iongantach 's  gu  'n  glaodh 
iadsan  uile  leis  an  toigh  a  shlàinte  le  aoibhneas, 
a'  toirt  glòir  do  Dhia. 

II.  Nàdur  na  h-ùrnuigh. 

B'  e  sud  ùrnuigh  a'  chreidimh  agus  na  liosdachd. 
B'  e  Mac  Siorruidh  Dhè,  agus  gidheadh,  a  thaobh 
na  h-irioslachd  a  roghnaich  e5  bha  e  sonruichte  a 
thaobh  creidimh.  B'  e  gnè  na  h-irioslachd  ud, 
nach  seasadh  e  idir  gun  creideamh  a  bhi  làidir 
agus  am  beò  chleachdadh. 

Far  a  bheil  iirnuigh  a'  chreidimh  tha  an  dà 
chuid  Spiorad  agus  Facal  Dhè — urnuigh  arms  an 
Spiorad  agus  a  rèir  an  Fhacail.  B'ann  mar  sin  a 
bha  an  urnuigh  so — a  rèir  facal  neo  mhearachdach 
a'  gheallaidh : 

"  Feuch  m'òglach  a  chumas  mi  suas  ;  m'aon 
taghta,  arms  a  bheil  tlachd  aig  m'anam  :  chuir 
mi  mo  Spiorad  air  ;  foillsichidh  e  breitheanas  do 
na  cinnich.  Cha  tig  failinn  no  briseadh  air,  gus 
an  suidhich  e  breitheanas  air  an  talamh  ;  agus 
feithidh  na  h-eileanan  air  a  lagh." — ISA.  xlii.  J,  4. 

"  Oir  is  e  an  Tighearna  Iehobhah  m'fhear- 
cuideachaidh,  air  an  aobhar  sin  cha  chuirear  mi 
gu  amhluadh  ;  uime  sin  shuidhich  mi  mo  ghnùis 
mar  chloich-theine,  agus  tha  fios  agam  nach 
nàraichear  mi." — ISA.  1.  7. 

Mar  sin  bha  geallaidhean  mora  agus  ro  luachmhor 
aig  a'  Mhessias,  agus  iad  uile  'n  an  seadh  agus  'n 
an  Amen  ann  fhèin. 

Bha  mar  an  ceudna  an  iirnuigh  so  arms  an 

Spiorad — cha  b'urrainn  i  bhi  air  a  chaochladh,  's 
an  Spiorad  air  a  thoirt  dha  thar  tomhais.  Tha 
sinn  a'  leughadh  an  uair  a  bha  Iosa  aig  uaigh 
Lasaruis  gu  ?n  d'thuirt  e : 

"  Athair,  tha  mi  toirt  buidheachas  dhuit  gu  5n 
d'èisd  thu  rium." 

Cha  ?n  'eil  e  air  innseadh  dhuinn  gu  soilleir  c'uin 
a  rinn  Iosa  an  ùrnuigh  sin,  ach  tha  e  air  a  radh 
ann  an  rann  no  dhà  roimh  Jn  sin : 

"  Uime  sin  thainig  Iosa  ag  osnaich  a  ris  ann 
fèin  a  chum  na  h-uaighe." 

Nach  fhaod  sinn  a  ghabhail  gur  e  urnuigh  a  bha 
's  an  osnaich  sin  ?  Agus  an  uair  a  chuimhnicheas 
sinn  gu  bheil  Pòl  ag  radh  gu  bheil  an  Spiorad 
Naomh  a'  deanamh  eadar-ghuidhe  air  ar  son  le 
osnaibh  do-labhairt,  faodaidh  sinn  a  cho-dhùnadh 
gu  'n  robh  Iosa  ag  urnuigh  anns  an  Spiorad  an 
uair  ud— mur  a  b'  ann  le  athchuinge  agus  àrd- 
èigheach  co-dhiùbh  le  deuraibh.  Agus  uime  sin 
tha  e  toirt  buidheachas  air  ball  do  'n  Athair  air 
son  gu  'n  d'èisd  e  ris. 

Ach  mar  is  e  urnuigh  a'  chreidimh  a  tha  so  is 
e  urnuigh  na  liosdachd  a  tha  ann  mar  an  ceudna 
— urnuigh  nach  gabh  ri  diultadh.    Bha  i  ann  am 
mòr  dhùrachd,  le  àrd-èigheach,  le  deuraibh,  le 

fuil.  "  Bha  fhallas  mar  bhraonan  mora  fala  a' 
tuiteam  sios  air  an  talamh."  An  uair  a  ghleachd 
Iosa 's  an  urnuigh  bu  shealladh  e  nach  d'fhuair 
nèamh  roimhe  no  as  a  dheidh.  Bha  an  dà  chuid 
Lagh  Athar  agus  teàrnadh  mhìltean  do-àireamh  le 
slàinte  shiorruidh  an  earbsa  ris.  Cha  robh  ach 
aon  dòigh  air  sud  a  dheanamh  :  gu  fuilingeadh  e 
'n  a  chorp 's  'n  a  anam  na  buillean  a  riaraicheadh 
ceartas  Dhè,  agus  a  bhiodh  'n  an  làn-dhioladh  air 
toillteanas  na  muinntir  air  son  an  d'thug  e  e  fhèin, 
eadhon  an  darna  bàs — am  bàs  siorruidh. 

Cha  b'iongantach,  's  e  'n  a  leithid  sin  a  chàs,  le 
corp  anmhuinn,  le  anam  naomhagus  neo-lochdach, 
ged  dheidheadh  e  sàs  ann  an  gleachd  urnuigh 
creidimh  agus  liosdachd,  chum  grèim  a  chur  air 
cumhachd  Dhè,  air  an  robh  còir  cumhnant  aige, 
agus  leis  am  b'urrainn  e  an  t-iongantas  siorruidh  a 
choimhlionadh — umhlachd  iomlan  a'  Chrainn- 
cheusaidh. 

Cha  b'  iongantach,  's  an  gràdh  siorruidh  leis  an 
do  ghràdhaich  e  shluagh,  am  bias  searbh  agus  an 
sealladh  uamhasach  a  fhuair  e  nis,  ann  an  nàdur 
na  daonnachd,  air  truaighe  nan  uamhasan  bho  'n 
d'thainig  e  g'an  saoradh,  ged  a  thilgeadh  e  e  fhèin 
le  cruaidh-ghleachd  air  neart  Iehobhah. 

Tha  còraichean  Ceartais  r'an  coinneachadh — 

tha  copan  feirge  an  Dia  shiorruidh  r'a  ol — tha  a 
shluagh  a  ghràdhaich  e 's  ifrinn  a'  miaranaich  le 
miann  orra — agus  tha  esan  a  stigh  anns  an  urras 
air  an  son — cha  'n  iongantach  ged  bhiodh  a 
spiorad  agus  f  heòil  agus  f  hui]  air  chrith.  "  Bha 
f  hallas  mar  bhraonan  mora  fala  a'  tuiteam  sios  air 
an  talamh."  Ach  is  leis  an  gealladh,  agus  le 
cruaidh  ghleachd  a'  chreidimh  agus  na  liosdachd 
cumaidh  e  Dia  ri  ghealladh  agus  bheir  e  buaidh. 
Saoraidh  e  a  shluagh  agus  cuiridh  e  glòir  neo- 
chriochnach  air  uile  fchuadhan  na  Diadhachd. 
ill.  Buaidh  na  h-urnuigh. 

Bha  dà  nì  's  an  iarrtus  :  Ghuidh  e  an  toiseach  air 
son  gràs,  eud,  gràdh,  gu  bhi  umhail  gu  bàs,  a 
chum  gu  'n  sgriosadh  e  am  bàs,  agus  gu  'n 
ruigeadh  e  air  àrd-oifìg  fhèin  mar  Phrionnsa  na 
beatha.  Ghuidh  e  a  ris,  gu  faiceadh  e  de  shaoithir 
anama,  eadhon  slàinte  shiorruidh  nan  uile  thug  an 
t-Athair  dha.  Agus  so  na  dearbh  nithean  a  tha 
an  Sgriobtur  a'  cur  an  cèill  a  f  huair  e. 

"  Ris  an  d'èisdeadh  a  thaobh  an  ni  roimh  an 
robh  eagal  air.  Ged  bu  Mhac  e,  dh'fhoghlum  e 
ùmhlachd  o  na  nithean  a  dh'fhuiling  e." 

Dh'fhoghlum  e  umhlachd,  cha  'n  ann  le  bhi  a' 
cromadh  gu  sàmhach  fo  'n  bhuille,  ach  le  bhi  dol 
an  coinnimh  a'  bhàis,  agus  e  fhèin  a  thoirt  suas 

mar  iobairt  gun  smal  do  Dhia.  Mar  sin  bha  e  air 
a  shaoradh  o  yn  bhàs,  agus  thug  e  buaidh  air  a' 
bhàs. 

Ach 's  ann  mar  Cheann  glòrmhor  na  h-Eaglais 
agus  mar  fhear-saoraidh  a  shluaigh  a  choisinn  e 
an  t-saorsa  so.  Cha  b'ann  air  a  shon  fhèin  gu 
pearsanta  a  bha  urnuigh,  ach  mar  urras  a  shluaigh 
— a  chum  gu 'm  biodh  aca-san  saorsa  ann-san  agus 
maille  ris.    Uime  sin  tha  e  sgriobhta  : 

"Agus  air  dha  bhi  air  a  dheanamh  foirfe, 
rinneadh  e  5n  a  ùghdar  slàinte  shiorruidh 
dhaibhsan  uile  a  bhios  umhail  dha." 

Chi  nibran  e 's  bidh  eagal  orra,  agus  earbaidh  iad 
as  an  Tighearna. 

IV 

Luchd-faire  Faoin 

"An  ann  mar  sin,  nach  b'urrainn  sibh  faire  a 
dheanamh  aon  uair  a  mhàin  maille  riumsa  ? J; — Mat. 
xxvi.  40. 

Tha  an  t-eadar-dhealachadh  as  mo  eadar  an 
triuir  dheisciobuil  agus  Iosa.    Tha  iadsan  anmh- 
uinn  agus  faoin — tha  esan  dileas  agus  buadhmhor — 

anns  a'  chruaidh-chas.  Cha  robh  triuir  chreidmh- 
each  air  an  talamh  'n  an  là  cho  ainmeil  no  cho 
inbheil  ris  an  triuir  a  thug  Iosa  leis  a  chum  faire 
a  dheanamh  còmhla  ris,  's  e  fo  sgàil  Chalbhari. 
Ach  dhearbh  iad  gu  'n  robh  gàirdean  feòla  air 
bheag  spionnaidh  ann  an  cruaidh-ghleachd  Ghet- 
semane.  Bha  Iosa  an  sàs  ann  an  obair  anns  nach 
b'urrainn  duine  air  bith  cobhair  air.  An  uair 
a  thill  Iosa  a  dh'ionnsuidh  nan  gaisgeach  (?), 
air  dha  a  bhi  an  cruaidh-ghleachd  anama,  fhuair 
e  'n  an  cadal  iad.  Cha  bu  pheacadh  sin  ann 
fhèin,  ach  an  uair  a  ghabhas  sinn  beachd  air  an 
t-suidheachadh  anns  an  robh  iad  aig  an  àm — 
an  earbsa  a  chuir  an  Tighearna  annta — 's  e  bha 
ann  peacadh  ro  mhòr. 

i.  Rinn  iad  dearmad  air  an  dleasdanas, 
Nach  d'thuirt  am  Maighistir  riu,  is  anam  ro 
bhrònach : 

"  Fanaibh  an  so  agus  deanaibh  faire  maille 
riùmsa  ? " 

Bu  leòr  an  dàimh  ris  mar  dheisciobuil,  agus  an 
gràdh  dha  mar  am  Maighistir,  gus  an  cumail 
'n  am  faire,  is  e  fo  bhròn  do-labhairt  agus  an 
cath  ro  chruaidh.  Nach  mò  gu  mòr  na  sin  an 
uair  a  dWhithn  e  dhaibh  faire  a  dheanamh  maille 

ris?  Cha  'n  e  mhàin  gu  'n  robh  an  cadal 
gun  leisgeul  an  uair  sin,  bha  e  'n  a  pheacadh 
mòr. 

2.  Dhì-chuimhnich  iad  earail  ro  shònruichte. 

"Gheibh   sibh   uile    oilbheum    annamsa  an 
nochd." 

Tha  sibh  ann  an*  cunnart,  agus  tha  e  dlùth  air 
làimh,  eadhon  an  nochd.  Ma  rinn  sibh  faire  a 
riamh  deanaibh  an  nochd  e.  So  uair  agus 
cumhachd  an  dorchadais.  Dh'iarr  Sàtan  sibh  a 
chum  'ur  criathradh  mar  chriothnachd,  agus 
gabhaidh  e  an  cothrom  oirbh.  Ach  an  deidh  sin 
uile,  chaidil  iad — pheacaich  iad  peacadh  mòr. 

3.  Dhiùlt  iad  fàbhor  phearsanta  do  Iosa. 
Dh'fhaodadh  e  bhi  air  labhart  le  ughdaras  mar 

an  Tighearna  agus  am  Maighistir.  Nach  bu  leòr 
an  cunnart  f hèin  aig  an  àm  air  son  an  cumail 
'n  an  dùisg?  Ach  air  dha  creideas  a  thoirt 
dhaibh  mar  dhaoine  aig  an  robh  gràdh  dha, 
dh'iarr  e  orra  mar  fhàbhor  faire  a  dheanamh 
maille  ris,  's  e  'n  a  èigin.  Sheall  e  dhaibh  leòn 
a  chridhe,  agus  ghuidh  e  orra  air  sgàth  an  gràidh 
dha  aon  uair  a  thide  a  chaithris  maille  ris.  Ach 
a  dh'aindeon  sin  chaidil  iad  —  pheacaich  iad 
peacadh  mòr. 

4.  Bhrath  iad  a'  mhuinghin  a  chuir  Iosa  annta. 
Roghnaich  e  iad  à  measg  an  cinneach  gu  lèir  gu 

bhi  aige  mar  chompanaich.  Ghabh  e  steach  iad 
ann  an  saorsa  do  dhiamhaireachd  a  chridhe  's  a 
bheatha.  Dhòirt  e  mach  a  chridhe  dhaibh  aig 
bòrd  na  Càisg  le  caomhalachd  agus  gràdh  nèamh- 
aidh,  air  dòigh  a  tha  'n  a  iongantas  do  na  naohnh 
o  ?n  oidhche  ud.  Bha  an  triùir  ud  còmhla  ris 
ann  an  suidhichidhean  anns  an  do  leig  e  ris 
dhaibh  a  ghlòir  agus  a  bhròn,  air  dòigh  a  dh'àich- 
eadh  e  air  càch.  Chuir  e  urram  orra  nach  do 
chuir  e  air  duine  eile.  Chuir  e  muinghin  annta 
nach  cuireadh  neach  ach  ann  an  càirdean  dìl. 
Gidheadh  bhrath  iad  a  mhuinghin  mar  gu  ?m 
b'ann  le  tàir.  Chaidil  iad.  Pheacaich  iad  peacadh 
mòr. 

5.  Rinn  iad  dearmad  air  sochair  mhòr,  agus 
eisimpleir  Iosa  fa  chomhair  an  sul.  Ged  a  b'ann 
a  dh'iarraidh  tiota  fois  is  sàmhchair  fa  chomhair 
deuchainn  agus  uamhas  an  là  màireach  a  bha 
Iosa  air  a  dhol  do  Ghetsemane,  cha  bu  bheag 
an  t-sochair  dhaibh-san  a  bhi  air  an  cur  'n  am 
freiceadain  air  a  shàmhchar.  Ach  cha  b'  ann 
mar  sin  a  bhà.  Dìreach  fa  chomhair  an  sul  bha 
Iosa  an  cruaidh-ghleachd  anaraa — e  fhèin  an 
cruaidh-chath  agus  an  àmhghair  mhòr.  Dh'iarr 

e  orra  fa  ire  dheanamh  còmhla  ris,  mar  gu  'm 
biodh  an  companachas,  anmhuinn  7s  mar  a  bha  iad, 
'n  a  thomhais  de  neart  agus  de  ùrachadh  dha  anns 
an  uair  dhorch  ud.  Dh'fhaodadh  na  deisciobuil 
so  fhaicinn,  agus  e  bhi  dhaibh  'n  a  mhisneachd 
agus  'n  a  ath-bheothachadh  spioraid,  a  chum  spèis 
shonruichte  agus  co-fhaireachdan  a  nochdadh 
dh'am  Maighistir  caomh,  an  uair  na  h-eigin.  Ma 
dh'iarr  e  orra  faire  a  dheanamh  mat  Ik  ris,  nach 
fhaodadh  iad  a  bhi  cinnteach  gu  'n  robh  gealladh 
beannaichte  dhaibh-san  anns  an  iarrtus  sin  air 
gu  faigheadh  iad  gach  neart  feumail  'n  a  làthair- 
eachd  f  hèin. 

Ach  a  dh'aindeon  sin  rinn  iad  dearmad  air 
an  t-sochair,  agus  air  a'  ghealladh  agus  chaidil 
iad  an  uair  bu  chòir  dhaibh  a  bhi  'n  am  faire. 
Pheacaich  iad  peacadh  mòr. 

Cha  b'iongantach  ged  a  gheibheadh  iad  ach- 
mhasan  searbh,  agus  iad  ciontach  de  leithid  a 
pheacadh :  cadal,  's  am  Maighistir  ann  an 
àmhghair— an  eas-ùmhlachd  d'  a  àithne— a  dh' 
aindeon  rabhadh  sòluimte — ag  àicheadh  fàbhor 
phearsanta  air  Iosa — a'  brath  na  muinghin  urram- 
aich  a  bha  aig  an  Tighearna  annta — a'  dunadh  an 
suilean  air  an  eisimpleir  ro-iongantach,  agus  a' 
chomhluadair  ghràsmhor,  a  nochd  an  Slànuighear 

dhaibh.    Cha  b'iongantach,  's  o  nach  b'iongantach 

f  huair  iad  sin  : 

"Agus  thainig  e  chum  nan  deisciobuil,  agus 
f  huair  e  'n  an  cadal  iad,  agus  thuirt  e  ri  Peadair, 
An  ann  mar  sin,  nach  b;urrainn  sibh  faire 
dheanamh  aon  uair  a  mhàin  maille  riumsa  ?" 

Bha  an  t-achmhasan  dhaibh  gu  lèir,  ach  bha 
e  ann  an  seadh  àraidh  searbh  do  Pheadair :  esan 
a  bha  cho  làidir  agus  cho  dileas  'n  a  bharail  f  hèin, 
agus  gu  'n  d'thuirt  e  o  chionn  tiota : 

"  Ged  a  gheibh  na  h-uile  dhaoine  oilbheum 
annad,  cha  Jn  f  haigh  mise  oilbheum  gu  bràth." 

"Ged  a  b'eigin  dhomh  basachadh  maille  riut 
cha  Jn  àicheadh  mi  thu.j; 

A  Pheadair,  an  e  so  do  chruadal — an  e  so  do 
ghràdh — a  bha  cho  briathrach  achianamh?  "A 
Shimon,  a  bheil  thusa  a'd'  chadal?  Nach 
b'urrainn  thusa  faire  dheanamh  aon  uair  ?  "  Ach 
ged  a  labhair  e  mar  so  ri  Peadair  air  ainm  bha 
an  t-achmhasan  searbh  dhaibh  uile,  oir  chuir  iad 
uile  an  aonta  ri  briathran  àrd-mhuinghineach 
Pheadair.  Cha  robh  coguis  shaor  no  ghlan  aig 
aon  aca.* 

Ach  cha  'n  ann  a  mhàin  dha  na  deisciobuil 
a  bha  còmhla  ris  ann  an  Getsemane  a  tha  Iosa 
a'  toirt  an  achmhasain  so.    Tha  e  'g  a  thoirt  mar 

an  ceudna  do  dheisciobuil  chadalach  anns  a' 
h-uile  linn  agus  suidheachadh.  "An  ann  mar 
sin,  nach  b'urrainn  sibhse  faire  dheanamh  aon 
uair  a  mhàin  maille  riumsa?" — sibhse  a  bha  'n 
'ur  companaich  agam  air  mo  thurus — sibhse  a 
dh'fhuiling  maille  rium — sibhse  dh'am  bheil  e  'n 
a  bhuannachd  na  's  mò  na  's  aithne  dhuibh  gu 
'n  toir  mi  buaidh  anns  a'  chath  so  ?  An  e  nach 
urrainn  sibhse  faire  dheanamh  maille  rium,  eadhon 
sibhse  a  rinn  roghainn  dhiom — a  thrèig  na  h-uile 
nithean  agus  a  lean  mi — aig  a  bheil  'ur  n-uile 
dhòchas  agus  shonas  annam  ? 

Tha  e  'n  a  achmhasan  do  na  h-uile  dheisciobuil 
a  tha  cùl-sleamhnachadh.  Nach  urrainn  sibhse 
faire  dheanamh,  eadhon  sibhse  a  chreid  annam — a 
ghràdhaich  mi — a  mheas  mi  mar  'ur  n-uile  shlàinte 
agus  mhiann.  Bha  sibh  air  'ur  gabhail  a  steach 
'n  a  mo  cho-chomunn.  Chaidh  urram  m'ainme 
earbsa  ruibh.  Rinneadh  sibh  'n  'ur  luchd-compàirt 
dhe  mo  ghràdh.  Is  e  'ur  dòchas  gu  'n  ruig  sibh 
air  rioghachd  m'Athar  shuas.  Nach  urrainn 
sibhse  faire  dheanamh  maille  rium  a  chum  nach 
tuit  sibh  ann  am  buaireadh  ? 

Ach  tha  taobh  eile  air  an  achmhasan  :  An  e 
nach  b'urrainn  sibh  faire  dheanamh  maille  Hums  a 
a  mhàin  aon  uair?  Cha  'n  ann  'n  'ur  n-aonar 

ach  maille  riumsa — cha  'n  ann  'n  'ur  n-eòlas 
no  'n  'ur  neart  fhein,  ach  anns  a'  h-uile  seadh 
maille  riumsa.  Cha  'n  'eil  mi  'g  'ur  cur  a  chogadh 
air  'ur  cosg  fhèin — bidh  mi  fhin  mar  cheannard 
air  'ur  ceann,  a'  dol  roimhibh  anns  a'  chath— 
'n  'ur  n-uile  àmhghair  bidh  mise  fo  àmhghair, 
air  mo  bhuaireadh  anns  na  h-uile  ni  cosmhuil 
ruibhse,  agus  a'  fulang  anns  a'  bhuaireadh.  Ma 
's  e  's  gu  'n  dean  sibh  faire  maille  riumsa  bheir 
sibh  buaidh  'n  a  mo  bhuaidh-sa — ma  dh'f  huilingeas 
sibh  maille  rium  rioghaichidh  sibh  maille  rium 
mar  an  ceudna.  An  e  nach  b'urrainn  sibh  faire 
dheanamh  maille  riumsa  ? 

Ach  a  ris :  An  e  nach  b'urrainn  sibh  faire 
dheanamh  maille  riumsa  a  mhain  aon  uairì 
An  do  chaill  sibh  'ur  lùth  mu  thràth?  Chuir 
mi  'n  'ur  robhainn  sibh  gu  'm  biodh  feum  air 
treubhantas  agus  faire  air  an  oidhche  an  nochd — 
nach  biodh  cuisean  mar  bu  choir  dhaibh  maille 
ruibh  roimh  ghairm  choileach.  Ach  a  Shimon, 
nach  b'urrainn  dhuit  faire  dheanamh  a  mhàin 
aon  uair  ?  Is  ioghnadh  learn  cho  luath  's  a 
chaill  sibh  'ur  seasmhachd.  Tha  mi  toirt  teist 
oirbh  na 'm  bu  chomasach  e  gu  'n  spionadh  sibh 
a  mach  'ur  sùilean  's  gu  'n  tugadh  sibh  dhomh 
iad.  Cò  chuir  druidheachd  oirbh  nach  biodh 

sibh  umhail  do  'n  fhirinn,  sibhse  a  chunnaic  le 
'ur  sùilean  Iosa  air  a  bhuaireadh,  a'  deanamh 
faire  chum  urnuigh,  le  cruaidh-ghleachd  ?  Cia 
mar  nach  b'urrainn  sibh  faire  dheanamh  maille 
riumse  a  mhàin  aou  it  air  Ì 

Nach  trie  a  tha  feum  air  an  achmhasan  sin  gus 
an  là  an  diugh  ?  Bha  do  chridhe-sa  air  a  bhlàth- 
achadh  le  gràdh  Chriosd,  agus  thug  thu  umhlachd 
do  ghairm  an  t-soisgeil,  agus  fhuair  thu  aoibhneas 
cridhe  tre  bhi  creidsinn.  Rinn  thu  roghainn  de 
Chriosd  agus  thug  thu  bòid  ged  a  gheibheadh  na 
h-uile  dhaoine  oilbheum  'n  a  do  Shlànuighear 
nach  fhaigheadh  tusa  oilbheum  gu  bràth.  Cha 
robh  na  deisciobuil  uair  a  riamh  na  b'ionraice  na 
bha  thusa  anns  a'  bhòid  sin,  ach,  coltach  riusan, 
thainig  thu  fo  bhuaidh  na  h-anmhuinneachd  a  bha 
ceangailte  riut,  agus  air  an  robh  thu  ann  an  tomhais 
aineolach  —  fo  bhuaidh  saoghaltachd  agus  neo- 
spioradalachd.  Dh'fhàs  thu  sgith  Js  an  fhaire 
agus  's  an  urnuigh  agus  thuit  thu  ann  an  suain 
cadail  a  bha  'n  a  pheacadh  mòr.  Riutsa  a  tha  ?n 
a  leithid  sin  a  shuidheachadh  tha  achmhasan  Iosa 
an  Getsemane,  "  An  e  nach  b'urrainn  thu  faire 
dheanamh  maille  riumsa  a  mhàin  aon  uair  ?  " 

Ach  nach  maith  gu  'n  d'thainig  Iosa  far  an  robh 
thu  idir,  's  tu  'n  a  do  chadal,  ged  a  b'ann  le 

achmhasan?  Nach  maith  nach  d'fhàg  e  'n  a  do 
chadal  thu  far  an  d'f  huair  e  thu  ?  Nach  gràsmhor 
an  t-achmhasan,  searbh 's  mar  a  tha  e,  leis  a  bheil 
e  tighinn,  agus  'g  a  do  dhùsgadh,  agus  'g  a  do 
ghairm  gu  bhi  ag  ath-nuadhachadh  dleasdanais 
agus  spchair,  air  an  do  rinn  thu  dearmad,  "  Deanaibh 
faire  agus  urnuigh  a  chum  nach  tuit  sibh  ann  am 
buaireadh  ?  "  So  an  dearbh  earal  a  thug  e  do  na 
deisciobuil  's  iad  a'  tighinn  gu  Getsemane : 

"Agus  air  dha  dol  a  mach,  chaidh  e,  mar  bu 
ghnàth  leis,  gu  sliabh  nan  crann-ola  ;  agus  lean 
a  dheisciobuil  e.  Agus  an  uair  a  thainig  e  do  'n 
àite,  thuirt  e  riù  :  Deanaibh  urnuigh,  a  chum 
nach  tuit  sibh  ann  am  buaireadh.,; 

Tha  e  soilleir  nach  e  teagasg  nuadh,  no  earal 
nuadb,  no  slighe  nuadh  air  nach  d'thug  an  treud 
ceum  a  riamh  roimhe,  tre  Jn  tig  ath-bheothachadh 
air  deisciobuil  meagh-bhlàth.  Cha  'n  e.  Tha  an 
smuain  sin  a'  falach  ribe  a  tha  ro  chunnartach. 
Feumaidh  tu  na  seann  slighean  maithe,  air  an  do 
ghluais  thu  ann  an  làithean  do  cheud  ghràdh,  a 
ghabhail  as  ùr  a  chum  gu  faigh  thu  ath-f  hrithealadh 
gràis  agus  fois  anama.  Le  baisteadh  as  ur  dhe 
'n  Spiorad  Naomh,  leis  a  faigh  thu  irioslachd 
nuadh,  mothachadh  nuadh  air  do  chunnart,  beò- 
mhothachadh  spioradail,  bidh  an  t-seann  àithne 

air  a  deanamh  dhuit  'n  a  h-àithne  nuadh.  Ged 
is  seann  àithne  i,  bheil  innte  ach  seana  charaid 
dileas  ?  So  an  caraid  leis  a  faigh  thu  buaidh  air 
do  mhì-chùram,  air  d'anmhuinneachd,  air  do  neo- 
ghliocas  spioradail,  arm  an  còmhrag  a'  chreidimh. 
So  an  seana  charaid  leis  a  faigh  thu  buaidh  air 
cealg  an  diabhuil,  a  tha  gabhail  brath  air  do  laigse 
agus  air  do  sgios.  Cuimhnich  mur  faigh  thu 
buaidh  gu  'm  bi  thu  caillte.  Cuimhnich  le  gàir- 
deachas  gu  bheil  barantas  agad  a  bhi  creidsinn  gu 
'n  dion  gliocas  neo-chrìochnach,  gràdh,  cumhachd, 
dìlseachd,  Dhè  thu  o  chumhachd  agus  o  chall  a' 
bhuairidh,  tre  bhi  toirt  umhlachd  le  d'uile  chridhe 
do  'n  t-seann  àithne  so : 

"Deanaibh  faire  agus  ùrnuigh  a  chum  nach 
tuit  sibh  arm  am  buaireadh." 

"Agus  na  nithean  a  tha  mi  ?g  radh  ruibhse, 
tha  mi  ag  radh  ris  na  h-uile  dhaoine,  Deanaibh 
faire.,; 

Dean  faire  :  seas  gu  dileas  coltach  ri  freacadan 
's  e  an  ceann  dleasdanais.  Biodh  sùil  a'  chreidimh 
agus  a'  ghliocais  spioradail  gu  mion  air  do  chor, 
agus  chi  thu  mòran  nach  fhaic  an  saoghal,  agus 
is  maith  dhuit  mur  a  bi  thu  dall  orra.  Dean 
faire  ort  fhèin  :  glèidh  do  chridhe—  ceus  d'ana- 
miann  agus  am  peacadh  a  tha  gu  furasd  ag  iadhadh 

umad.  Feuch  nach  mill  iad  sud  do  cho-chomunn 
ris  an  Aon  Naomh. 

Dean  faire  air  do  ghairm  làitheil — air  do  chom- 
panachas — air  do  dhàimh  ris  an  t-saoghal— air  do 
chàirdeas. 

Dean  faire  air  aobharan  do  mhì-dhìlseachd 
agus  do  chall  spioradail.  Dean  faire  air  a' 
nàmhaid,  oir  atharraichidh  e  a  chruth  gu  aingeal 
soillse.    Na  bi  aineolach  air  innleachdan. 

Dean  faire  air  do  ghràsan — air  an  cor — air  an 
neart  no  an  anmhuinneachd  —  air  an  cunnart. 
Fetich  gu 'm  bi  d'aithreachas  agus  do  chreideamh 
an  còmhnuidh  fo  bhlàth.  Dean  faire  air  na  sionn- 
aich  bheaga  a  mhilleas  na  fion-dhearcan. 

Dean  faire  air  ionmhas  a'  chridhe 's  e  air  ath- 
nuadhachadh,  a  chum 's  gu  'm  bi  thu  an  còmhnuidh 
comasach  air  nithean  sean  agus  nuadh  a  thoirt  a 
mach  as.  Bi  air  tur  na  faire  còmhla  ri  Iosa — fan 
annsan  agus  dean  faire  maille  ris. 

Dean  urnuigh  mar  an  ceudna  :  dean  urnuigh 
gu  'n  toir  Dia  dhuit  gràs  na  faire,  's  gu  'n  aithnich 
thu  am  buaireadh  cho  luath 's  a  thig  e  faisg  ort. 
Iarr  gu  ?m  bi  do  shùilean  air  an  ungadh  le  sàbh- 
shùl  a  chum  gu  'n  aithnich  thu  am  maith  o  'n 
olc — a  chum  gu  'n  aithnich  thu  freagradh  Dhè 
do    d'iirnuigh.      Dean    urnuigh    gu  'm   bi  thu 

air  do  chumail  'n  a  d'fhaiceall  air  tùr  na  faire, 
air  eagal  gu  'n  glac  an  diabhul  thu  gun  fhios 
duit. 

Dean  ùrnuigh  leis  gach  uile  ùrnuigh  agus 
asluchadh  gu  'n  sir-bhuannaich  thu 's  an  urnuigh. 
Iarr  gràs  a  chum  do  chumail  o  bhuaireadh,  no  a 
chum  gu  'm  bi  thu  air  do  neartachadh  a  chum 
buaidh  a  thoirt  anns  a'  bhuaireadh.  Guidh  air 
Dia  gu  ?n  toir  e  rabhadh  dhuit  an  uair  a  bhios  am 
buaireadh  am  fagus,  agus  gu  'n  cleachd  thu  thu 
fèin  gu  glic  an  uair  a  tha  thu  an  cunnart — gu  'n 
tuig  thu  innleachdan  an  diabhuil,  agus  gu  'n 
coimhlion  thu  le  tlachd  toil  an  Tighearna.  Iarr 
air  Dia  gu  'n  dean  e  làidir  thu  ann  f  hèin  agus  ann 
an  glòir  a  chumhachd. 

Mar  sin  dean  " faire  agus  urnuigh" — faire  chum 
urnuigh,  agus  urnuigh  chum  faire. 

Ann  an  caomhalachd  a  ghràis  tha  Iosa  a' 
gabhail  leisgeul  nan  deisciobuil.  Ged  a  smach- 
daicheas  athair  a  chlann  cha  'n  ann  gun  truas  'n  a 
chridhe.  B'  ann  mar  sin  a  rinn  Iosa.  Tha  e  a' 
gabhail  ri  'n  ionracas  ged  a  tha  e  cruaidh  air  an 
anmhuinneachd.  "Tha  an  spiorad  togarrach  ach 
tha  an  fheòil  anmhuinn.;'  Tha  an  fheòil  a' 
miannachadh  an  aghaidh  an  spioraid  agus  an 
spiorad  an  aghaidh  na  feòla,  agus  cha  'n  urrainn 

sibh  na  nithean  a  b'àill  leibh  a  dheanamh.  Agus 

tha  so  uile  a  rèir  briathran  Lucais  : 

"  Agus  air  dha  èirigh  o  ùrnuigh,  thàinig  e  chum 
a  dheisciobuil,  agus  fhuair  e  Jn  an  cadal  lad 

troìmh  thàirse.^ 

Bha  co-fhaireachdan  aca  ri  Iosa  'n  a  bhròn,  ach 
gu  h-amaideach,  cha  robh  ìad  air  am  faiceall 
roimh  chunnartan  an  doilghis,  agus  chuir  dearbh 
chudthrom  am  bròin  as  am  faire  iad,  agus  thuit 
iad  ann  an  suain  pheacach.  Sin  mar  a  ni  Sàtan 
le  ìnnleachdan :  gabhaidh  e  brath  air  trom- 
chudthrom  bròin,  mar  a  ni  e  air  faoineas  a' 
chridhe,  a  chum  call  an  anaifia. 

Ach  ged  a  chriathras  Satan  na  naoimh  cha  teid 
aon  ghràinne  cruithneachd  leis  aJ  mholl.  Tha 
suil  an  Tighearna  an  còmhnuidh  air  a'  ghràs  a  tha 
anns  a'  chridhe  nuadh,  agus  cha  toir  neul  air  bith 
as  a  shealladh  e.  Chunnaic  Iosa  bròn  a  dheis- 
ciobuil, agus  ghabh  e  sin  mar  dhearbhadh  air 
spiorad  togarrach,  eadhon  an  uair  a  bha  e  fo  neul 
aig  anmhuinneachd  na  feòla.  B'  ann  mar  dhaoine 
a  bha  spioradail,  'n  am  fior  chreidmhich,  a  thug  e 
achmhasan  dhaibh.  "  Nach  b'urrainn  sibh  faire 
dheanamh  maille  riumsa  a  mhàin  aon  uair :  "  cha 
laigheadh  na  briathran  sin  idir  ri  daoine  an- 
diadhaidh.    Agus  mar  a  bha  an  t  achmhasan  bha 

an  t-earal.  Cha  'n  ann  ris  na  h-an-diadhaich  a  tha 
e  ag  radh  :  "  Deanaibh  faire  agus  ùrnuigh  a  chum 
nach  tuit  sibh  ann  am  buaireadh."  Tha  iadsan 
air  am  beò-ghlacadh  a  cheana  aig  a'  bhuaireadh — 
tha  iad  fhathast 's  an  fheòil,  marbh 's  a'  pheacadh. 
Is  e  their  e  ris  a'  mhuinntir  sin:  "  Carson  a 
bhàsaicheas  sibh?"  "  Dùisg,  O  thusa  tha  'n  a  do 
chadal,  agus  èirich  o  na  mairbh,  agus  bheir  Criosd 
solus  dhuit."  Cha  'n  urrainn  faire  bhi  air  a 
dheanamh  leis  an  dall,  no  ùrnuigh  an  aghaidh 
buairidh  leis  a'  mharbh. 

Ach  ma  tha  sibh  togarrach  a  thaobh  an  spioraid 
— anmhuinn  a  thaobh  na  feòla — tha  an  t-earal  so 
ro-chothromach.  Faodar  ùmhlachd  a  thoirt  di  do 
bhrigh  gu  bheil  "an  spiorad  togarrach" — tha  an 
umhlachd  ro-fheumail  do  bhrigh  gu  bheil  "an 
fheòil  anmhuinn." 

Gabhamaid  robhainn,  uime  sin,  o  chor  nan 
deisciobuil.  Thuit  iad  a  ris  agus  a  ris,  gus  an 
d'thug  Iosa  thairis  iad  gu  bhi  foghlum  gliocais  o 
fhèin-fhiosrachadh  searbh. 

"Caidilibh  roimhibh  a  nis,  agus  gabhaibh  fois  : 
feuch,  tha  an  uair  air  druideadh,  agus  tha  Mac 
an  duine  air  a  bhrath  thairis  do  làmhan  pheacach. 
Eiribh,  imicheamaid  :  feuch,  tha  an  ti  a  bhrathas 
mise  am  fagus." 

Choinnich  Iosa,  a  bha  a'  faire  agus  ag  urnuigh, 
a'  bhuidbeann  ud,  's  Iudas  air  an  ceann,  le 
uaisleachd  agus  sith  agus  treubhantas  a  bha  neo- 
ghluasadach.  Ach,  a  thaobh  nan  deisciobuii, 
dh'ulluich  an  cadal  iad  air  son  tuiteamas  bu  mhò 
agus  bu  nàr:  dh'àicheadh  iad  uile  e  agus  theich 
iad.  Thuit  iad  ann  an  cionta  peacaidh  agus  an 
doimhneachd  bròin,  o  nach  do  thog  iad  ceann  gus 
an  d'fhuair  iad  maitheanas  agus  aiseag  gu  sith,  o 
bhilean  an  t-Slànuighir,  air  dha  èirigh  o  na  mairbh. 

Ach  cò  is  urrainn  a  radh  dè  nì  a  dh'fhaodadh 
iad  a  bhi  na 'm  biodh  iad  air  a  bhi  faire  agus  ag 
urnuigh  mar  a  bha  Iosa?  Cha  robh  an  creideamh 
air  a  mharbhadh  buileach — chaidh  iad  as  mar  tre 
theine- — oir  bha  faire  agus  urnuigh  Iosa,  air  an  do 
rinn  iad  dearmad  cho  nàr,  air  an  sonsan  cho  cinn- 
teach 's  air  a  shon  f hèin.  Gheibh  am  firean  anam 
leis  air  a'  cheann  mu  dheireadh,  ged  a  b'ann  mar 
spuill,  ach  mur  a  dean  e  faire  agus  ùrnuigh,  's  ann 
le  bhi  'g  imeachd  air  slighe  air  nach  bi  mòr 
aoibhneas  aige — slighe  anns  an  tèid  iomadh  gath 
bròin  troimhe — anns  an  cuir  Dia  iomadh  copan 
dombhlais  agus  seirbhe  'n  a  làimh,  agus  a 
dh'fheumas  e  òl. 

Uime  sin  deanaibh  faire  agus  urnuigh  a  chum 
nach  tuit  sibh  ann  am  buaireadh. 

"Thainig  Iosa  gu  trie  an  sin  maille  r'a  dheis- 
ciobuil." — EOIN  xviii.  2. 

Is  mòr  duais  an  anam  a  their :  Is  e  Getsemane 
mo  sheòmar-ùrnuigh  uaigneach.  Gheibh  e  trì 
nithean  beannaichte  ann  an  sin  :  barantas  beann- 
aichte  gu  'n  èisd  Dia  r'a  ùrnuigh — an  ùrnuigh 
as  freagarraiche  r'a  chor — an  companachas  as 
glòrmhora. 

i.  Ann  an  sin.  gheibh  am  fìrean  barantas 
beannaichte  air  gu  'n  èisd  Dia  r'a  ùrnuigh.  Tha 
am  barantas  sin  aige  ann  an  ùrnuigh  Iosa,  agus 
mar  a  dh'èisd  Dia  ris-san.  B'  e  "slàinte'  brìgh 
na  bha  e  ag  iarraidh  air  Dia,  le  cruaidh-ghleachd, 
le  àrd-èigheach,  agus  deuraibh.  Ghlaodh  e  "  ris- 
san  a  bha  comasach  air  a  shaoradh  o  'n  bhàs." 
Còmhla  ri  slàinte  bha  e  ag  iarraidh  gu  'n  gabhadh 
Dia  ris  mar  am  Fìrean  coimhlionta.  B'  e  an  dà 
nì  sin  eallach  na  h-ùrnuigh  anns  an  do  ghleachd 
e  ri  Dia  an  Getsemane :  f  ireanaehadh,  no  gu  'n 
gabhadh  Dia  ris  mar  a  Sheirbhiseach  fireanta; 
agus  slàinte,  no  saorsa  o  chumhachd  a'  bhàis. 
Agus  f  huair  e  iad  le  chèile. 

Bha  e  air  a  shaoradh  o  'n  bhàs — thug  e  buaidh 

air  a'  bhàs — le  e  fèin  ùmhlachadh  gu  bàs.  Bha  e 
air  gabhail  ris — air  "  f  hireanachadh 's  an  Spiorad," 
le  bhi  fulang  gu  toileach  an  àite  a  shluaigh  a 
ghràdhaich  e.  Mar  so  labhair  Dia  uime  tre  'n 
f  hàidhj  Isaias : 

"  Mar  so  deir  an  Tighearna,  fear-saoraidh 
Israeil,  a  Thi  naomh  ;  ris-san  a  thaair  a  dhimeas 
le  daoine,  ris-san  d'an  do  ghabh  an  cinneach 
gràin  ;  ri  seirbhiseach  an  luchd-riaghlaidh.  .  .  . 
Ann  an  àm  taitneach  chuala  mi  thu,  agus  ann 
an  là  na  slàinte  chuidich  mi  thu  ;  agus  glèidh- 
idh  mi  thu,  agus  bheir  mi  thu  mar  choimh- 
cheangal  do  ?n  t-sluagh  ;  a  dhaingneachadh  na 
tire,  agus  a  thoirt  air  na  h-oighreachdaibh  fàsail  a 
bhi  air  an  sealbhachadh  ;  a  radh  ris  a5  mhuinntir 
a  tha  ceangailte,  Rachaibh  a  mach  ;  agus  riu-san 
a  tha  ann  an  dorchadas,  Thigibh  am  follais." 

Ghabh  Dia  ris.  Dh'fhìreanaich  e  e.  Rinn  e  e 
'n  a  ùghdar  slàinte  shiorruidh.  Fhuair  an  gealladh 
cùmhnant  ud  coimhlionadh  ann  an  Getsemane,  an 
uair  a  thàinig  aingeal  o  nèimh  g'  a  neartachadh. 
An  sud  bha  e  air  a  lionadh  le  uile  ghràs  agus 
ghràdh,  fhoighidinn  agus  mhisneach,  gus  an  Crann 
f  hulang,  a'  cur  na  nàire  an  neo-shuim. 

So  far  a  bheil  barantas  an  fhìrean.gu  'n  èisd 
Dia  ris,  eadhon  gu  'n  dh'èisd  e  ris  an  Urras  a  bha 
stigh  air  a  shon. 

Agus  dè  their  sinn  ris  an  fhear  nach  dean 

ùrnuigh  idir  ?  Ma  bha  Iosa  am  f  ìrean  an  cruaidh- 
ghleachd  anama — brònach  eadhon  gu  bàs — is  e  ann 
an  làmhan  Ceartais,  ciamar  a  sheasas  an  t-an- 
diadhach  ann  an  là  na  feirge.  Nach  dean  thusa 
a  tha  's  an  t-suidheachadh  sin  roghainn — cia 
dhiùbh  a  ni  thu  cruaidh-ghleachd  ùrnuigh  an  àm 
taitneach — spàirn  chruaidh  gu  dhol  a  steach  air  a' 
gheata  chumhang,  ann  an  là  na  slàinte,  agus  glòir 
shiorruidh  'n  a  dhèidh — no  cruaidh-ghleachd 
bròin.  gun  nì  ach  dùil  eagalach  ri  breitheanas, 
agus  feirg  theinntich,  a  sgriosas  na  h-eascairdean. 

Choisinn  Iosa  cath  ùrnuigh  a'  chreidimh  ann 
an  Getsemane.  Thigibh  uime  sin  gu  Getsemane 
agus  biodh  'ur  n-iarrtuis  air  an  deanamh  aithnichte 
do  Dhia.  Ann  an  sin  gheibh  sibh  toradh  na 
buadha  bheannaichte  ud. 

2.  Ann  an  sin  gheibh  am  fìrean  an  dearbh 
urnuigh  as  freagarraiche  r'a  chor.  Mar  shuim 
agus  mar  bhrigh  na  's  urrainn  dhuit  iarraidh  air 
Dia,  gabh  urnuigh  Ghetsemane  :  "  M;Athair,  do 
thoil-sa  gu  robh  deanta."  Cha  'n  e  sin  a  mhàin  a 
bhi  rèidh  ri  toil  Dhè  anns  gach  ni  a  tha  sinn  ag 
iarraidh.  Tha  reuson  agus  Sgriobtur  a'  deanamh 
sin  soilleir  gu  leòr,  oir  cò  ghabhadh  air  ni  sam 
bith  iarraidh  a  bhiodh  an  aghaidh  a  thoil-san  ? 
Tha  so  a'  gabhail  a  steach,  cha  'n  e  mhàin  a  bhi 

rèidh  ri  thoil,  ach  miann  a  bhi  deanamh  a  thoile. 
Sin  an  ùrnuigh  a  gheibh  sinn  air  bilean  Iosa  an 
Getsemane,  mar  a  tha  e  sgriobhta:  "Feuch,  tha 
mi  teachd ;  ann  an  rola  an  leabhair  tha  sud 
sgriobhta  ormsa;  is  e  mo  thlachd  do  thoil  a 
dheanamh,  O  Dhè." 

Dean  grèim  air  an  toil  sin,  agus  bidh  tu  air  do 
dheanamh  saoibhir  leis  gach  uile  bheannachadh 
spioradail  ann  an  ionadaibh  nèamhaidh,  an  Iosa 
Criosd.  Leis  an  toil  sin  tha  thu  air  do  chur  air 
leth  do  Dhia — air  do  dheanamh  'n  a  do  mhac  do 
Dhia.  Tha  i  'g  a  do  sgaradh  o  do  pheacaidhean, 
mar  a  tha  an  àirde  an  ear  o  'n  àirde  an  iar — 'g  a 
do  chur  air  leth  mar  ionmhas  sònruichte  do  Dhia. 

Is  e  so  toil  ghràsmhor  Dhè,  eadhon  : 

"  Gach  ni  a  bheir  an  t-Athair  dhomhsa,  thig  e 
a  m'ionnsuidh  ;  agus  an  ti  a  thig  a  m'ionnsuidh, 
cha  tilg  mi  air  chor  sam  bith  a  mach." 

Agus  is  e  aoibhneas  Chriosd  a  bhi  coimhlionadh 
na  toile  sin.  Tha  dà  thaobh  na  fìrinn  ghlòrmhor 
so  air  an  daingneachadh,  's  air  an  coimhlionadh, 
ann  an  teachd  agus  ann  an  ùmhlachd  Chriosd, 
mar  a  tha  e  ag  radh  : 

"  Oir  thainig  mi  a  nuas  o  nèimh,  cha  ?n  ann  a 
chum  gu  Jn  deanainn  mo  thoil  fèin,  ach  toil  an  ti 
a  chuir  uaithe  mi.;j 

Tha  e  a'  ceangal  na  fìrinn  so  ri  toil  bheannaichte 
Dhè,  a  thainig  e  fhèin  a  dheanamh.  Thig  iad  so 
uile  d'a  ionnsuidh,  oir  thainig  e  f  hèin  o  nèimh  a 
dheanamh  a  thoile.  Cha  thilg  e  mach  aon  a  thig, 
oir  thainig  e  f  hèin  a  dheanamh  toil  Dhè. 

Uime  sin  thig  gu  Getsemane  a  chum  gu  'm 
foghlum,  agus  gu  'n  gabh  thu,  urnuigh  Iosa.  Dean 
grèim  còmhla  ris-san  air  toil  naomh  agus  ghràs- 
mhor  Dhè,  agus  bi  gnio7nhach  a  chum  gu  'm  bi  i 
air  a  coimhlionadh  dhuit. 

Ach  a  ris :  Is  e  so  toil  Dhè,  eadhon  'ur  naomh- 
achadh — a  bhi  araon  air  'ur  cur  air  leth  agus  air 
'ur  deanamh  ìiaomha^  iomlan  agus  coimhlionta, 
'n  a  iomhaigh. 

"  Leis  an  toil  so  tha  sinn  air  ar  naomhachadh, 
tre  toirt  suas  corp  Chriosd  aon  uair  "  ; 

"Oir  le  aon  iobart  rinn  e  a  chaoidh  foirfe 
iadsan  a  tha  air  an  naomhachadh." 

Cuiridh  Iosa  sibh  an  làthair  Dhè,  's  'ur  cionta 
uile  air  a  thoirt  air  falbh — is  sibh  air  'ur  gabhail 
a  steach  do  theaghlach  a'  chreidimh,  is  sibh  air 
'ur  deanamh  iomlan  ann  an  naomhachd  shiorruidh. 
Oir  thainig  e  a  dheanamh  toil  Dhè. 

3.  Ann  an  sin  gheibh  am  f  irean  an  companachas 
as  glòrmhora  arms  a'  ghleachd  naomh.    An  sud 

bidh  Iosa  aige  mar  a  chompanach.  Bidh  co- 
chomunn  aige  's  an  urnuigh  maille  ris-san,  agus 
còmhla  ris  gheibh  e  steach  do  dhiamhaireachd 
cridhe  gràidh  an  Athar.  Mar  a  tha  co-chomunn 
agad  maille  ris  air  Calbhari,  'n  a  bhàs — mar  a 
tha  co-chomunn  agad  maille  ris  an  Golgota,  's 
an  uaigh — mar  sin  tha  co-chomunn  agad  maille 
ris  an  Getsemane,  's  an  urnuigh. 

Thig  a  chum  na  h-uaighe  agus  faic  far  an  robh 
an  Tighearna  'n  a  laighe.  Thig  agus  faic  mar 
a  chaill  an  uaigh  a  h-uamhas — mar  a  thug  e 
an  gath  as  a'  bhàs.  Thig  mar  an  ceudna  gu 
Getsemane  agus  faic  far  an  robh  an  Tighearna 
ag  urnuigh,  le  asluchadh,  le  deuraibh,  le  fuil,  agus 
analaich  an  aer  naomh,  agus  theid  thu  steach 
d'a  ghlòir.  Thig  gu  Getsemane  far  an  do  ghleachd 
e  air  do  shon,  agus  far  an  d'thug  e  buaidh  tre 
thoil  Dhè.  Tha  glòir  na  buadha  an  sud  romhad 
agus  is  leatsa  i.  An  sud  tha  do  Thighearna 
a'  dol  air  thoiseach  anns  an  urnuigh,  agus  tha 
e  ag  iarraidh  ort  com-pàirt  a  ghabhail  maille  ris 
anns  an  dearbh  urnuigh  ud 's  an  d'thug  e  buaidh 
maille  ri  Dia,  am  fior  Israel  agus  Prionnsa  Dhè — 
Prionnsa  na  beatha — Prionnsa  na  sith — Prionnsa 
na  h-urnuigh.  Dean  faire  agus  urnuigh  maille 
ris-san^  agus  crùnaidh  an  Righ  thu  le  ghràdh. 

Is  ann  tre  'n  chompanachas  so  a  thig  thu  gu 
bhi  cleachdadh,  le  saorsa  agus  le  cumhachd,  do 
shochair  ann  a  bhi  ag  ùrnuigh  an  ainm  Iosa.  Ni 
thu  ùrnuigh  'n  a  airidheachd  agus  'n  a  neart,  agus 
bidh  am  freagradh  cinnteach.  Biodh  com-pàirt 
agad  'n  a  ghleachd  agus  'n  a  dheòir,  'n  a  chreidimh 
agus  'n  a  liosdachd,  agus  bidh  com-pàirt  agad  'n  a 
bhuaidh.  Cho  cinnteach  's  a  ghabhas  tu  do  chuid 
dhe  àrd-èigheach,  dhe  dheòir,  dhe  fhuil,  gheibh 
thu  do  chuid,  agus  sin  gun  dàil,  dhe  'n  ghlòir 
do-labhairt  anns  a  bheil  e  deanamh  eadar-ghuidhe 
air  son  nan  naomh.  Bi  air  d'irioslachadh  maille 
ris,  an  dorchadas  Ghetsemane,  agus  bidh  tu  air 
do  ghlòrachadh  maille  ris  mar  an  ceudna,  ann 
an  glòir  na  h-eadar-ghuidhe,  's  an  t-Athair  ag 
èisdeachd  riut  an  còmhnuidh,  do  bhrigh  gu  bheil 
e  ag  èisdeachd  ri  Mhac  gràdhach,  a  tha  air  a 
dheas-làimh,  beannaichte  gu  siorruidh. 

Urnuigh  's  an  Uaigneas  Air  a  Freagairt 
's  an  fhollais 

<£An  sin  air  do  Iudas  buidheann  agus  maoir 
fhaotainn  o  na  h-àrd-shagairt  agus  na  Phairisich, 
thainig  e  do  'n  àite  sin  le  leusan,  agus  lòchrain,  agus 
airm.  Uime  sin  air  do  Iosa  fios  a  bhi  aige  air  na 
h-uile  nithean  a  bha  gu  teachd  air  chaidh  e  mach, 
agus  thubhairt  e  riu,  Cò  tha  sibh  ag  iarraidh  ? 
Fhreaga^r  iadsan  e,  Iosa  o  Nasaret.  Thubhairt  Iosa 
riu,  Is  mise  e.  Agus  sheas  mar  an  ceudna  Iudas, 
a  bhrath  esan  maille  riu.  An  sin  co  luath  Js  a 
thubhairt  e  riu,  Is  mise  e,  chaidh  iad  air  an  ais,  agus 
thuit  iad  air  an  làr.  An  sin  dh'  fheòraich  e  dhiubh  a 
rìs,  Cò  tha  sibh  ag  iarraidh?  Thubhairt  iadsan, 
Iosa  o  Nasaret.  Fhreagair  Iosa,  Thubhairt  mi 
ruibh  gur  mise  e.  Uime  sin  ma  Js  mise  tha  sibh 
ag  iarraidh,  leigibh  leò  sin  falbh :  chum  gu  ;n 
coimhliontadh  am  facal  a  labhair  e,  An  dream  a 
thug  thu  dhomh,  cha  do  chaill  mi  aon  diubh." — EoiN 
xviii.  3-9. 

Ciamar  a  thuigeas  sinn  an  diamhaireachd  a  tha 
timchioll  air  bàs  Iosa?  Bha  e  naomh  is  neo- 
chiontach,  is  gidheadh  tha  e  air  a  bhrath  do 
làmhan  pheacach,  agus  air  a  ghlacadh  mar  fhear- 

reubainn.  Bha  e  air  a  chuairteachadh  le  fearg 
dhaoine  agus  dheamhan.  Mur  biodh  ann  ach 
sin  cha  bhiodh  e  cho  dorch  air  daoine.  Bha  e  air 
a  thoirt  thairis  a  rèir  comhairle  chinnteach  Dhè. 
Sin  far  a  bheil  an  diamhaireachd.  Ciamar  a 
b'urrainn  Dia  ceart  nàire  agus  peanas  a  leagadh 
air  a'  neo-chiontach.  Sin  oilbheum  a'  Chrainn- 
cheusaidh.  Thoir  fainear  nach  ann  an  làmhan  na 
corra-mhargaidh  a  thuit  Iosa  Cha  do  thachair 
ni  dha  nach  robh  a  rèir  an  lagha — lagh  nan 
Iudhach  agus  lagh  na  Ròimh.  Bha  e  air  a 
ghlacadh  le  ughdarras  Philait.  Bha  e  air  fheuch- 
ainn  le  cuirt  nan  Iudhach  agus  le  cùirt  na  Ròimhe, 
agus,  ged  a  bha  e  neo-chiontach,  air  a  dhiteadh 
gu  bàs  nàr  a'  Chrainn-cheusaidh.  Cha  robh  ceum 
nach  robh  laghail. 

A  nis  is  e  cheisd,  ciamar  a  chuir  Dia  a  Mhessias 
f  hèin  'n  a  leithid  sin  a  shuidheachadh  ?  Ciamar 
a  b'urrainn  e  bhi  rèir  a  chomhairle-san  gu  'm 
biodh  Iosa  neo-chiontach  air  a  chur  gu  bàs  cho 
nàr,  fo  pheanas  cho  uamhasach,  agus  sin  an 
deidh  dha  bhi  air  a  mheas  ciontach  le  lagh  na 
h-Eaglais  agus  lagh  na  h-Impireachd  ?  Carson 
a  shuidhich  a'  Chomhairle  naomh  gu  'n  rachadh 
Iosa  neo-chiontach  a  mach  as  an  t-saoghal  le  bàs 
ciontaich,  's  e  air  a  dhiteadh  le  lagh  ? 

An  leòr  a  radh,  mar  a  tha  na  Sosianaich  a' 
teagasg,  gu  'n  dh'f  huiling  e  bàs  marturaich  ? 
Cha  leòr.  Cha  'n  'eil  an  sin  ach  toibheum  do 
ainm  Dhè,  agus  ana-cothrom  do  choguis  an  duine. 
Cha  'n  f  haod  sinn  a  radh  gu  bheil  e  rèir  comhairle 
chinnteach  an  Dè  naoimh  an  neo-chiontach  a  chur 
gu  bàs  air  an  dòigh  sin. 

No  an  leòr  a  radh.  mar  a  tha  na  h-Arminianaich 
a'  teagasg,  gu  'n  bhàsaich  Iosa  air  son  nan  uile  ? 
Cha  leòr.  A  bheil  an  sin  ach  mar  gu  'm  biodh 
Dia  a'  toirt  cothrom  as  ur  do  dhaoine  cumhachan 
as  fhearr  a  dheanamh  a  chum  gu  'n  saor  iad  iad 
f  hèin  ?  Feumaidh  gu  bheil  aobhar  air  as  cothrom- 
aiche  na  sin — aobhar  a  shluigeas  an  t-oilbheum 
ann  an  glòir,  agus  a  ni  an  Crann-ceusaidh  'n  a 
fhoillseachadh  air  òirdhearcas  na  naomhachd, 
agus,  an  àite  a  bhi  cur  sgàil  air  fireantachd,  a'  cur 
glòir  oirre. 

Is  e  an  teagasg  a  tha  co-sheasamh  ri  Iosa  bhi 
neo-chiontach  agus  Dia  a  bhi  ceart :  gu  'n 
d'f huiling  Iosa  mar  urras  agus  mar  fhear-ionaid 
a  shluaigh,  is  am  peacaidhean  air  am  meas  dhà- 
san.  Tha  an  teagasg  sin  a'  cruth-atharrachadh 
na  sgannail  gu  glòir,  agus  na  nàire  gu  maise  na 
naomhachd. 

Mar  sin  tha  Iosa  fhèin  a'  teagasg  ann  a  bhi 

ag  ullachadh  nan  deisciobuil  fa  chomhair  na  buille 
a  bha  gu  tuiteam  orra  an  oidhche  ud : 

"  Oir  tha  mi  ag  radh  ruibh,  gur  èigin  f  hathast 
an  ni  so  tha  sgriobhtaa  choimhlionadh  annamsa, 
Agus  bha  e  air  àireamh  am  measg  nan  ciontach  : 
oir  tha  crioch  aig  na  nithean  ud  a  tha  mu  mo 
thimchiollsa.J; 

So  crioch  na  nithean  ud :  gu  'm  bi  mi  air 
m'àireamh  am  measg  nan  ciontach — gu  'm  bi 
mi  air  mo  dheanamh  'n  am  pheacadh,  's  gu  ?n 
giulan  mi  peacadh  mhòrain — gu  Jm  bi  am  peacadh 
uile  air  a  leagadh  orm,  mar  an  urras  anns  a' 
chumhnant,  agus  gu  fuiling  mi  am  bàs  air  an  son. 

Tha  an  Sgriobtur  cuideachd  a'  cur  an  cèill  so, 
air  do  Iosa  bhi  air  a  chrochadh  eadar  dà 
ghaduiche  • 

"Agus  cheus  iad  maille  ris  dà  ghaduiche; 
fear  air  a  làimh  dheis  agus  fear  air  a  làimh  chlì. 
An  sin  choimhlionadh  an  Sgriobtur,  a  thuirt, 
Agus  bha  e  air  àireamh  am  measg  nan  ciontach. h 

Ann  an  so  f  huair  an  Sgriobtur  coimhlionadh  :  gu 
'n  bhàsaich  Iosa  am  bàs  mallaichte  an  àite  nan 
ciontach.  Tha  so  uile  air  a  dheanamh  soilleir 
do  'n  t-sùil  an  uair  a  tha  Iosa  air  a  dhiteadh 
anns  a'  chùirt,  agus  air  a  chrochadh  air  a'  Chrann 
mhallaichte  còmhla  ris  na  gaduichean.  B'ann  a 

chum  an  fhirinn  spioradail  so  a  dheanamh 
foilaiseach  a  chleachd  Dia  na  meadhonan  leis 
an  robh  a  Mhac  air  a  ghlacadh,  air  fheuchainn 
a  rèir  lagh  na  tire,  air  a  cheusadh  mar  fhear- 
droch-bheart. 

Mar  sin  rinn  e  an  ni  a  bha,  ann  an  làmhan 
an  luchd-brath  agus  an  luchd-casaid,  cho  an- 
iochdmhor,  'n  a  sgàthan  anns  am  faic  sùil  a' 
chreidimh  dearbhadh  agus  glòir  a'  chumhnant 
leis  an  robh  Iosa  — an  t-Aon  Naomh  agus  am 
Firean — air  a  dheanamh  'n  a  pheacadh  air  son 
a  shluaigh,  a'  cur  crioch  air  peacadh,  a'  deanamh 
rèite  air  son  aingidheachd,  a'  toirt  a  steach  fir- 
eantachd  shiorruidh. 

B'  e  am  miann  bu  doimhne  a  bha  an  cridhe 
Chriosd  an  Getsemane,  gu  'm  biodh  toil  Dhè 
deanta.  Anns  an  toil  sin  bha  an  dà  ni  so : 
(i)  gu  'n  tugadh  Iosa  e  fhèin  suas  mar  iobairt 
deagh-fhàile  do  Dhia,  agus  (2)  gu  ?m  biodh  sin 
mar  èiric  thaitnich  chum  saorsa  na  thug  an 
t-Athair  dha.  Anns  an  dà  ni  sin  fhuair  e 
freagradh.  "  Ged  bu  Mhac  e  dh'f  hoghlum  e 
ùmhlachd  o  na  nithean  a  dh'fhuiling  e."  Leis 
an  umhlachd  ghniomhach  iomlan  sin,  leis  an 
d'thug  e  e  fhèin  suas  tre  ?n  Spiorad  shiorruidh 
bha  e  air  a  dheanamh  iomlan  mar  Ard-Shagart, 

agus  tre  'n  sin  bha  slàinte  a  shluaigh  air  a  thoirt 
dha.  "Agus  air  dha  bhi  air  a  dheanamh  foirfe, 
rinneadh  e  'n  a  ùghdar  slàinte  shiorruidh  dhaibhsan 
uile  bhios  umhail  dha.7' 

Bha  co-chòrdadh  iomlan  eadar  ùrnuigh  Iosa 
agus  toil  Athar,  agus  air  an  aobbar  sin  fhuair 
an  urnuigh  freagradh  follaiseach.  Tha  ann  an 
sin  coimhlionadh  air  a'  chùmhnant  dhiamhair  a 
bha  eatorra :  a  thaobh  a'  Mhic,  gu  ?m  biodh  e 
umhail  gu  bàs — èiric  agus  f  ìreantachd  na  h-Eaglais. 
A  thaobh  an  Athar,  gu  faiceadh  am  Mac  de 
shaoithir  anama — an  Eaglais  air  a  deanamh  'n  a 
fìreantachd  Dhè  annsan.  A  nis,  so  an  dà  nì  a 
tha  sinn  a'  faicinn  ann  an  glacadh  an  Urrais. 

Tha  e  soilleir  o  'n  chòmhradh  a  bha  eadar  Iosa 
agus  na  h-oifigearan,  gu  'n  robh  e  'n  a  run  e 
fhèin  a  thoirt  suas  gu  saor.  Cha  ?n  e  mhàin  gur 
e  Uan  Dhè — gu  bheil  e  air  a  thoirt  mar  uan 
a>  chum  a'  chasgraidh,  ach  is  e  an  t-Ard-shagart 
cuideachd,  a  tha  ag  iobradh  an  uain,  is  e  sin 
?g  a  iobradh  fhèin  gu  toileach  air  altair  neo- 
fhaicsinneach  Dhè.  O  'n  uair  a  ghabh  e  an 
copan  'n  a  làimh  ann  an  Getsemane,  bha  e  air 
a  mheas  mar  chiontach  am  fianuis  Dhè,  agus, 
ged  a  bha  eucoir  mhòr  air  a  dheanamh  air  le 
làmhan  dhaoine,  dh'fheumadh  Lagh  Dhè  grèim 

a  dheanamh  air  a  chum  toilteanas  na  h-oighreachd 
a  bhi  air  a  dhioladh  air.  Mar  sin,  air  dha  fhèin 
a  bhi  faicinn  anns  na  h-oifigearan  na  meadhonan 
tre  an  robh  Lagh  Dhè  a'  deanamh  grèim  air,  tha 
e  gu  toileach  'g  a  thoirt  fhèin  suas.  "Cò  tha 
sibh  ag  iarraidh?"  "  Iosa  o  Nàsaret."  "  Is  mise 
e."  Mar  sin  f  huair  ùrnuigh  Ghetsemane  freagradh 
anns  gu  'n  d'f  huair  e  gràs  a  chum  e  fhèin  a  thoirt 
suas  an  umhlachd  shaor  iomlan  do  thoil  Dhè. 
Chunnaic  e  le  sùilean  anama  Lagh  Dhè  a'  tighinn 
g'a  ghlacadh.  Cha  d'fhan  e  gus  an  do  chuir 
teachdairean  an  lagha  grèim  air — chaidh  e  fhèin 
'n  an  coinnimh,  agus  thug  e  e  f  hèin  suas.  "  Cò 
tha  sibh  ag  iarraidh?"  thuirt  e  ris.  "Iosa  o 
Nàsaret."  "  Is  mise  e."  Thug  e  e  f hèin  suas  air 
ainm,  gu  follaiseach,  "  Iosa  a  shaoras  a  shluagh  fèin 
o  am  peacaidhean."  Bha  Iudas  'n  a  sheasamh 
còmhla  riu.  Bha  e  Jn  a  fhianuis  air  gach  ni  a 
thachair.  Cha  b'ioghnadh  ged  a  leaghadh  a 
ghruaidh  le  nàire.  Thug  e  comharra  do  na 
saighdeirean  leis  an  aithnicheadh  iad  Iosa.  Thug 
e  earal  dhaibh  grèim  cruaidh  a  chur  air  agus  a 
thoirt  leò.  Ach  cha  robh  feum  air  a'  chomharra 
no  air  an  earal — thug  Iosa  e  f  hèin  suas  gu  saor. 
Cha  b'ann  na  b'aotroma  a  chuir  sin  peacadh 
Iudais.  Ach  bu  Mhac  e  ged  a  dh'fhoghlum  e 

ùmhlachd — Mac  siorruidh  Dhè.  'N  a  làthair 
thuit  a'  bhuidheann,  ged  a  bha  iad  fo  armachd, 
sios  gu  làr.  Cha  b'urrainn  iad  làmh  a  chur  air. 
Cha  robh  e  'n  an  comas  a  thoirt  leò  mar  phriosonach 
gus  an  d'thug  e  e  fhèin  suas — cha  b'ann  do 
chumhachd  dhaoine,  ach  do  Lagh  ?s  do  cheartas 
Dhè.  Thug  e  e  fhèin  suas  do  thoil  Dhè,  mar 
iobart  thoileach.  Ann  an  sin  a  rìs  f  huair  urnuigh 
Ghetsemane  freagradh :  "  Do  thoil-sa  gu  robh 
deanta." 

Tha  dàimh  àraidh  aig  a'  chuid  eile  dhe  'n 

chòmhradh  a  bha  aige  ris  na  h-oifigearan  ris  an 

darna  ni  a  bha  anns  an  urnuigh,  eadhon  slàinte 

a  shluaigh  : 

"  An  sin  dh'fheòraich  e  dhiubh  a  ris,  Cò  tha 
sibh  ag  iarraidh  ?  Thuirt  iadsan,  Iosa  o  Nàsaret. 
Fhreagair  Iosa,  Thuirt  mi  ruibh  gur  mise  e. 
Uime  sin  ma  's  mise  tha  sibh  ag  iarraidh,  leigibh 
led  sin  falbh :  Chum  gu  'n  coimhliontadh  am 
facal  a  labhair  e,  An  dream  a  thug  thu  dhomh, 
cha  do  chaill  mi  aon  diubh." 

Bha  dàimh  na  ceud  chuid  dhe  'n  chòmhradh 
a'  beantainn  ri  iomlanachd  na  h-umhlacbd  leis 
an  d'thug  e  e  fhèin  suas.  Ach,  air  an  làimh 
eile,  cha  robh  an  smuain  bu  lugha  aig  Iosa  e 
f  hèin  a  thoirt  suas  ach  mar  urras  a  shluaigh,  mar 
bhuachaille  a  threud.  "Leigidh  am  buachaille 

maith  a  bheatha  sios  air  son  nan  caorach."  Cha 
robh  aona  chuid  còir  no  cumhachd  aca  làmh  a 
chur  ann  mar  a  bha  e  ann  fhèin.  Ach  a  chionn 
gu  'm  b'  e  toil  an  Athar  nach  rachadh  aon  dhe 
'n  mhuinntir  bhig  a  dhith — gu  'm  biodh  iad  uile 
air  an  saoradh  o  mhallachd  an  Lagha  le  Iosa 
e  fhèin  a  thoirt  suas  'n  an  àite — leag  Iosa  a 
chridhe  fhèin  air  an  toil  sin.  B'  e  so  an  t- 
aoibhneas  a  chuireadh  roimhe,  geall  agus  gealladh 
umhlachd  a  bheatha  agus  fulangas  a  bhàis. 

Tha  dà  sheadh  anns  am  faodar  sealltuinn  air 
luchd-casaid  Chriosd : 

Mar  a  tha  iad  gu  mothachail  a'  riarachadh  am 
miann  olc  fhèin,  air  an  darna  làimh,  agus  mar  a 
tha  iad  gu  neo-mhothachail  a'  coimhlionadh  run 
diamhair  Dhè,  air  a'  làimh  eile.  Air  an  darna 
làimh  tha  iad  a'  cruadhachadh  an  cridhe  anns  an 
olc  mhòr,  ged  a  tha  iad  air  am  bacadh  le  cumhachd 
dhiamhair  naomhachd  Chriosd — ni  a  tha  'n  a 
dhearbhadh  air  an  doille  a  tha  tighinn  orra  mar 
pheanas,  agus  a'  treòrachadh  air  slighe  a?  pheacaidh 
a  tha  chum  bàis.  Bu  mhòr  gu  Jm  b'f  hearr  dhaibh 
a  bhi  air  gabhail  ris  a'  bhacadh  ud,  agus  tilleadh 
air  an  ais  o  ?n  droch  ghniomh  as  aonais  am 
priosonach.  Ach  air  an  làimh  eile  tha  e  soilleir 
leis   mar  a   thuit  na  fir  ud— na  meadhonan  a 

chleachd  Dja  a  choimhlionadh  a  rùin — nach 
b'urrainn  eadhon  Ceartas  naomha  grèim  a  chur 
air  losa,  no  ghlacadh  mar  phriosonach,  gus  an 
tugadh  e  e  fhèin  suas  gu  saor,  agus  air  chumha  gu 
'n  gabhadh  e  ris  mar  èiric  air  son  a  dheisciobuil. 
Cha  toir  e  e  fhèin  suas  ach  air  chumha  saorsa 
a  shluaigh.  Gus  am  bi  e  soilleir  do  na  h-uile  gu 
'm  bi  na  caoraich  saor  cha  dàna  le  teachdairean 
Ceartais  làmh  a  chur  air.  Gus  an  sin  tha  seirbhisich 
an  lagha  gun  luth's  air  an  làr.  Ach  an  uair  sin 
agus  gun  mhoille,  air  dha  a  chumha  fhaotainn 
leis,  tha  losa  'g  a  thoirt  f  hèin  suas.  Air  chumha 
saorsa  shiorruidh  dh'  a  shluagh,  Je  làn  chumhachd 
air  a  bheatha  fhèin,  tha  e  gutoileach  air  "àireamh 
am  measg  nan  ciontach." 

Oh !  cha  do  bhàsaich  losa  is  e  aineolach  air 
toradh  a  bhàis — ciamar  a  b'urrainn  sin  a  bhi? 
Tha  neach  an  sud  a  their :  "  bhiodh  obair  agus 
bàs  losa  glòrmhor  ged  nach  tigeadh  aon  anam 
gu  bràth  a  chleachdadh  creideamh  beò  anns  an 
urras."  Cha  'n  fhaca  e  sin  a  riamh  mòran  de 
fhirinn  agus  de  ghlòir  a'  chùmhnant  shiorruidh. 
Tha  esan  a'  cur  eas-urram  mhòr  air  obair  losa 
agus  air  fìreantachd  Dhè,  a  tha  cumail  a  mach 
gu  'n  robh  bàs  losa  an  aon  ni  dhaibh-san  a 
theàrnar  agus  dhaibh-san  a  theid  a  dhith.  Ma 

bhàsaich  e  air  son  a'  mhuinntir  a  chaidh  a  dhith, 
agus  nach  do  chum  a  bhàs  iad  à  ifrinn,  feumaidh 
gur  e  ni-eigin  eile  seach  bàs  Iosa  a  shaor  a' 
mhuinntir  a  fhuair  slàinte.  Ma  tha  sin  mar  sin 
cha  robh  a  dh'èifeachd  'n  a  bhàs  ach  gu  'n  rinn 
e  slàinte  comasach  do  na  h-uile.  Cha  b'ann  mar 
sin  a  dh'fhoghlum  sinne  Criosd.  Cha  b'ann  mar 
sin  a  thuig  Iosa  f  hèin  brìgh  na  h-ìobairt  ghlòrmhor  : 
"Ma  's  mise  tha  sibh  ag  iarraidh  leigibh  leò  sin 
falbh." 

B'  e  so  toil  an  Athar,  eadhon  slàinte  a  shluaigh. 
B'  e  so  tiodhlac  an  Athar.  Air  son  na  toile  so 
agus  an  tiodhlac  so  chruaidh-ghleac  anam  Iosa 
's  an  urnuigh  an  Getsemane.  Agus  a  nis,  fhuair 
an  urnuigh  freagradh  follaiseach.  Tha  toil  Athar 
a  thaobh  so  deanta. 

"  Gach  ni  a  bheir  an  t-Athair  dhomhsa,  thig  e 
a  m'ionnsuidh  ;  agus  an  ti  a  thig  a  m'ionnsuidh, 
cha  tilg  mi  air  chor  sam  bith  a  mach.  Oir 
thainig  mi  a  nuas  o  neamh,  cha  'n  ann  a  chum 
gu  'n  deanainn  mo  thoil  fèin,  ach  toil  an  ti  a 
chuir  uaithe  mi.  Agus  is  i  so  toil  an  Athar  a 
chuir  uaithe  mi,  nach  caillinn  a  bheag  sam  bith 
de  'n  uile  thug  e  dhomh." 

O  !  m'anam,  cionnus  a  theid  thusa  as  ma  ni  thu 
dimeas  air  an  t-slàinte  mhòr  so  ? 

II 

Am  Priosonach  A'  Toirt  Breith 

"  Agus  air  dha  bhi  fathast  a5  labhart,  feuch,  thainig 
Iudas,  aon  de  ?n  dà  fhear  dheug,  agus  maille  ris 
cuideachd  mhòr  le  claidhean  agus  bataichean  o  na 
h-àrd-shagartan  agus  o  sheanairean  a'  phobuill.  A 
nis  bha  an  ti  a  bhrath  esan  air  toirt  comharraidh 
dhaibh,  ag  radh,  Ge  bJ  e  neach  a  phògas  mise,  is  e 
sin  e  ;  deanaibh  grèim  air.  Agus  air  ball  thainig  e 
chum  Iosa,  agus  thuirt  e,  Fàilte  dhuit,  a  Mhaighistir ; 
agus  phòg  e  e  ;  Ach  thuirt  Iosa  ris,  A  charaid, 
c'arson  a  thainig  thu?  An  sin  thainig  iad,  agus 
chuir  iad  làmh  ann  an  Iosa,  agus  ghlac  iad  e.  Agus, 
feuch,  shin  aon  dhiubhsan  a  bha  maille  ri  Iosa  a 
làmh,  agus  tharruing  e  a  chlaidheamh,  agus  air  dha 
seirbhiseach  an  àrd-shagart  a  bhualadh,  ghearr  e  a 
chluas  dheth.  An  sin  thuirt  Iosa  ris,  Cuir  a  ris  do 
chlaidheamh  air  ais  ;n  a  ionad  fèin  :  oir  iadsan  uile 
a  ghlacas  an  claidheamh,  tuitidh  iad  leis  a'  chlaidh- 
eamh. An  saoil  thusa  nach  faod  mise  a  nis  mAthair 
a  ghuidhe  agus  bheir  e  dhomh  tuilleadh  na  dà  legion 
dheug  a  dh'ainglean  ?  Ach  cionnus  an  sin  a  bhiodh 
na  Sgriobturan  air  an  coimhlionadh,  a  tha  ag  radh 
gur  ann  mar  so  is  èigin  tachart  ?  Anns  an  uair  sin 
fèin  thuirt  Iosa  ris  an  t-sluagh,  An  d'thainig  sibh  a 
mach  mar  gu  'm  b'ann  an  aghaidh  gaduiche,  le 
claidhean  agus  bataichean  chum  mise  a  ghlacadh  ? 
Bha  mi  gach  là  am  shuidhe  maille  ruibh 's  an  teampull 
a'  teagasg,  agus  cha  do  chuir  sibh  làmh  annam."— 
Mat.  xxvi.  47-55. 

Tha  am  prìosonach  a'  tionndadh  gu  bhi  'n  a 
bhreithimh  agus  gu  bhi  toirt  a  mach  binn  na  tha 
timchioll  air :  am  fear-brath  seòlta  ;  a'  bhuidheann 
de  chàirdean  lag  seachranach ;  na  nàimhdean 
follaiseach. 

I.  Tha  e  an  toiseach  a'  tionndadh  air  a'  bhrath- 
adair  agus  a'  toirt  a  mach  a  bhinn.  B'  e  so  an 
duine  a  reic  a  charaid  air  deich  buinn  fhichead 
airgid.  B'  e  so  am  fear  a  ghabh  na  h-oifigearan — 
daoine  a  b'àbhais  a  bhi  fo  dheagh  chliu — mar  an 
ceann-iùil,  an  dòchas  gu  'n  rèiticheadh  e  an  t-slighe 
dhaibh,  agus  gu  'n  sàbhaileadh  e  iad  o  chus  dragha. 
Ach  cha  bu  luaithe  a  thainig  an  ceann-iuil  an 
làthair  a'  phriosonaich,  agus  a  thug  e  an  comharra 
dhaibh  mar  a  chord  iad,  na  thionndaidh  Iosa 
air,  agus  a  thug  e  binn  eagalach  air  'n  am  fianuis  : 
UA  charaid,  c'arson  a  thainig  thu?"  "A  Iudais, 
a  bheil  thu  le  pòig  a'  brath  Mhic  an  duine  ?  " 
Cha  robh  aobhar  air  dàil  a  chur  anns  a'  bhinn. 
Tha  là  a  ghràis  air  a  dhol  seachad.  Dhiùlt  e 
an  t-saoithir  thruasail  a  ghabhadh  ris  a  chum  a 
theàrnadh,  agus  tha  nise  fireantachd  agus  gliocas 
siorruidh  air  a  thoirt  thairis  dh'  a  roghainn.  Cha 
'n  'eil  àite  aithreachais  air  fhàgail  ann,  agus  cha 
'n  'eil  air  ach  leigeil  leis,  's  e  abuich  air  son  na 
binn  shiorruidh.  Cha  'n  ?eil  Iosa  a'  toirt  earail 

dha,  agus  a'  cur  a  chunnart  roimhe,  mar  a  rinn  e 
air  Peadair.  Tha  an  t-eadar-dhealachadh  as  mò 
eadar  an  dithis.  Tha  cridhe  Pheadair  ceart  agus 
gheibh  e  gràs  gu  tilleadh.  Ach  sheulaich  Iùdas  e 
fhèin  mar  mhac  an  sgrios — tha  e  tur  caillte,  agus 
cha  'n  'eil  a  Thighearna  ag  radh  ach  na  tha  nochd- 
adh  gu  bheil  làn  fhios  aige-san  air  a  cheilg 
ifrinneil.  Foghnaidh  sin  gus  am  bi  a'  chaithir 
mhòr  gheal  air  a  suidheachadh.  Thuirt  e  gu  leòr 
a  chum  cionta  Iudais  a  chur  arm  an  solus  na 
dealanaich:  "A  charaid"  —  càirdeas  aideachail 
air  a  thionndadh  gu  ceilg — gu  seirbhis  an  diabhuil. 
"  A  bheil  thu  brath  Mhic  an  duine?" — a  thai  nig 
a  ghairm  pheacach  gu  aithreachas  agus  beatha. 
"  Le  pòig  " — an  seula  caomh  air  gràdh.  Agus  tha 
an  dealanaich  sin,  cha  7n  ann  a'  dol  as  mar 
phriobadh,  ach  a'  laighe  air  gun  charuchadh  a' 
ceangal  a  chionta  air  a  choguis  gu  siorruidh. 

Nach  'eil  a'  bhinn  obann  so  a'  toirt  dhachaidh 
oirnne,  le  cumhachd  nuadh,  brigh  agus  buaidh  an 
fhacail  air  a  bheil  sinn  ro  thric  a'  deanamh 
dearmad :  <cIarraibh  an  Tighearna,  am  feadh  a 
tha  e  r'a  fhaotainn  ;  gairmibh  air,  am  feadh  a  tha 
e  am  fagusP 

II.  Tha  Iosa  a'  toirt  breith  air  na  deisciobuil — 
a  chàirdean  lag  seachranach.    An  uair  a  chunnaic 

iad  gu  'n  robh  am  Maighistir  gu  bhi  air  a  ghlacadh 
rinn  iad  air  son  a  dhion  le  lamhachas-làidir. 
Tharruing  Peadair  a  chlaidheamh  agus  bhuail  e 
seirbhiseach  an  àird-shagart.  A  rèir  coltais  bha 
so  ion-mholta.  Am  fuilingeadh  e  a  mhaighistir 
tuiteam  ann  an  làmhan  a  nàimhdean  gun  làmh  a 
thogail  g'  a  dhion  ?  Nach  'eil  gluasad  'n  a  f  huil  's 
e  faicinn  Iudais  a'  deanamh  gniomh  diabhuil  ? 
An  urrainn  e  gun  a  bhi  fo  nàire  air  son  mar  a 
chaidil  e  fhèin  an  uair  bu  chòir  dha  bhi  faire 
maille  ri  Mhaighistir?  Cha  Jn  iongantach,  's  an 
gràdh  a  bha  dha-rìreadh  a'  losgadh  'n  a  chridhe 
do  Iosa,  ged  a  rùisgeadh  e  chlaidheamh. 

Ach  a  dh'aindeon  sin  cha  b'  e  so  àm  claidheamh 
a  tharruing.  Cha  'n  ann  air  an  dòigh  sin  a  gheibh 
sinn  air  ais  an  neart  's  an  t-sochair  a  chaill  sinn 
le  dearmad  is  cadal  peacach.  Cha  sheas  an 
claidheamh  àite  an  aithreachais  agus  a'  chridhe 
bhrùite. 

u  Cuir  a  ris  do  chlaidheamh  air  ais  ?n  a  ionad 
fèin  :  oir  iadsan  a  ghlacas  an  claidheamh,  tuitidh 
iad  leis  a'  chlaidheamh.  An  saoil  thusa  nach 
faod  mise  a  nis  m'Athair  a  ghuidhe,  agus  bheir 
e  dhomh  tuilleadh  is  dà  legion  dheug  de  dh'aing- 
lean  ?  Ach  cionnus  an  sin  a  bhiodh  na  Sgriobturan 
air  an  coimhlionadh,  a  tha  'g  radh  gur  ann  mar 
so  is  èigin  tachart." 

Tha  Peadair  a'  dol  colg-dhireach  an  aghaidh 
riaghailt  Dhè,  agus  a'  tighinn  tarsuinn  air  cumh- 
achdan  riaghlaidh  an  t-saoghail;  air  gealladh 
Dhè  dh'  a  Mhac ;  air  na  Sgriobturan  naomha; 
air  toil  Dhè.  Cha  robh  coire  r'a  fhaotainn  aig  an 
àm  ud  do  'n  riaghladh  laghail  leis  an  robh  Iosa 
air  a  dheanamh  'n  a  phriosonach.  Air  an  aobhar 
sin  cha'n  fhaodar  a  choinneachadh  le  claidheamh 
rùisgte.  Na 'm  biodh  sin  a  rèir  toil  Dhè,  agus  gu 
'm  biodh  e  iomchuidh  do  Iosa  e  f  hèin  a  dhion  le 
airm  is  le  feachd  bheireadh  Athair  dha  dà  legion 
dhèug  aingeal- — legion  mu  choinnimh  gach  feai 
dhe  dheisciobuil.  Tha  Peadair  a'  di-chuimh- 
neachadh  gur  e  Ceann  gach  uile  uachdranachd 
agus  chumhachd  air  son  a  bheil  e  tarruing  a 
chlaidheamh  bochd.  Na 'm  biodh  feum  aige  air 
armachd  bhiodh  tri  fichead  is  deich  mile  aingeal 
an  sud  air  ball.  Ach  cha  'n  ann  mar  sin  a  bheir 
e  buaidh.  Feumaidh  gu  'm  "blais  e  bàs"  air 
son  nan  uile.  Uime  sin  is  e  tha  ann  aineolas  agus 
aimideachd  do  Pheadair  a  chlaidheamh  a  tharruing. 

Agus  a  thuilleadh  air  an  sin,  ciamar  a  bhios  an 
Sgriobtur  air  a  choimhlionadh  ?  Tha  e  a'  foill- 
seachadh  mar  a  bhios  Uan  Dhè  air  iobradh  a 
chum  peacadh  an  t-saoghail  a  thoirt  air  falbh. 
Ma 's  e  so  am  meadhon  air  an  t-Uan  a  ghlacadh 

's  a  thoirt  a  chum  a  chasgraidh  ciamar  a  sheasas 
fìrinn  Dhè  'n  a  fhacal  ma  gheibh  Peadair  leis? 

Ach  os  cionn  so  uile,  bha  toil  Dhè :  "An  copan 
a  thug  m'Athair  dhomhsa  r'a  òl  an  e  nach  òl  mi 
e?"  So  toil  m'Athar.  Uime  sin  cuir  air  ais  do 
chlaidheamh  's  an  truaill.  Na  faigheadh  Peadair 
a  thoil  dè  dh'èireadh  do  thoil  Dhè — eadhon 
saorsa  na  h-Eaglais? 

Uair  is  uair  thuit  Peadair  anns  an  dearbh 
bhuaireadh  so.  Uair  is  Iosa  a'  nochdadh  d'a 
dheisciobuil  gu  'm  b'èigin  dha  dhol  gu  Ierusalem 
agus  mòran  nithean  f  hulang  agus  a  bhi  air  a  chur 
gu  bàs,  "ghabh  Peadair  e  agus  thòisich  e  air 
achmhasan  a  thoirt  da,  ag  radh,  Gu  'm  bu  fada 
sin  uait-sa,  a  Thighearna;  cha  tachair  sin  duit-sa." 
A  rìs  air  beinn  a'  chruth-atharrachaidh,  far  an 
d'fhuair  e  sealladh  air  glòir  Iosa  thuirt  e,  "A 
Thighearna,  is  maith  dhuinn  a  bhi  an  so;  ma  's 
àill  leatsa,  deanamaid  trì  pàilliunan  an  so :  aon 
dhuit-sa,  aon  do  Mhaois,  agus  aon  do  Elias." 
Agus  a  ris  aig  Getsemane,  far  an  do  rùisg  e  a 
chlaidheamh.  Gach  uair  dhiubh  so  bha  e  air  a 
bhuaireadh  gu  dhol  eadar  Iosa  agus  toil  Athar — 
eadar  e  agus  an  Crann-ceusaidh — eadar  e  agus 
an  ìobart  mhòr  leis  an  robh  e  toirt  a  steach 
fireantachd  shiorruidh  agus  teàrnadh  a  shluaigh. 

Ach  thug  am  Maighistir  breith  air  agus  chronuich 

e  e.    Thug  e  umhlachd  do  thoil  an  Athar  an  uair 

a  chuir  e  e  fhèin  ann  an  làmhan  a  nàimhdean, 

agus  a  thug  e  buaidh  air  buaireadh  Shàtain  a 

thainig  air  as  ùr  ann  an  eud  aineoiach  Pheadair. 

III.  Tba  e  toirt  breith  air  a  nàimhdean  mar 

an  ceudna : 

"An  sin  thuirt  e  ris  na  h-àrd-shagartan,  agus 
ri  ceannardan  an  teampuill,  agus  ris  na  seanairean, 
a  thainig  d'a  ionnsuidh,  An  d'thainig  sibh  a  mach 
le  claidhean  agus  le  bataichean,  mar  gu 'm  b'ann 
an  aghaidh  fir-reubainn  ?  5N  uair  a  bha  mi  gach 
là  maille  ruibh  }s  an  teampull,  cha  do  shin  sibh  a 
mach  'ur  làmhan  am  aghaidh  :  ach  is  i  so  Jur 
n-uair-se,  agus  cumhachd  an  dorchadais." 

Tha  Iosa  a'  gearan  orra  ann  an  so  a  chionn  gu 
bheil  iad  a'  deanamh  oidhirp  air  a  chur  fo  chliii 
fiar,  agus  air  casaid  bhreugach  a  dheanamh  air. 
Tha  iad  a'  tighinn  air  a  thòir  le  claidhean  agus  le 
bataichean  mar  gu 'm  bu  ghaduiche  e.  Theagamh 
gu  'n  robh  so  mar  choimhlionadh  air  an  Sgriobtur 
a  tha  ag  radh,  "  Agus  bha  e  air  àireamh  am  measg 
nan  ciontach,"  agus  anns  an  t-seadh  sin  rinn  e 
umhlachd  thoileach.  Ach  b'fhada  o  run  an 
cridheachan-san  a  bhi  coimhhonadh  Sgriobtur, 
agus  air  an  aobhar  sin  bha  Ian  choir  aige  gearan 
orra.     Is  e  bha  ann  uatha-san  gniomh  a  bha 

cealgach  agus  an-iochdmhor.  Dh'fhaodadh  iad 
a  ghlacadh  uair  sam  bith  anns  an  teampull,  ach 
bha  eagal  an  t-sluaigh  orra.  Cha  bu  dàna  leò  a 
ghlacadh  mur  a  cuireadh  iad  e  fo  chliù  fir- 
reubainn,  is  tha  iad  a'  deanamh  sin,  oir  "is  i  so 
an  uair-san  agus  cumhachd  an  dorchadais." 

Ach  is  e  so  an  còmhnuidh  dòigh  na  geur- 
leanmhuinn.  Cha  dean  an  saoghal  uair  air  bith 
geur-leanmhuinn  air  daoine  mar  dhaoine  diadhaidh. 
Feumaidh  samhla  casaid  a  bhi  aige  an  toiseach, 
a  chur  falach  air  an  fhuath  a  tha  aige  dhaibh. 
Cha  b'ann  mar  dhaoine  naomh  a  rinneadh 
geur-leanmhuinn  air  criosduidhean  na  ceud  linn, 
ach  mar  luchd-àimhreit — mar  luchd-leanmhuinn 
dhiathan  coimheach — mar  nàimhdean  na  h-Impir- 
eachd.  Fo  'n  chliu  sin  thilgeadh  iad  gu  fiadh- 
bheathaichean  anns  an  Ròimh.  Mar  sin  ghlacadh 
Iosa  air  dhaibh  a  chur  fo  chliù  gaduiche  agus  fir- 
reubainn. 

Ach  ged  a  bha  e  fo  nàire,  's  e  air  a  ghlacadh 
mar  fhear-reubainn  tha  e  nochdadh  a  ghlòir  mar 
bhreitheamh.  Le  thrusgan  dearg  le  fuil  a 
chruaidh-ghleac,  agus  salach  le  uir  na  talmhainn, 
tha  e  toirt  geall  air  a  ghlòir  7s  air  a  bhuaidh  leis 
am  foillsichear  e  fhathast,  an  uair  a  thig  e  le 
culaidh  dhaithte  o  Bhosrah,  sgiamhach  'n  a 

èideadh,  a'  siubhal  ann  am  mòrachd  a  neairt — 
an  uair  a  dh'fheumas  na  h-uile  bhi  air  an  nochdadh 
ann  an  làthair  Caithir-breitheanais  Chriosd. 

in 

Am  Braighdeanach  a'  Toirt  Bruid 
am  braighdeanas 

"An  sin  rug  a5  bhuidheann  agus  an  ceannard  agus 
maoir  nan  iudhach  air  Iosa,  agus  cheangail  iad  e, 
agus  thug  iad  leò  e  air  tùs  gu  Annas  .  .  .  agus  chuir 
Annas  e  ceangailte  gu  Caiaphas."— EoiN  xviii.  12, 
13,  24. 

Rug  iad  air — cheangail  iad  e — thug  iad  leò  e  ! 
Cò  tha  so  air  a  ghlacadh  mar  gu  Jm  b'fhear- 
reubainn  e?  Cha  neach  eile  e  ach  esan  as  e 
dealradh  glòir  an  Athar  agus  fior  iomhaigh  a 
phearsa — neach  a  bha  aig  an  dearbh  àm  ud  a' 
cumail  suas  nan  uile  nithean  le  facai  a  chumhachd. 
B'  e  an  Dia  beò,  an  Tighearna  Dia  uile  chumh- 
achdach,  a  bha  aig  na  daoine  borb  ud  fo  chuibh- 
reach.  "Neach  air  dha  a  bhi  ann  an  cruth  mar 
Dhia,  nach  do  mheas  e  mar  reubainn  e  fèin  a  bhi 
co-ionnan  ri  Dia:  ach  chuir  e  e  fèin  ann  an 
dimeas."  Nach  Jeil  so  uile  a'  dol  os  cionn  cainnt 
agus  smuain?  Rug  iad  air-san — cheangaill  iad 
esan — thug  iad  leò  esan,  ceangailte. 

Tha  ni  no  dhà  eile  timchioll  air  glacadh  Iosa  a 
tha  'n  a  chùis  smaoinich. 

1.  Tha,  an  toiseach,  cruas  is  diorrais  nan  oifig- 
earan.  Tha  iad  mar  dhaoine  air  bhoil.  Bhuail 
cumhachd  dhiamhair  a'  phriosonaich  ris  an  talamh 
iad,  mar  le  cumhachd  na  dealanaich.  Dhealraich 
glòir  a  thròcair  ann  am  miorbhuil  leighis  fa  'n 
comhair.  Ach  a  dh'aindeon  foillseachadh  air 
cumhachd  agus  air  caomhalachd  an  Tighearna  cha 
do  thionndaidh  iad  aona  cheum  as  an  slighe.  Tha 
iad  a'  toirt  dùbhlan  do  'n  chumhachd  dhiamhair 
a  leag  iad  agus  a?  muchadh  a  bhuaidh  air  an  coguis 
agus  a'  saltart  air  a'  mhiorbhuil  gràis  a  thaisbean 
e — a  dh'aindeon  sin  uile  tha  iad  a'  ceangal  a 
làmhan  agus  'g  a  thoirt  leò.  Nach  mòr  an  nàire  e 
bhi  air  a  dheanamh  'n  a  phriosonach  le  daoine  a 
tha  cho  borb  agus  cruaidh ! 

2.  Tha,  a  ris,  mi-mhodh  agus  an-iochd  na 
cuideachd.  Cha  bu  luaithe  thug  Iosa  e  fhèin  ?n 
an  làmhan  na  thug  a'  bhuidheann  iad  fhèin  thairis 
do  ainneart  nàr  agus  mhi-choltach,  mar  gu 'm  biodh 
ifrinn  fhèin  air  briseadh  a  mach  mar  thuil.  Chuir 
iad  grèim  eucorach  air  òganach  a  bha  leantuinn 's 
e  an  ion  's  a  bhi  lomnochd.  Bha  ughdaras  aca 
Iosa  a  ghlacadh,  ach  cha  robh  còir  no  ughdaras 
aca  làmh  a  chur  ann  an  neach  eile.    B'  ann  am 

meadhon  corra-mhargaidh  mar  so  a  bha  esan  a 
chunnaic  Isaiah  air  caithir  glòire  anns  an  teampull 
air  a  ghiulan  gu  cuirt.  Sud  far  an  robh  an 
irioslachd  agus  am  masladh  do-labhart !  Cha  b! 
ioghnadh  ged  e  theireadh  Iosa,  ann  am  briathran 
na  sailm : 

"  Is  aithne  dhuit  mo  mhasladh  agus  mo  nàire 
agus  mo  mhì-chliu  :  a't'fhianuis  tha  mo  nàimh- 
dean  uile." 

3.  Tha,  a  ris,  an  aonaranachd  anns  an  robh  Iosa 
air  fhàgail.  An  sin  tbreig  na  deisciobuil  uile  e 
agus  theich  iad.  Gun  teagamh  lean  Peadair  e  fad 
as,  ach  's  ann  a  thionndaidh  sin  fhèin  a  mach  a 
chum  an  tuilleadh  nàire  agus  maslaidh  do  Iosa — 
oir  an  uair  na  h-èigin  dh'àicheadh  e  le  mionnaibh 
gu 'm  b'  aithne  dha  Iosa  a  riamh.  Bha  Iosa  air 
a  thrèigsinn — air  fhàgail  'n  a  aonar.  An  sin 
choimhlionadh  an  sgriobtur : 

"  Tha  e  air  a  dhimeas  agus  air  a  chur  air  chùl 
le  daoinibh ;  'n  a  dhuine  dhoilghiosan  agus 
eòlach  air  bròn  ;  agus  mar  neach  a  dh'fhalaicheas 
aghaidh  uainn,  tha  e  air  a  dhimeas,  agus  cha'n 
;eil  suim  againn  dheth." 

"  Dh'amhairc  mi  air  mo  dheis  is  dh'fheuch, 
?S  cha  robh  fear  m'eòlais  ann  ; 
No  neach  do  m'anam  bheireadh  spèis, 
Threig  cobhair  mi  7s  an  àm." 

Tha  e  air  a  thrèigsinn  le  chàirdean  uile, — 'n  a 
aonar,  'n  a  nàire,  'n  a  mhasladh.  Feuch  Uan 
Dhè !  Tha  e  air  a  thoirt  mar  uan  a  chum  a 
chasgraidh.  Feuch  meud  a  ghràidh  do  chlann  'n 
an  daoine  is  iad  fo  'n  mhallachd.  Tha  e  deònach 
a  bhi  ?n  a  phriosonach  air  an  son.  Tha  e  fo 
chuibhreach  fir-reubainn  air  an  son,  a  chum  an 
tarruing  le  "  ceanglaichean  gràidh  agus  le  còrdaibh 
duine,"  eadhon  geda  tha  eair  a  thrèigsinn  leò  uile. 
An  sin  rug  iad  air  agus  cheangail  iad  e,  agus  thug 
iad  leò  e  gu  Annas,  agus  chuir  Annas  e  ceangailte 
gu  Caiaphas.  Dè  their  sinn  mu  na  nithean  so? 
Tha  an  irioslachd  so  a  rinn  Dia  na  glòire  a' 
dol  seachad  air  tuigse;  agus  tha  an  gràdh  leis 
an  do  rinn  e  e  a'  dol  seachad  air  eòlas  agus  air 
moladh! 

Ach  "  dh'irioslaich  e  e  f  hèin,  agus  bha  e  umhail 
gu  bàs  ...  air  an  aobhar  sin  dh'àrdaich  Dia  e 
gu  ro-àrd."  Tha  ceartas  Dhè  air  fhoillseachadh 
ann  an  àrdachadh  Iosa  ionnan 's  mar  a  tha  e  'n  a 
irioslachadh.  Tha  e  toirt  duais  dha  a  tha  làn 
agus  saoibhir  a  rèir  ?s  mar  a  bha  f  hulangas  searbh 
agus  nàr.  Cha  robh  ceum  'n  a  irioslachadh  nach 
robh  duais  dh'a  rèir  'n  a  àrdachadh — anns  an 
aoibhneas  a  chuireadh  roimhe.  A  bheil  e  air  a 
dheanamh  ùin  bheag  na 's  isle  na  na  h-aingil  ?  Is 

e  a  dhuais  gu  bheil  an  saoghal  ri  teachd  air  a  chur 
fodha,  agus  gu  bheil  e  air  a  dheanamh,  anns  an 
dearbh  nàdur  anns  an  d'  f  huiling  e,  'n  a  cheann 
air  uile  uachdranachd  agus  chumhachd.  A  bheil 
e  fo  mhasladh — air  a  cheangal  ann  an  slabhraidh- 
ean — agus  air  a  thoirt  'n  a  phriosonach  gu  mod  ? 
Mu  choinnimh  sin  tha  an  duais  ghlòrmhor : 

"Is  chaidh  thu  suas  air  ionad  àrd, 
Thug  bruid  am  braighdeanas  ; 
Do  dhaoinibh  fhuair  thu  tiodhlacan, 
Le  'n  dean  thu  toirbheartas." 

Tha  an  dol  suas  so  a'  ciallachadh  foillseachadh 
glòrmhor  Dhè  Israeil  an  uair  a  thug  e  seachad  an 
lagh  air  Sinai.  Mar  sin  cha  'n  'eil  teagamh  nach 
e  Criosd — aingeal  a'  chumhnant — mu  bheil  an 
Spiorad  Naomh  a'  labhart  anns  an  t-sailm.  B'  e 
"  masladh  Chriosd "  a  roghnaich  Maois — an 
seirbhiseach  dileas  a  bha  maille  ris  an  Eaglais 's 
an  fhàsach — an  àite  ionmhas  na  h-Eiphit.  B'  e 
Criosd,  mar  a  tha  Pol  a'  togail  fianuis,  a  bha  air  a 
bhuaireadh  le  Israel  an  uair  a  chaidh  am  peanas- 
achadh  leis  na  naithrichean  teinnteach. 

A  nis,  dè  is  ciall  do  'n  bhuaidh  so  a  fhuair  Righ 
Israeil  leis  an  deach  e  suas — leis  an  d'thug  e  bruid 
am  braighdeanas  ?    Dè,  aeh  a'  bhuaidh  a  chuir  e 

an  cèill  Jn  a  dhol  suas,  eadhon  saorsa  dh'a 
shluagh  ? 

"  Chunnaic  mi  gu  cinnteach  àmhghar  mo 
shluaigh  a  tha 's  an  Eiphit  .  .  .  agus  thainig  mi 
nuas  g'an  saoradh  à  làimh  nan  Eiphiteach. 
Agus  a  nis  thig  agus  cuiridh  mi  thu  dh'ionnsuidh 
Pharaoh,  a  chum  as  gu  'n  toir  thu  mach  mo 
shluagh,  clann  Israeil,  as  an  Eiphit." 

Mu  'n  teid  e  suas  a  rìs  gu  glòrmhor  air  Sinai 
coimhlionaidh  e  saorsa  a  shluaigh,  agus  rinn  e  sin 
an  uair  a  thug  e  mach  iad  le  làimh  làidir : 

"  Cànaidh  mise  do  5n  Tighearna,  oir  thug  e 
buaidh  gu  glòrmhor  ;  an  t-each  agus  a  mharcach 
thilg  e 's  an  fhairge.  Rinneadh  do  dheas  làmh, 
O  Thighearna,  glòrmhor  ann  an  cumhachd, 
bhris  do  dheas  làmh,  O  Thighearna,  an  nàmhaid 
'n  a  bhloighdean.,; 

Chaidh  e  suas  le  caithream  glòire,  is  feachd 
ainglean  aJ  toirt  coimhideachd  dha.  "  Tha  carbad 
Dhè  'n  am  fichead  mile  de  mhiltibh  aingeal ;  tha 
an  Tighearna  'n  am  measg,  mar  ann  an  Sinai,  's 
an  ionad  naomh."  Chaidh  e  suas  mar  Cbeann  is 
mar  Righ  na  h-Eaglais — mar  Mhac  os  cionn  a 
thighe  fèin — agus  dheasaich  e  dhe  mhaitheas  air 
son  nam  bochd.  Thug  e  mach  iadsan  a  bha 
"ceangailte  le  cuibhreachaibh,"  agus  mar  sin 
fhuair   e    tiodhlacan   do   dhaoine,   eadhon  do 

dhaoine  ceannairceach,  a  chum  gu  'n  gabhadh 
Dia  còmhnuidh  ?n  am  measg. 

Ach  cha  'n  e  mhàin  gu  bheil  an  t-sailm  so  a 
labhairt  air  nithean  a  chaidh  seachad — tha  i  mar 
an  ceudna  a'  labhairt  air  nithean  a  tha  ri  teachd. 
Tha  dol  suas  agus  buaidh  air  beinn  Shioin  mar  air 
Sinai — dol  suas  agus  buaidh  a  tha  toirt  barrachd 
ann  an  glòir.  Bha  an  dol  suas  air  Sinai  mar 
shamhla  agus  mar  ullachadh  air  glòir  Shioin. 

"  Oir  roghnaich  an  Tighearna  Sion  ;  mhiann- 
aich  e  i  mar  ionad-còmhnuidh  dha  fèin,  ag  radh, 
Is  e  so  mo  shuaimhneas  gu  siorruidh  ;  an  so 
gabhaidh  mi  còmhnuidh,  oir  mhiannaich  mi  i.55 

Is  e  bha  an  sud  sgàile  nithean  maithe  ri  teachd, 
eadhon  dol  suas  an  Tighearna  air  dha  èirigh  o  'n 
bhàs,  agus  a  dhol  a  steach  do  'n  ionad  naomh,  nach 
do  rinneadh  le  làmhan. 

Tha  co-chòrdadh  iongantach  eadar  an  samhla 
so  agus  obair  Chriosd.  Anns  an  t-samhla  thainig 
Dia  a  nuas  agus  ghabh  e  còmhnuidh  anns  a' 
phreas  a  chum  gu  'n  saoradh  e  a  shluagh  as  an 
Eiphit.  Thainig  Iosa  agus  ghabh  e  còmhnuidh 
ann  an  coltas  feòla  peacaich,  agus  chaidh  e  gu 
doimhneachdan  a?  bhàis,  a  chum  gu  'n  saoradh  e 
a  shluagh,  cha  'n  ann  o  righ  Eiphiteach  no 
talmhaidh.  Shaor  e  iad,  cha  'n  ann  le  cumhachd 

a  mhàin,  ach  le  luach  fhala.  Anns  an  t-samhla 
tha  e  air  a  chuairteachadh  le  miltibh  de  ainglean. 
Mar  sin  tha  Iosa  air  a  ghabhail  a  steach  dh'a  ionad 
naomha  le  caithream  glòire  agus  aoibhnis. 

"Togaibh.  a  gheatachan  'ur  cinn,  asrus  bithibh 
air  'ur  togail  suas,  a  dhorsaibh  siorruidh  ;  agus 
thig  Rìgh  na  glòire  steach." 

An  glòir  Shinai  thug  Dia  a  lagh  do  Eaglais  an 
fhàsaich.  Mar  sin  tha  Iosa  o  ionad  a  ghlòire 
shuas  a'  riaghladh  Eaglais  an  Tiomnaidh  Nuaidh 
le  reachdan  as  glòrmhora : 

"  Ma  bha  ministrealachd  a'  bhàis,  ann  an 
sgriobhadh  air  a  ghearradhair  clachan,  glòrmhor 
.  .  .  cionnus  nach  mò  na  sin  a  bhios  ministreal- 
achd an  Spioraid  glòrmhor?" 

Thug  thu  bruid  am  braighdeanas:  Cò  iad  na 
nàimhdean  a  cheangail  Slànuighear  nam  buadh 
ri  cuibhleachan  a  charbaid?  Cha  b'  e  righ 
talmhaidh  mar  righ  na  h-Eiphit,  ach  am  priomh 
nàmhaid — an  seann  nathair — air  an  do  rinn  e 
sgrios. 

"Chum  tre  ?n  bhàs  gu  'n  claoidheadh  e  esan 
aig  a  bheil  cumhachd  a'  bhàis,  is  e  sin  an 
diabhul  ;  agus  gu  'n  saoradh  e  iadsan  a  bha  tre 
eagal  a5  bhàis  rè  am  beatha  uile  fo  (Jhaorsa." 

Mar  sin  thug  e  bruid  am  braighdeanas.  Tre 

anmhuinneachd  a'  Chrainn-cheusaidh  thug  e 
buaidh  air  a  nàmhaid.  Chreach  e  uachdranachdan 
agus  cumhachdan,  agus  eadhon  ann  an  uair 
cumhachd  rioghachd  an  dorchadais  rinn  e  ball- 
sampuill  dhiubh  gu  follaiseach,  a'  deanamh  buaidh- 
chaithream  os  an  cionn  tre  a  Chrann-ceusaidh. 

Thainig  e  nuas  do  'n  phreas  's  an  fhàsach  a 
shaoradh  Israel  o  bhraighdeanas  Pharaoh.  Chaidh 
e  suas  air  Sinai  a'  toirt  bruid  am  braighdeanas — 
thug  a  dheas  làmh  's  a  ghàirdean  naomh  a  mach 
a'  bhuaidh.  Thainig  e  nuas  gu  inbhe  a  bha  gu 
neo-chrìochnach  na  b'isle  na  sin  an  uair  a  ghabh 
e  nàdur  na  daonnachd — cha  do  ghabh  e  gràin 
de  bhroinn  na  h-oighe,  de  phrasach  Bhetlehem, 
de  Chrann  Chalbhari,  de  uaigh  Ioseiph — a  chum 
gu  'm  bruthadh  e  ceann  na  naithreach,  agus  a 
chum  gu  'n  cuireadh  e  an  cèill  saorsa  do  na 
braighdeanaich  o  chumhachd  ifrinn.  Chaidh  e 
suas  mar  Cheannard  buadhmhor  na  slàinte,  air  dha 
a  shàil  a  chur  air  amhaich  a  nàimhdean  fhèin 
agus  nàimhdean  a  shluaigh.  Thug  e  bruid  am 
braighdeanas. 

Ach  dè  a  b'aobhar  gu  'n  d'thug  a  bhi  toirt 
bruid  am  braighdeanas  air  Sion  a  steach  saorsa 
a  bha  toirt  mòran  a  bharrachd  ann  an  glòir  na 
an  t-saorsa  a  chuir  e  an  cèill  air  Sinai  ? 

Bha  glòir  na  saorsa,  araon  air  Sinai  agus  air 
Sion  a  rèir  doimhneachd  an  irioslachaidh.  Bha 
glòir  na  saorsa  a  chuir  e  an  cèill  air  Sion  gu  neo- 
chriochnach  na  bu  mhò  a  chionn  gu  'n  d'thug 
e  bruid  am  braighdeanas  le  e  fhèin  a  bhi  fo 
'n  bhraighdeanas  mar  urras  na  h-Eaglais.  Bha 
a  fiachan  uile,  a  daorsa,  a  geimhlean,  air  am  meas 
dhà-san.    'N  a  h-ainmse  bha  e  fo  chuibhreach : 

<£An  sin  rug  a5  bhuidheann  agus  an  ceannard 
agus  maoir  nan  Iudhach  air  Iosa,  agus  cheangail 
iad  e,  agus  thug  iad  leò  e  air  tùs  gu  Annas  .  .  . 
agus  chuir  Annas  e  ceangailte  gu  Caiaphas." 

An  làmh-sgrìobhadh  a  dhit  an  Eaglais  gu  bhi  am 
braighdeanas  agus  fo  dhaorsa,  ghabh  Iosa  air  f  hèin. 
Thug  e  urram  dha.  Thug  e  ùmhlachd  dha. 
Choimhlion  e  e.  Agus  mar  sin  thug  e  as  an 
rathad  e.  "Tha  sibh  'g  am  iarraidh-sa,"  thuirt 
e.  Mar  sin  biodh  e.  Cheangail  iad  e.  An  uair 
a  sheall  Sàtan  chunnaic  e  gu  robh  an  aon 
slabhraidh  anns  an  robh  a  dhòchas  a  chum  na 
priosonaich  a  ghleidheadh  'n  a  chumhachd  air  a 
briseadh,  air  dhi  a  bhi  air  a  gabhail  a  chum  a  bhi 
ceangal  an  Urrais.  Chunnaic  e  an  aon  iuchair  leis 
an  robh  na  braighdean  gu  bhi  air  an  glasadh  gu 
siorruidh,  eadhon  am  mallachd,  air  a  chur  fodha 
ann  an  doimhneachd  àmhghar  an  t-Slànuighir. 

An  sin  chuala  e  ni  a  lion  e  le  feirg  gun  lùths, 
Slànuighear  nam  buadh  a'  cur  a  mach  a  ghuth : 

"  Oùisg,  dùisg,  cuir  umad  do  neart,  O  Shi  on  ; 
euir  umad  do  chulaiHh  sgiamhach,  O  Ierusalem  ; 
crath  thu  fèin  o  'n  duslach  ;  rach  suas,  dean 
suidhe.  O  Ierusalem  ;  fuasgail  thu  fèin  o 
cheanglaichibh  do  mhuineil,  O  nighean  Shi«>in, 
a  tha  fo  dhaorsa.  Oir  mar  so  deir  an  Tighearna, 
air  neo-ni  reiceadh  sibh,  agus  cha  Jn  ann  le 
airgiod  a  dh'fhuasgailear  sibh.,; 

Chuala  e  an  guth  glòrmhor — an  dearbh  ghuth 
a  thuirt,  "Tha  e  criochnaichte " — a'  cur  an  cèill 
saorsa  do  na  braighdeanaich  agus  fosgladh  a' 
phriosoin  dhaibh-san  a  bha  ceangailte.  Ma  chuala 
dh'f  heuch  e  ri  freagart : 

"  An  toirear  a'  chreach  o  'n  f  hear  làidir,  no  an 
leigear  a'  chòbhartach  dhligheach  as  ?" 

Ach  mar  so  thuirt  an  Tighearna  glòrmhor,  's  e 
labhart  a  mach  à  glòir  charbad  nan  aingeal  agus 
a  dhol  suas  buadhmhor : 

"  Bheirear  eadhon  còbhartach  an  f hir  làidir 
uaith,  agus  theid  ereach  an  fhir  uamhasaich  as  ; 
oir  gleacaidh  mi  ris-san  a  ghleacas  ri  Sion,  agus 
a  clann  teàrnaidh  mi." 

An  uair  sin  chunnaic  Sàtan  ni  a  chuir  e  fo 
amhluadh  siorruidh,  gur  ann  leis  na  geimhlean 

leis  an  d'thug  e  air  a  sheirbhisich,  ann  an  uair 
agus  an  cumhachd  an  dorchadais,  Iosa  a  cheangal, 
a  bha  an  ceangal  leis  an  robh  na  braighdeanaich 
air  an  cumail  fo  dhaorsa  air  fhuasgladh,  agus 
a  bha  e  f  hèin  a  nis  air  a  cheangal  ri  cuibhleachan 
carbad  Immanueil.  Le  a  cheanglaichean  thug 
Criosd,  a  bha  fo  dhaorsa,  bruid  am  braighdeanas. 

Cò  'n  ar  measg  a  tha  fo  chuibhreach  le  dearbhadh 
peacaidh?  Tha  coguis  ag  innseadh  dhuit  gu  bheil 
fiachan  ort  ann  an  leabhar-cuimhne  Dhè — gu 
bheil  peacaidhean  gun  àireamh  a'  falach  aghaidh 
Dhè  uait.  Is  e  spiorad  daorsa  a  tha  anns  a? 
mhothachadh  sin  air  cionta.  Cha  'n  fhaigh  thu 
saorsa  gus  an  tig  thu  le  aithreachas  agus  creidimh 
gu  Iosa — neach  a  bha  fo  dhaorsa  air  do  shon. 
Thig  dh'a  ionnsuidh-san  le  do  dhaorsa  agus  gheibh 
thu  fuasgladh  'n  a  dhaorsa-san.  Cha  'n  'eil  aona 
chuid  diteadh  no  daorsa  dhaibh  -san  a  tha  ann 
an  Iosa  Criosd. 

Cò  'n  ar  measg  a  tha  fo  chuibhreach  aig 
cumhachd  a'  pheacaidh  ?  Tha  esan  a  ni  peacadh 
'n  a  thràill  do  Jn  pheacadh.  Cò  a  tha  ag  osnaich 
is  e  am  braighdeanas  do  dhaorsa  na  truaillidheachd? 
Is  e  Criosd  agus  gràs  Chriosd,  a  tha  araon  saor 
agus  cumhachdach,  a  choinnicheas  ri  do  chor. 

Ma  ni  am  Mac  saor  sibh  tha  sibh  saor  dha-rireadh. 
Oir  bha  e  air  a  dheanamh  fo  'n  lagh  a  chum 
gu  'n  saoradh  e  iadsan  a  bha  fo  'n  lagh.  Thig 
dh'a  ionnsuidh-san  a  choisinn  do  shaorsa  air  dha 
fhèin  a  bhi  fo  dhaorsa  air  do  shon. 

Cò  ?n  ar  measg  a  tha  air  a  ghlacadh  arm  an 
ribe  an  diabhuil?  Thig  dh'a  ionnsuidh-san  a 
chreach  uachdranachdan  agus  cumhachdan  air  dha 
e  fhèin  a  thoirt  thairis  do  thoil  an  Athar,  agus 
a  bhi  air  a  dheanamh  'n  a  phriosonach  le 
seirbhisich  an  t-Sàtain.  Creachaidh  e  an  duine 
làidir  air  do  shon,  agus  bruthaidh  e  Sàtan  fo  do 
chasan. 

Cò  'n  ar  measg  a  tha  "tre  eagal  a'  bhàis  rè 
am  beatha  uile  fo  dhaorsa"?  Thigibh  dh'a 
ionnsuidh-san  a  sgrios  am  bàs  le  bhàs  fhèin. 
Nochdaidh  e  dhuibh  mar  a  tha  'ur  beatha 
falaichte  maille  ris  fhèin  ann  an  Dia,  air  dha  a 
dhol  suas  do  ionad  a  ghlòire. 

Cò  'n  ar  measg  a  tha  faireachadh  le  pian  lagh 
'n  am  buill  a'  cogadh  an  aghaidh  lagh  an  inntinn 
agus  e  'g  an  toirt  am  bruid  do  lagh  a'  pheacaidh  ? 
Deanamaid  cruaidh-ghleac  an  aghaidh  lagh  sin  a' 
pheacaidh  agus  a'  bhàis.  Na  tugamaid  gèill  dha, 
ach  seasamaid  air  ar  saorsa  mar  mhuinntir  a 
fhuair  maitheanas  gu  saor — a  fhuair  fireantachd 

iomlan — a  tha  air  an  uchd-mhacachd  mar  chlainn 
ann  an  teaghlach  Dhè — tre  obair  agus  airidheachd 
an  t-Slanuighir — an  Ti  sin  a  bha  air  a  chur  ann 
an  slabhraidhean  a  chum  gu 'm  biodh  sinne  saor. 
Thugamaid  buidheachas  do  Dhia  tre  ar  Tighearna, 
Iosa  Criosd. 

Cliu  A'  Bhreithimh 

UA  nis  b5  e  Caiaphas  a  thug  comhairle  do  na 
h-Iudhaich,  gu  'm  b'iomchuidh  gu  faigheadh  aon 
duine  bàs  air  son  an  t-sluaigh.;j — EoiN  xviii.  14. 

"An  sin  chruinnich  na  h-àrd-shagairt  agus  na 
Pharisich  comhairle,  agus  thuirt  iad,  Ciod  tha  sinn 
a3  deanamh  ?  oir  tha  an  duine  so  a'  deanamh  mòran 
mhiorbhuilean.  Ma  leigeas  sinn  leis  air  an  dòigh  so, 
creididh  na  h-uile  dhaoine  ann  ;  agus  thig  na  Roman- 
aich,  agus  sgriosaidh  iad  ar  n-àite,  agus  ar  cinneach. 
An  sin  thuirt  fear  àraidh  dhiubh  d'am  b'ainm  Caiaphas, 
air  dha  bhi  'n  a  àrd-shagart  air  a'  bhliadhna  sin,  riu,  Cha 
;n  aithne  dhuibh  ni  sam  bith,  ni  mò  tha  sibh  aJ  toirt 
fainear,  gur  iomchuidh  dhuinne  gu  faigheadh  aon 
duine  bàs  air  son  an  t-sluaigh,  agus  nach  biodh  an 
cinneach  uile  air  a  sgrios.  Ach  cha  b'ann  uaithe  f  hèin 
a  labhair  e  so  :  ach  air  dha  bhi  Jn  a  àrd-shagart  air  a; 
bhliadhna  sin,  rinn  e  fàidheadaireach  gu  faigheadh 
Iosa  bàs  air  son  a5  chinnich  sin  ;  agus  cha  ?n  ann  air 
son  a'  chinnich  sin  a  mhàin,  ach  a  chum  mar  an 
ceudna  gu  'n  cruinnicheadh  e  an  ceann  a  chèile  }n 
an  aon  clann  Dhè  a  bha  air  an  sgapadh.  Uime 
sin  o  ;n  là  sin  a  mach,  chuir  iad  an  comhairle  r'a 
chèile  chum  esan  a  chur  gu  bàs.;' — EoiN  xi.  47-53. 

Chunnaic  sinn  an  Tighearna  air  a  thoirt  mar 
phriosonach  air  beulaibh  Ard-Chùirt  nan  Iudhach. 
Chi  sinn  an  t-Ard-Shagart  mòr — Mac  Dhè — air  a 

thoirt  gu  bhi  air  f  heuchainn  le  Ceann  sagartachd 

Lebhi.    Ach  mu  }s  gabh  sinn  beachd  air  a'  Mhòd 

so,  tha  e  iomchuidh  dhuinn  eòlas  a  chur  air 

cliii  a'  bhreithimh.    Gheibh  sinn  tomhas  de  eòlas 

air  an  duine  a  tha  gus  bmn  a  thoirt  a  mach  air 

Iosa  o  fhacal  a  dh'  f hàg  an  Soisgeulaiche  againn 

m'a  thimchioll : 

"  A  nis  b'e  Caiaphas  a  thug  comhairle  do  na 
h-Iudhaich,  gu  ?m  b'iomchuidh  gu  faigheadh  aon 
duine  bàs  air  son  an  t-sluaigh." 

Chi  sinn  air  ball  o  na  briathran  so  gu  'm  bu 
bhreitheamh  eucorach  e,  oir  rinn  e  suas  inntinn 
roimh  'n  àm  gu  feumadh  Iosa  bàs  fhaotainn. 
Cuin  a  thug  e  mach  a'  bhinn  so  ?  Tha  an  Sois- 
geulaiche so  fhèin  aJ  deanamh  iomradh  air 
(Eoin  xi.  47-53).  Tha  Iosa  air  miorbhuil  mhòr  a 
dheanamh— thog  e  Lasarus  o  na  mairbh— am 
fiarmis  chàirdean  agus  naimhdean.  Cha  'n  f  hacas 
a  riamh  a  leithid  ann  an  Israel,  agus  tha  sluagh 
Dhè  agus  clann  an  diabhuil  air  an  gluasad  Jn  an 
spiorad.  Tha  luchd-riaghlaidh  nan  Iudhach  air 
an  gonadh  is  iad  a'  cluinntinn  iomradh  air  teagas- 
gan  Iosa,  agus  am  meas  a  tha  aig  an  t-sluagh  air, 
agus  tha  iad  o  àm  gu  àm  a'  gabhail  fàth  air  cuis- 
chasaid  fhaotainn  ?n  a  aghaidh.  Tha  iad  a?  cur 
dhaoine  seòlta  geur-chuiseach  dh'a  ionnsuidh,  a 

dh'fheuch  an  cuir  iad  glas-facail  air,  no  an  glac 
iad  e'na  chainnt,  ach  is  e  beagan  a  tha  aca  air 
a  shon.  Is  ann  a  tha  iad  fhèin  air  an  glacadh 
anns  an  lion  a  tha  iad  a'  cur  air  a  shon-san.  Ach 
a  nise  tha  an  luchd-brath  ag  innseadh  dhaibh  gu 
'n  rinn  e  a'  mhiorbhuil  mhòr  so,  agus  gu  'n  chreid 
mòran  dhe  na  h-Iudhaich  ann,  air  dhaibh  a' 
mhiorbhuil  so  fhaicinn.  Tha  iad  a'  dol  air  bhoil, 
agus  air  ball  a'  gairm  coinneamh  uaigneach  dhe 
'n  Chomhairle,  agus  an  sin  tha  iad  a'  labhart  i 
gamhlas  an  cridhe  : 

"  Ciod  a  tha  sinn  a'"  deanamh,  oir  tha  an  duine 
so  a'  deanamh  mòran  mhiorbhuilean  ?  Ma  leigeas 
sinn  leis  air  an  dòigh  so  creididh  na  h-uile 
dhaoine  ann  ;  agus  thig  na  Romanaich  agus 
sgriosaidh  iad  ar  n-àite  agus  ar  cinneach." 

Dè  bha  r'a  dheanamh  ?    Cha  robh  tim  ri  chall. 

B'  ann  ri  aghaidh  càs  mar  sin  a  thug  Caiaphas  a 

bheachd 's  a'  chomhairle  : 

"  Cha  'n  aithne  dhuibh  nì  sam  bith,  ni  mò  a 
tha  sibh  a'  toirt  fainear  gur  iomchuidh  dhuinne 
gu  faigheadh  aon  duine  bàs  air  son  an  t-sluaigh 
agus  nach  biodh  an  cinneach  uile  air  a  sgrios." 

Tha  againn  ann  an  so,  air  an  darna  làimh,  an  càs; 
agus,  air  an  làimh  eile,  am  meadhon  fuasglaidh  — 
an  t-saorsa — a  dheilbh  a'  'Chùirt. 

i.  Tha  iad  ann  an  cunnart  am  beatha  mar 

eaglais  agus  mar  chinneach.  Ma  leigeas  iad  leis 
an  fhear  so  creididh  na  h-uile  ann,  agus  an  lorg 
sin  thig  lèir-sgrios  air  teampull  agus  air  cinneach. 

Ach  na  ?n  robh  iad  'n  an  daoine  coguiseach 
cha  b'  e  so  a'  cheisd  a  bhiodh  ?n  a  uallach  air  an 
cridhe.  Bha  ceisd  na  bu  chudthromaiche  r'an 
aghaidh :  An  e  so  am  Messias  no  nach  e  ?  Sin 
a?  cheisd  mhòr.  Mar  dhaoine  treibhdhireach  is 
coir  dhaibh  a'  cheisd  sin  a  rèiteach  an  toiseach. 
Deanadh  iadsan  sin  agus  seallaidh  gach  ceisd 
eile  as  a  deidh  f  hèin.  Mar  dhaoine  a  tha  ann  an 
dreuchd  inbheil  naomha  am  measg  an  t-sluaigh 
feumaidh  iad  a5  cheisd  sin  a  rèiteach  air  eagal  gu 
faighear  iad  a'  cogadh  an  aghaidh  Dhè.  Ma 
bhios  iad  treibhdhireach  riu  fhèin  agus  ris  na 
Sgriobturan  naomha  is  e  an  cuid  an  aghaidh  a 
chur  air  a'  cheisd  agus  a  rannsachadh  gu  curamach 
an  solus  na  Firinn.  Tha  Iosa  fhèin  a'  togail  a 
chuis  gu  cuirt  an  Fhacail,  agus  is  èigin  dha  luchd- 
casaid  a  leantuinn  mur  h-àill  leò  an  eucoir : 

"  Rannsaichibh  na  Sgriobturan  ...  is  iad  sin 
a  tha  toirt  fianuis  mu  mo  thimchioll-sa.  Na  ;n 
creideadh  sibh  Maois  chreideadh  sibh  mise,  oir 
sgriobh  esan  mu  mo  thimchioll.;j 

B'  e  so  a'  cheisd  mhòr  a  bha  ag  agart  ceartais  os 
cionn  agus  air  thoiseach  air  a'  h-uile  ceisd  eile : 

Is  e  so  am  Messias  airneo  cha  'n  e.  Is  e  an 
gliocas  solus  na  fìrinn  fhaotainn  oirre,  ge  b'  e 
taobh  air  an  tionndaidh  e. 

(1)  Abair  nach  b'  e  so  am  Messias.  Nach  bu 
mhòr  a'  neart  dh'an  coguis  gu 'm  b'urrainn  dhaibh 
sin  a  dhearbhadh  dh'an  t-saoghal  ?  An  sin  bhiodh 
Ard-Cheartas  air  an  taobh  is  iad  a'  toirt  mealltair 
agus  fear-toibheum  gu  cunntas  follaiseach.  Ma 
's  e  duine  a  mhàin  a  tha  so  cuiridh  iad  an  saoghal 
fo  chomain  nach  bi  beag,  agus  ni  iad  seirbhis  do 
Dhia  na  firinn,  ma  theid  aca  air  sgàil  a'  mhealltair 
a  reubadh  dheth. 

(2)  Ach,  air  an  làimh  eile,  ma  's  e  so  dha- 
rireadh  am  Messias,  nach  uamhasach  dhaibh  a 
bhi  cogadh  an  aghaidh  Dhè,  is  e  coimhlionadh 
a  gheallaidh  air  an  do  bheathaich  e  Eaglais  an 
t-Seann  Tiomnaidh  ?  Cha  'n  e  sin  a  mhàin,  ach 
nach  diomhain  an  saothair — a'  feuchainn  ri  Grian 
na  Fireantachd  a  chumail  gun  èirigh?  Ma  's  e 
so  Aon  Ungta  Dhè,  an  àite  sgrios  a  thighinn  air 
an  cinneach,  's  ann  a  bheir  e  steach  buaidh  is 
glòir  dhaibh  a  rèir  a  gheallaidh : 

"  Feuch  m'ògìach  a  chumas  mi  suas  ;  m'aon 
taghta  anns  a  bheil  tlachd  aig  m'anam  :  chuir  mi 
mo  Spiorad  air  ;  foillsichidh  e  breitheanas  do  na 
cinnich.  .  .  .  Bheir  mi  thu  mar  choimhcheangal 
do  Jn  t-sluagh,  mar  sholus  do  na  cinnich." 

Ma 's  e  so  an  Criosd,  cha  ruig  a  leas  eagal  a  bhi 
orra  roimh  na  Ròmanaich.  Cha  mhò  ruigeas  a 
leas  eagal  a  bhi  orra  gu  Jn  sgapar  an  sluagh=  Oir 
nach  robh  e  sgriobhta  aca  le  deachdadh  an 
Spioraid : 

"Cha  dealaich  an  t-slat  rioghail  ri  Iudah,  no 
lagh-thabhartair  o  eadar  a  chasan,  gus  an  tig 
Siloh,  agus  dhàsan  geillidh  na  slòigh  ?" 

Ma  's  e  so  an  Criosd.  faodaidh  iad  tàir  a  dheanamh 
air  gach  eagal,  ma  's  e  ?s  gu  faighear  iad  treibh- 
dhireach  ri  an  coguis  agus  ri  Fìrinn  Dhè.  Uime 
sin  is  e  an  gliocas  a'  cheisd  so  a  fhreagart  agus  a 
rèiteach  air  toiseach  air  a'  h-uile  ceisd  eile. 

Ach  c'arson  nach  buin  iad  ris  a'  cheisd?  A 
chionn  nach  'eil  iad  deònach  gabhail  ris  an  t-solus. 
Tha  amharus  aca  7n  an  cridhe  nach  neach  air 
bith  so  ach  Messias.  Na  'm  biodh  iad  treibh- 
dhireach  agus  amharus  a  chaochlaidh  aca, 
b'aoibhneach  a  thogadh  iad  a'  cheisd  agus  a 
chuireadh  iad  i  an  solus  na  firinn.  Ach  a  chionn 
gu  bheil  eagal  orra  gu  bheil  an  Fhirinn  'n  an 
aghaidh,  is  iad  air  roimh-bhreith  a  thoirt  air  an 
duine  dh'a  bheil  fuath  cho  mòr  aca,  tha  iad  a' 
seachnadh  na  Firinn.  Cha  chord  ni  ri  cruas  agus 
ceilg  an  cridhe  ach  a  radh  nach  e  so  am  Messias 
idir — nach  'eil  ann  ach  mealltair  agus  fear-toibheum 

— agus  air  an  aobhar  sin  thug  iad  a  mach  binn  a 

bhàis  'n  an  Comhairle,  's  na  dorsan  dùinte. 

2.  Ach  abair  gu  'n  robh  an  t-aobhar  ag  iarraidh 

gniomh  cabhagach,  an  àite  rannsachadh  curamach. 

Dè  their  sinn  mu  'n  aobhar  a  tha  iad  a'  toirt  air 

son  an  gniomh : 

"  Ma  leigeas  sinn  leis,  thig  na  Ròmanaich  agus 
bheir  iad  leò  ar  n-àite,  agus  sgriosaidh  iad  ar 
cinneach  ? " 

(i)  An  robh  iad  gun  cheilg  anns  a'  ni  so?  An 
ann  dha-rireadh  le  eagal  nan  Ròmanach  a  thug 
iad  a  mach  binn  cho  ana-cneasd  air  Iosa  ?  A  bheil 
iomradh  sam  bith  air  gu  'n  robh  na  Ròmanaich 
a}  fàs  an-fhoiseil  is  Iosa  a'  cuairteachadh  a 
mhinistrealachd  ?  An  àite  sin,  cha  robh  guth 
aig  na  Ròmanaich  mu  Iosa,  no  spèis  aca  dha,  gus 
an  d'thainig  na  h-Ard-shagairt  thuca  a  ghearain 
air  Iosa  agus  a  dh'iarraidh  an  cuideachadh  gu  cur 
as  dha.  Tha  fhios  aig  an  t-saoghal  cho  fada  's  a 
bha  e  an  aghaidh  càil  Philait  gnothuich  idir  a 
ghabhail  ri  Iosa.  Cha  robh  ann  ach  leisgeul 
agus  fèin-mhealladh.  Na  's  miosa  na  sin,  tha  e 
ag  an-tromachadh  an  cionta  gu  bheil  iad  a'  deilbh 
sgàil  mar  so  agus  iad  an  comhairle  a  chèile  anns 
an  uaigneas.  Feumaidh  iad  dreach  reusoin  a  chur 
air  an  droch  run,  araon  a  chum  samhla  riarachaidh 

a  thoirt  dh'an  coguisean  fhèin  agus  do  shuilean 
an  t-sluaigh.  A  chum  na  criche  sin  tha  iad  a' 
deilbh  leisgeul  na  ceilge.  Ma  's  fhior  !  tha 
cùram  mòr  orra  air  son  an  teampuill  agus  a 
sheirbhis — air  son  an  cinneach  agus  a  shaorsa 
agus  a  sheasmhachd.  Feumaidh  iad  eud  diithchais 
a  ghabhail  mar  thrusgan.  Cha  'n  e  mhàin  gur 
cealgaireachd  a  tha  an  so,  's  e  tha  ann  fèin- 
mhealladh  leis  a  bheil  iad  a'  mùchadh  an  coguisean. 

Is  e  ni  diamhair  a  tha  's  a'  pheacadh.  Feuch 
nach  bi  thu  air  do  chruadhachadh  le  ceilg  a' 
pheacaidh.  Tha  e  cho  cealgach  's  gu  'n  toir  e 
air  a'  pheacach  innleachd  a  ghabhail  air  e  fhèin 
a  mhealladh. 

(2)  Ach  dè  ma  bha  na  daoine  ud  treibhdhireach 
— gu  'n  robh  dha-rireadh  eagal  orra  na  leigeadh 
iad  le  Iosa  nach  b'fhada  gus  an  coisinneadh  e 
dilseachd  an  t-sluaigh — gu  'n  gabhadh  iad  e  mar 
righ — agus  an  sin  gu  'n  èireadh  an  Impireachd 
Ròmanach  'n  a  neart  mòr,  agus  gu  'n  tugadh  i 
lèir-sgrios  air  a'  chinneach  Iudhach?  Cuir  iad 
anns  an  t-solus  as  fhearr  as  urrainn  dhuit.  Ach 
dè  ged  a  chuireadh  ?  Am  f  ireanaich  sin  iad  ann 
a  bhi  mort  a'  neo-chiontaich  ?  An  glèidh  iad 
fàbhor  an  Ròmanaich  le  bhi  toirt  fearg  Dhè  m'an 
claigeann  ?  Agus  nach  trie  a  gheibhear  daoine  a' 

deanamh  an  dearbh  nì  sin  ?  Is  àill  leo  gèilleadh 
do  eagal  duine  na  do  eagal  Dhè.  So  am  peacadh 
mòr  a  tha  na  comhairlichean  ud  a'  cur  an  gniomh. 
Is  urrainn  an  Ròmanach  an  cuirp  a  mharbhadh 
agus  tha  eagal  orra  roimhe,  ach  cha  'n  'eil  eagal 
Dhè  orra,  ged  a  tha  cumhachd  aige  an  cuirp  agus 
an  anaman  a  sgrios  ann  an  ifrinn. 

Cha  'n  'eil  aon  chuid  diadhachd  no  tearuinteachd 
far  nach  'eil  eagal  Dhè.  Ma  tha  eagal  Dhè  orm, 
tha  mi  saor  am  fianuis  dhaoine  agus  dheamhnan. 
Tha  mi  tearuinte  an  làmhan  an  Ti  dh'am  buin  mi, 
agus  dh'a  bheil  mi  deanamh  seirbhis.  Ma  tha 
Dia  learn  cò  dh'f  haodas  a  bhi  'n  am  aghaidh  ?  So 
a'  cheud  cheisd  agus  a'  cheisd  mu  dheireadh : 
Thighearna,  ciod  is  àill  leat  mise  dheanamh? 

"  Is  e  an  Tighearna  mo  sholus,  agus  mo 
shlàinte  ;  cò  chuireas  eagal  orm?  Is  e  an 
Tighearna  neart  mo  bheatha  ;  cò  chuireas  geilt 
orm.  Ged  champaicheadh  am  aghaidh  feachd, 
cha  bhi  eagal  air  mo  chridhe :  ged  èireadh 
cogadh  am  aghaidh,  à  so  ni  mi  mo  bhun.55 

Dè  mar  a  chaidh  leò  ?  Chuir  iad  eagal  dhaoine 
roimh  eagal  Dhè,  a  chum  gu  'n  sàbhaileadh  iad  an 
teampull  agus  an  cinneach.  Ach,  mo  thruaighe  ! 
Is  ann  a  thug  iad  orra  fhèin  an  dearbh  lom- 
chreach  roimh  an  robh   eagal  orra.     B'  e  an 

dearbh  ghniomh  leis  an  do  rùnaich  iad  fàbhor  na 
Ròimhe  a  ghleidheadh  a  thug  iad  thairis  fa- 
dheòidh  do  lèir-sgrios  an  Ròmanaich.  Thachair 
direach  mar  a  thuirt  beul  na  f  irinn  : 

"  Nach  faic  sibh  iad  so  aile  ?  Gu  firinneach 
tha  mi  ag  radh  ruibh,  nach  fàgar  clach  air  muin 
claiche  an  so,  nach  tilgear  sios." 

Chunnaic  sinn  an  càs  mu  'n  robh  a'  Chomhairle 
aon-sgeulach.  Chi  sinn  a  nise  am  meadhon- 
leasachaidh — an  t-saorsa — mar  a  tha  e  air  a  thoirt 
am  follais  le  Caiaphas : 

"  Cha  ;n  aithne  dhuibh  ni  sam  bith,  ni  mò  a 
tha  sibh  a'  toirt  fainear  gur  iomchuidh  dhuinne 
gu  faigheadh  aon  duine  bàs  air  son  an  t-sluaigh, 
agus  nach  biodh  an  cinneach  uile  air  a  sgrios." 

So  a'  bhinn — cha  dean  na 's  lugha  an  gnothuich  le 
Caiaphas.  Ma  tha  neach  a  làthair  a  tha  dhe  'n 
bheachd  gu  bheil  e  dol  ro  f  hada,  their  Caiaphas  : 
Cha  'n  aithne  dhuibh  ni  sam  bith.  Cha  chuir  ni 
ach  am  bàs  crioch  air  a'  'mhealltair'  ud.  Carson 
a  bhios  iom-chomhairle  mu  'n  chuis  ?  Cha  'n  'eil 
ann  ach  £aon  duine'.  Nach  fhearr  cur  as  dhà-san 
na  gu 'm  biodh  an  cinneach  air  a  sgrios  ? 

i.  Tha  e  soilleir  ged  a  tha  binn  an  Ard-shagart 
a'  dol  fada — mort  an  neo-chiontaich — gu  bheil 

Caiaphas  air  an  aon  bhonn  ri  càch  :  Is  iomchuidh 
gu  faigheadh  aon  duine  bàs.  Tha  iad  gu  lèir  dhe 
'n  bheachd  gu  feumar  a'  nì  a  tha  iomchuidh  a 
dheanamh.  Air  an  aobhar  sin,  ged  a  tha  Caiaphas 
a'  dol  na's  fhaide  na  's  dàna  le  cuid,  cha  'n  'eil 
neach  as  urrainn  cur  'n  a  aghaidh.  Tha  iad  gu 
lèir  ag  iarraidh  a'  ni  a  tha  iomchuidh  a  dheanamh, 
a  chum  nach  tig  an  Ròmanach  air  am  muin.  Ma 
thogas  neach  a  ghuth  idir  'n  a  aghaidh,  is  ann  a 
chionn  e  bhi  dol  air  ais  air  a  bhreitheanas,  airneo 
e  bhi  'n  a  dheisciobuil  aig  a'  'mhealltair'. 

2.  Cha  'n  'eil  dòigh  air  a  dhol  air  ais  air  a'  ni  a 
tha  air  a  mheas  iomchuidh  mur  a  togar  a'  chuis  gu 
solus  na  firinn  agus  gu  'n  rannsaichear  an  sin  L 
C'àit  an  robh  Nicodemus  ?  B'  e  so  an  dòigh  anns 
an  do  thog  esan  a  ghuth  anns  a'  Chomhairle  air 
uair  eile.  Theagamh  nach  robh  e  làthair,  oir  is 
iongantach  mur  an  robh  a  cho-chomhairlichean  'g 
a  sheachnadh  is  amharus  aca  gu  'n  robh  taobh 
aige  ri  Iosa. 

Cha  'n  'eil  dòigh  aig  duine  air  e  fhèin  a  shaoradh 
o  neach  a  tha  'g  a  thoirt  na  's  fhaide  na  tha  a 
choguis  deònach,  ach  a'  chuis  a  thoirt  fo  sholus 
na  Firinn  :  Is  e  so  an  Criosd  airneo  cha  'n  e.  Dè 
tha  an  Sgriobtur  ag  radh  air  a'  cheisd  sin  ?  Air  a' 
bhonn  sin  a  mhàin  tha  thu  sàbhailt.  Ma  tha  thu 

deònach  a  bhi  air  do  riaghladh  leis  a'  ni  a  tha  air 
a  mheas  iomchuidh  is  deisciobuil  thu  do  Chaiaphas. 
Ach  dè  ma  thig  na  Ròmanaich?  Dè  ma  thig? 
Is  treise  Dia  na  na  Ròmanaich.  Is  leòr  do  'n  là 
olc  fèin.    Biodh  eagal  Dhè  ort. 

Ach  ged  nach  robh  mothachadh  aige  fhèin  air 
labhair  an  Spiorad  tre  bhilean  Chaiaphais  -is  e 
bha  ann  fàidhdearachd  mhòr  air  saorsa  ghlòrmhor 
clainne  dhè.  Tha  oibribh  Dhè  iongantach.  Cha 
b'  e  so  a?  cheud  uair  a  labhair  e  firinnean  mora  tre 
bhilean  coimheach.  Thainig  Balaam  a  mhallach- 
adh  Israel,  ach 's  ann  a  bha  a  bheul  air  a  lionadh 
le  beannachadb.  Tre  bhilean  Chaiaphais  tha  Dia 
a'  cur  an  cèill  beannachadh  mòr  saorsa  a  chinnich 
tre  bhàs  a  Mhic  f  hèin.  Is  ann  le  peacadh  a  bhi 
air  a  mheas  do  Chriosd,  am  fear-ionaid,  agus  le 
peanas  a'  bhàis  a  bhi  air  a  leagadh  air,  a  tha  Israel 
Dhè  air  a  shaoradh.  Anns  an  t-seadh  so  cha 
b'ann  uaithe  fèin  a  labhair  Caiaphas,  ach  "  air  dha 
bhi  'n  a  Ard-shagart  air  a'  bhliadhna  sin,  rinn  e 
fàidhdearachd  gu  faigheadh  Iosa  bàs  air  son  a' 
chinnich." 

Tha  mar  sin  Caiaphas  a'  cur  an  cèill — ged  a  tha 
e  ?n  a  dhombhlas  'n  a  chridhe  fhèin — fior  fhear- 
ionaid,  fior  iobairt,  fior  Ard-shagart  Israeil.  Bu 
cheart  an  uair  a  tha  Iosa  air  àicheadh  le  sagartachd 
lis 

Lebhi  gu  'm  biodh  sin  air  a  dheanamh  ann  am 
briathran  a  tha  an  Spiorad  a'  gabhail  gu  bhi  'g  a 
dhaingneachadh  's  'g  a  chur  an  cèill — a  shagartachd 
shiorruidh. 

Gabhamaid  earal  no  dhà  o  na  teagasgan  so  : 

1.  Bi  air  d'fhaiceall  o  eagal  an-diadhaidh.  Is 
ann  tre  eagal  an-diadhaidh  a  tha  leth  nam  breugan 
a  tha  air  an  labhart,  agus  leth  nan  gniomharran 
eucorach  a  tha  air  an  deanamh,  amis  an  t-saoghal 
ag  èirigh.  A  bheil  eagal  uilc  no  calla  air  duine? 
Faodaidh  e  bhi  cinnteach  nach  ann  ]e  ceilg  is 
peacadh  a  shàbhaileas  e  e  fhèin.  Cha  'n  ann  le 
bhi  dùnadh  a  shuilean  air  eagal  Dhè  a  bheirear 
buaidh  air  eagal  duine.  Thug  Saul  suas  iobairt — 
ni  nach  robh  còir  aig  air  a  dheanamh — gun 
fuireach  ri  Samuel,  agus  eagal  air  gu  'n  cailleadh 
e  a  rioghachd.  An  uair  a  thainig  Samuel  dh'innis 
e  dha  gu'n  robh  a  rioghachd  air  a  reubadh  uaithe 
do  bhrigh  a  chuid  aingidheachd.  Bhrath  na 
h-Iudhaich  Criosd  air  eagal  nan  Ròmanach. 
Thainig  na  Ròmanaich  agus  chuir  iad  an  crann- 
treabhaidh  troimh  Shion  agus  troimh  làrach  an 
teampuill. 

2.  Bi  air  d'fhaiceall  roimh  chompanachas  an- 
diadhaidh.  Is  ann  le  companachas  mi-naomh  a 
tha  gu  trie  an  ribe  air  a  suidheachadh  leis  a  bheil 

an  t-eagal  an-diadhaidh  air  a  pheanasachadh.  Rinn 
Caiaphas  crochairean  dhe  chompanaich,  agus  cha 
robh  e  Jn  an  comas  iad  fhèin  a  chur  saor  o  a 
chumhachd.  Seas  thusa  air  bunait  na  Firinn, 
agus  na  cum  companachas  ris  an  fhear  a  ni  tàir 
air  an  f  hacal,  agus  nach  gabh  an  Sgriobtur  mar  a 
riaghailt.  Bha  Caiaphas  f  hèin  air  a  chur  a  mach 
à  dreuchd  na  sagartachd  roimh  cheann  thri 
bliadhna  leis  an  Uachdran  Ròmanach. 

"Chunnaicmi  an  duine  aingidh  ann  am  mòr 
chumhachd,  agus  e  ?g  a  sgaoileadh  fèin  a  mach 
mar  ùr-chraoibh  uaine.  Ach  chaidh  e  seachad, 
agus,  feuch,  cha  robh  e  ann  ;  agus  dh'iarr  mi  e, 
ach  cha  d'fhuaras  e." 


II 

"Bheirear  Dhuibh  'San  Uatr  Sin  Fein" 

"  Ach  an  uair  a  bheir  iad  an  làimh  sibh,  na  biodh 
e  'n  a  ro-chàs  oirbh  cionnus  no  ciod  a  labhras  sibh  ; 
oir  bheirear  dhuibh  'san  uair  sin  fèin  an  ni  a  labhras 
sibh."— Mat.  x.  19. 

B5  e  so  gealladh  Chriosd  dh'a  dheisciobuil. 
BJ  e  so  an  gealladh  a  bha  air  a  choimhlionadh 
no 

do  Stephen,  an  uair  nach  b'urrainn  a  nàimhdean 
"  cur  an  aghaidh  a'  ghliocais  agus  an  spioraid  leis 
an  do  labhair  e."  Bha  e  air  a  choimhlionadh  mar 
an  ceudnà  do  Pheadair  agus  do  Eòin  agus  do  Phòl. 
Tha  e  cinnteach  gu  'm  bi  an  gealladh  ceudna 
air  a  choimhlionadh  gu  saoibhir  do  Cheann 
glòrmhor  na  h-Eaglais.  Tha  an  Spiorad  air  a 
ghealltainn  do  chlann  nan  gràs  a  chum  còmhnadh 
orra  anns  gach  càs,  ach  do  Iosa  bha  e  air  a  thoirt 
thar  tomhais.  Chi  sinn  an  gliocas  agus  an 
ciùineas  leis  an  do  ghiùlan  Iosa  e  fhèin  an  làthair 
na  Cùirte,  co  dhiùbh  bha  e  labhart  no  sàmhach. 

An  oidhche  anns  an  do  bhrathadh  e  thug  na 
h-oifigeirean  Iosa  gu  Annas,  agus  chuir  Annas  gu 
Caiaphas  e.  Chaidh  fios  a  chur  gun  dàil  air  buill 
àird-chùirt  nan  Iudhach  iad  a  thighinn  air  ball 
a  chumail  Mod.  Bha  an  là  air  a  thighinn  mu 
's  do  chruinnich  iad,  oir  tha  Lucas  ag  radh : 

"Agus  an  uair  a  bha  an  là  air  teachd, 
chruinnich  seanadh  an  t-sluaigh,  agus  na  h-àrd- 
shagairt,  agus  na  sgriobhaichean,  an  ceann  a 
chèile,  agus  thug  iad  esan  chum  an  comhairle." 

Tha  e  coltach  gur  ann  eadar  Iosa  a  bhi  air 
a    thoirt    gu    luchairt    an    àird-shagart  agus 
cruinneachadh  na   Comhairle   a  bha  e  air  a 
cheasnachadh  le  Caiaphas,  an  làthair  cuid  de 
in 

oifigeirean  a  thighe.  B'  ann  aig  an  àm  sin 
cuideachd  a  db'àicheadh  Peadair  e  ann  an  dòigh 
cho  nàr. 

Cia  iongantach  an  sealladh !    An  dorchadas 

na  h-oidhche  tha  teachdairean  a'  ruith  a'  bhaile 

a  lorg  buill  na  Cùirte  agus  g'an  gairm  a  chum 

Prionnsa  na  beatha  fheuchainn  agus  a  dhiteadh. 

Tha  am  priosonach,  is  e  air  a  thrèigsinn  le  a 

chàirdean  uile  ach  le  aon  fhear  a  lean  e  chum 

beag  urram,  gu  chain  a'  feitheamh  gus  an  suidh 

a'  Chuirt.    An  so  tha  Iosa  air  a  chur  gu  tuilleadh 

bròin  le  àicheadh  agus  mallachadh  Pheadair  agus 

fo  nàire  le  ceisdean  tàmailteach  Chaiaphais  : 

"An  sin  dh'fheòraich  an  t-àrd-shagart  de  Iosa 
mu  thimchioll  a  dheisciobuil,  agus  mu  thimchioll 
a  theagasg." 

Am  freagair  Iosa  e?  Freagraidh  e  a  thaobh  a 
theagasg,  ged  nach  abair  e  mòran  a  thaobh  a 
dheisciobuil.  Tagraidh  e  an  cuis-san  aig  Cuirt 
Athar,  far  am  faigh  e  dhaibh  falach  air  am 
peacaidhean  agus  maitheanas  air  son  an  cionta 
(Eòin  xvii.  6,  8,  19).  Tha  Caiaphas  mar  gu  'm 
biodh  e  tilgeadh  athais  air  a  theagasg.  Cha  ?n 
fhuiling  Iosa  sin  dha.  Bha  e  teagasg  smior  na 
firinn  gu  follaiseacb- — cha  b'  ann  ann  an  cùil. 
Cha  'n  7eil  aobhar  nàire  aige  air  son  aon  fhacal 

a  labhair  e.    Cha  'n  ann  le  teagasgan  dorcha 

diamhair  a  tha  e  cur  aobhair  air  adhart : 

"  Labhair  mi  gu  follaiseach  ris  an  t-saoghal  ; 
theagaisg  mi  a  ghnàth  anns  an  t-sionagog  agus 
anns  an  teampull,  far  a  bheil  na  h-Iudhaich  aJ 
cruinneachadh  as  gach  àit :  agus  am  falach  cha 
do  labhair  mi  ni  air  bith.  Carson  a  tha  thu 
fiosrachadh  dhiomsa?  Feòraich  dhiùbhsan  a 
chuala  ciod  a  thuirt  mi  riu  ;  feuch,  tha  f  hios 
acasan  ciod  a  thuirt  mi  riu." 

Theagaisg  e  an  fhirinn  agus  cha  toigh  leis  an 
fhirinn  a  bhi  's  an  dorchadas.  Do  'n  mhacanta, 
do  'n  bhochd,  do  'n  chridhe  bhrùite,  sbearmonaich 
e  maitheanas  agus  sìth  ri  Dia.  Chuir  e  an  ceil! 
saorsa  do  na  braighdeanaich,  agus  fosgladh  a' 
phriosoin  dhaibh-san  a  bha  ceangailte.  Rinn  e 
so  uile  anns  an  f  hollais — anns  an  t-sionagog — anns 
an  teampull.  B'  ann  mar  sin  a  rinn  e  deisciobuil. 
Ma  theagaisg  e  an  dà  fhear-dheug  is  iad  leò  fhèin 
b'  ann  anns  na  dearbh  theagasgan  a  bha  e  toirt 
anns  an  f hollais.  Cha  robh  aon  duine  a  riamh  air 
a  ribeadh  no  air  a  ghlacadh  le  seòltachd  gu  bhi  'n  a 
dheisciobuil  aige.  Fiosraich  dhiubhsan.  Fiosraich 
dhe  do  chuid  oifigeirean  a  thill  's  a  thog  fianuis 
nach  do  labhair  duine  a  riamh  mar  an  duine  ud. 

Mar  so  tha  e  a'  labhart — a'  fireanachadh  a 
theagasg.    Tha  e  fhèin  gu  bhi  air  a  dhiteadh — 

tha  e  gu  bhi  air  a  dheanamh  "'n  a  iobairt  air 
son  peacaidh,"  ach  cha  'n  fhuiling  e  gu  'n  teid 
a  dhiteadh  air  son  a  theagasg.  Seasaidh  sin  ann 
an  sùil  na  grèine — 's  ann  is  glòrmhor'  e.  A 
theagasg  !  Sin  beatha  dhaoine — soisgeul  na  slàinte. 
Theid  nèamh  agus  talamh  thairis  ach  cha  teid  aon 
lide  a  thuirt  esan  thairis,  7s  gur  e  barantas  creidimh 
nam  bochd. 

Mar  so  labhair  e,  agus  ma  labhair  cha  bhi  an 
còrr  r'a  radh  air  a'  phuinc.  Cha  ?n  ann  mar 
fhear-teagasg  air  nithean  dorcha  diamhair  an- 
amharusach  a  bhios  e  air  a  dhiteadh.  Feumar 
cuis-chasaid  eile  a  thogail  'n  a  aghaidh  ma  bhios 
binn  air  a  thoirt  a  mach  'n  a  aghaidh. 

Mar  sin  chi  sinn  gliocas  Iosa  ann  a  bhi  labhart 
aig  an  àm,  's  gun  fuireach  ?n  a  thosd. 

Cho  luath 's  a  fhreagair  Iosa  agus  a  ghlas  shuas 
air  Caiaphas  thog  fleasgach  mi  mhodhail  thràilleil 
a  làmh  agus  bhuail  e  Iosa,  ag  radh, 

aAn  ann  mar  so  a  fhreagras  tu  an  t-àrd- 
shagart  ? " 

Ciod  e  ceum  a'  ghliocais  a  nise  ?  An  gabh  Iosa 
an  tarcuis  so  ann  an  sàmhchar?  Ma  labhras  e 
dè  their  e?  Tha  e  a'  gabhail  na  buille  ann  an 
spiorad  na  macantachd.  "An  uair  a  chàineadh 
e  cha  do  chàin  a  ris;  an  uair  a  dh'fhuiling  e  cha 

do  bhagair."    Ach  cha  Jn  'eil  macantachd  an 

còmhnuidh  a'  ciallachadh  neach  a  bhi  'n  a  thosd. 

Is  ann  an  uair  sin  a  tha  feum  air  gliocas.  Is 

furasd  a  bhi  sàmhach  an  coimeas  ri  gliocas  a 

labhras  facal  an  deagh  àm  ris-san  a  tha  airsneulach, 

no  ris-san  a  tha  mach  as  an  t-slighe.    Is  còir  olc 

a  ghiulan  gun  chorruich,  ach  an  còir  a  ghiulan 

gun   chronachadh?     Nach  còir   do  mhacantas 

criosdail  agus  do  charthannachd  dhiadhaidh  a 

bhi  cosmhuil  ri  facal  Dhè  f  hèin  ? — 

"Tarbhach  chum  teagaisg,  chum  spreigeadh, 
chum  leasachadh,  chum  oilean  ann  am 
f  ireantachd.); 

Cha  'n  e  bhi  sàmhach  a  tha  duilich — faodaidh 

neach  a  bhi  sàmhach  agus  fearg  a'  lasadh  'n  a 

chridhe.    Is  e  tha  duilich  tarcuis  a  ghiulan,  agus, 

ann  an  spiorad  ionracais  agus  gràidh,  briathran 

a  labhart  a  bheir  an  ciontach  gu  mothachadh  air 

olc  a  pheacaidh — a  bheir  solus  dh'a  inntinn — a 

bheir  dusgadh  air  a  choguis — a  bheir  leaghadh 

air  a  chridhe — a  chum  aithreachas  agus  umhlachd. 

Is  e  so  a'  ni  a  tha  ag  iarraidh  gliocas  agus  caomh- 

alachd.    B'  ann  air  an  dòigh  so  a  labhair  Iosa, 

a  chronuchadh  an  uilc,  a  dhearbhadh  peacaidh : 

"  Ma  labhair  mi  gu  h-olc,  dean  fianuis  air  an 
olc :  ach  ma  ?s  ann  gu  maith,  c'arson  a  tha  thu 
7g  am  bhualadh  ? ;5 

Mar  so,  arm  an  spiorad  na  macantachd  agus  a 
ghràidh,  labhair  e  ri  tuigse  agus  cridhe  fear  a' 
mhi-mhodh.  Agus  cò  aige  a  tha  fios  nach  do 
ghiùlan  an  cronuchadh  caomh  ud  a  thoradh 
beannaichte,  agus  nach  robh  am  fear  ud  fa-dheoidh 
air  àireamh  nan  creidmheach  a  "bhuanaich  gu 
seasmhach  ann  an  teagasg  nan  abstol,  agus  ann 
an  co-chomunn,  agus  ann  am  briseadh  arain"? 
Co-dhiùbh,  nochd  Iosa  gliocas  mòr  agus  naomh, 
araon  ann  a  bhi  dion  a  theagasg,  agus  ann  an 
cronuchadh  an  uilc. 

Ach  a  nise,  is  a'  Chomhairle  air  cruinneachadh, 
tha  e  air  beulaibh  na  Cuh%  agus  a'  cheisd  so 
air  a  cur  air  le  ughdaras : 

"An  tu  an  Criosd?  innis  dhuinn." 

Ciod  e  ceum  a'  ghliocais  a  thaobh  na  ceisde 
sin?  Sin  ceisd  nach  freagair  e  mar  a  tha  iadsan 
ag  iarraidh,  agus  c'arson  ?  Tha  e  a'  diultadh  an 
teagasg  a  chionn  nach  'eil  iad  ionraic  'n  an  run. 

"Agus  thuirt  e  riù,  Ma  dh'innseas  mi  dhuibh 
cha  chreid  sibh  :  agus  ma  dh'fheòraicheas  mi  ni 
air  bitb,  cha  toir  sibh  freagradh  dhomh,  agus 
cha  leig  sibh  as  mi." 

Cha  daoine  iad  a  tha  gu  h-ionraic  ag  iarraidh 
solus  a  chum  gu  'n  toir  iad  breith  chothromach. 

Tha  an  inntinn  agus  an  cridhe  dùinte  an  aghaidh 

firinn  agus  ceartas.    Tha  iad  suidhichte  air  an 

olc,  agus  am  binn  air  a  toirt  a  mach  a  cheana 

an  aghaidh  a'  neo-chiontaich.    Cha  'n  'eil  càil 

a  run  orra  ni  a  their  e  riu  a  chreidsinn.    Ma  their 

e  gur  e  dha-rireadh  an  Criosd  cha  chreid  iad. 

Ma  chuireas  e  fhèin  ceisd  cha  fhreagair  iad,  ach 

le  ceilg.    Ghlac  iad  e  a  dh'aon  ghnothuich  a  chum 

cur  as  dha,  agus  air  an  aobhar  sin  cha  'n  'eil  'n  an 

ceasnachadh  ach  fanoid.     Cha  'n  'eil  càil  a  run 

orra  a  leigeadh  as — biodh  e  ceart  no  mi-cheart. 

Freagraidh  e  a'  cheisd  so  do  'n  bhan-Samarit- 

anach,  is  tart  an  uisge  bheò  air  a  h-anam  bochd. 

Foillsichidh  e  e  f  hèin  mar  an  Criosd  do  'n  duine  a 

rugadh  dall,  is  e  a'  miannachadh  cuspair  a  bhios 

airidh  air  a  chreidimh  agus  a  ghràdh.    Ach  ri 

daoine  mar  sud  cha  bhi  comhluadair  no  reuson- 

achadh  aige.    Mar  nach  èisd  Dia  ri  urnuigh  a  tha 

tighinn  o  chridhe  a  tha  toirt  spèis  do  'n  olc,  mar 

sin  tha  freagradh  air  a  dhiùltadh  orra-san  a  tha 

cealgach  agus  neo-ionraic. 

"  Tha  run  an  Tighearna  aig  an  dream  d'an 
eagal  e  ;  agus  foillsichidh  e  dhaibh  a  choimh- 
cheangal." 

Tha  dà  sheòrsa  dhaoine  nach  leig  Iosa  as,  aon 
uair 's  gu  faigh  iad  grèim  air  :  iadsan  dh'a  bheil 
117 


Am  Mod 


e  sonruichte  am  measg  deich  mile  agus  gu  lèir 
ionmhuinn — cha  sgar  piàigh  no  claidheamh  iad 
sin  o  Fhear  an  gràidh— agus  iadsan  a  chruadhaich 
an  cridheachan  le  ceilg  agus  gamhlas  ifrinneil  ;n  a 
aghaidh — cha  leig  iad  sin  as  e  gus  an  ceus  iad  e. 

A  Chaiaphais !  a  shagart  an  Dè  as  àirde,  a 
chealgaire !  cha  leig  thus  a  as  Criosd  gus  an  ceus 
thu  e.  Cha  mho  leigeas  tusa  as  e,  O  shaoghalt- 
aich !  gus  an  ceus  thu  as  ur  e. 

Iacob  !  a  phrionnsa  a  bhuadhaich  maille  ri  Dia  ! 
cha  leig  thusa  as  e  gus  am  beannaich  e  thu.  Cha 
mho  leigeas  tusa  as  e,  fhior  Israelich !  gus  am 
beannaich  e  thusa  mar  an  ceudna. 

Ill 

"Leagaibh  An  Teampull  So." 

"Agus  dh'iarjr  na  h-àrd-shagairt  agus  na  seanairean 
agus  a'  chomhairle  uile,  fianuis  bhrèige  an  aghaidh 
losa,  chum  a  chur  gu  bàs,  ach  cha  d'fhuair  iad  i  : 
seadh  ged  a  thainig  mòran  fhianuisean  brèige,  cha 
d'fhuair  iad  i.  Fa  dheòidh  thainig  dà  f  hianuis  brèige, 
agus  thuirt  iad,  Thuirt  am  fear  so,  Is  urrainn  mise 
teampull  Dhè  a  leagail,  agus  a  thogail  a  ris  ann  an 
trì  làithean.  Agus  air  do  'n  àrd  -  shagart  eirigh,  • 
thuirt  e  ris,  Nach  freagair  thu  bheag?  Ciod  e  a 
tha  iad  sin  a' toirt  am  fianuis  ad  aghaidh  ?  "—Mat. 
xxvi.  59-62. 

"An  sin  fhreagair  na  h-Iudhaich,  agus  thuirt  iad 
ris.  Ciod  an  comharra  a  nochdas  tu  dhuinne,  do 
bhrigh  gu  bheil  thu  a'  deanamh  na  nithean  sin. 
Fhreagair  Iosa  agus  thuirt  e  riu,  Leagaibh  sios  an 
teampull  so.  agus  arm  an  trì  làithean  cuiridh  mise 
suas  e.  An  sin  thuirt  na  h-Iudhaich,  Sè  bliadhna 
agus  dà  fh  chead  bha  an  teampull  so  ;g  a  togail, 
agus  an  cuir  thusa  suts  ann  an  trì  làithean  e?  Ach 
labhair  esan  mu  theampull  a  chuirp.  Uime  sin  an  uair 
a  bha  e  air  èirigh  o  na  mairbh,  cbuimhnich  a  dhe;scio- 
buil  gu  n  d'thuirt  e  so  :  agus  chreid  iad  an  Sgr  obtur, 
agus  am  facal  a  thuirt  Iosa." — Eoin  ii.  18-22 

"Agus  thug  iadsan  a  bha  dol  seachad  toibheum 
dha,  a5  crathadh  an  cinn,  agus  ag  radh,  Thusa  a 
leagas  an  teampull.  agus  a  chuireas  suas  an  tri 
làithean  e,  foir  ort  fèin  :  Ma  's  tu  Mac  Dhè,  thig  a 
nuas  o  'n  chrann-cheusaidh." — Mat.  xxvii.  39-40. 

Chunnaic  sinn  arms  a'  chaibdil  mu  dheireadh 

cho  glic  's  a  ghiùlan  Iosa  e  fhèin  air  beulaibh 

Chaiaphais  agus  a  chuirt.    Chi  sinn  an  gliocas 

ceudna  anns  a'  chaibdil  so.    Seach  nach  b'urrainn 

dhaibh  Iosa  a  ghlacadh  'n  a  chainnt,  no  cùis-dìtidh 

fhaotainn  'n  a  aghaidh  as  a  bheul  fhèin  ghairm 

iad  fianuisean-brèige  'n  a  aghaidh. 

"Agus  dh'iarr  na  h-àrd-shagairt  agus  na  sean- 
airean,  agus  aJ  chomhairle  vile,  flanuis  bhrèige 
an  aghaidh  Iosa,  chum  a  chur  gu  bàs." 

A'  chomhairle  uile — an  robh  duine  idir  'n  am 
measg  anns  an  robh  a  dhuinealas  gu  'n  togadh  e 

a  ghuth  an  aghaidh  na  h-eucoir  sin,  gun  a  bhi 

tighinn  air  a  chronachadh  ?    Ach  tha  e  coltach 

nach  robh  na  fianuisean  brèige  furasd  am  faotainn. 

Cha   b'ann   a   chionn   nach  robh   gu  leòr  am 

measg  an  t-sluaigh  a  bha  deònach  gu  leòr  agus 

dona  gu  leòr,  ach  a  chionn  nach  robh  dol  aca  air 

còrdadh  mu  7n  bhrèig.    Mu  dheireadh  fhuair  iad 

dithis  a  thog  fianuis  : 

"  Agus  dh'eirich  dream  àraidh,  agus  thug  iad 
fianuis  bhrèige  ;n  a  aghaidh,  ag  radh,  Chuala 
sinne  e  ag  radh,  leagaidh  mi  sios  an  teampull  so, 
a  rinneadh  le  làmhan,  agas  ann  an  trì  làithean, 
togaidh  mi  teampull  eile,  nach  do  rinneadh  le 
làmhan.  Agus  mar  sin  fèin  cha  robh  am  fianuis 
a'  teachd  ri  chèile." 

Gus  an  tuig  sinn  so  gu  ceart,  thigeamaid  gu  ar 
cuimhne  air  an  t-suidheachadh  arms  an  d'thuirt 
Iosa  cainnt  mar  so.  Là  is  e  an  cuirt  an  teampuill 
chunnaic  e  ni  a  lion  a  spiorad  le  bròn  agus  a  chuir 
diùmbadh  mòr  air.  Is  ann  a  bha  e  coltach  ri  àite 
fèille — reic  is  ceannach — crodh  is  caoraich — 
ceithir  thimchioll.  Dhuisg  a  spiorad  agus  ghabh 
e  sgiursadair  agus  dh'  fhuadaich  e  mach  na  bha 
làchair,  agus  thilg  e  thairis  buird  an  luchd  malairt 
agus  thuirt  e  le  ùghdaras  rioghail : 

"  Togaibh  iad  sin  à  so  ;  na  deanaibh  Tigh 
m  Athar-sa  'n  a  thigh-marsandachd." 

Chuir  sin  iongantas  mòr  air  an  t-sluagb,  agus 
dh'iarr  iad  comharra  air  a  dhearbhadh  dhaibh  gu 
'n  robh  ùghdaras  aige  air  so  uile  a  dheanamh. 
Tha  iad  ag  iarraidh  comharra  —  miorbhuil  —  a 
chuireas  seula  nèimh  air  an  ughdaras  a  tha  e  a' 
cleachdadh  a  chum  's  gu  'n  creid  iad  ann.  Bha 
an  t-iarrtus  so  cho  trie  'n  am  beul  's  gu  ?n  ghabh 
Pòl  e  mar  chliù  sònruichte  nan  Iudhach  :  (iTha 
na  h-Iudhaich  ag  iarraidh  comharra." 

So  mar  a  f  hreagair  losa  iad  :  "  Leagaibh  sios 
an  teampull  so,  agus  ann  an  trì  làithean  cuiridh 
mise  suas  e."  Tha  e  soilleir  gu  'n  rùnaich  Iosa 
diamhaireachd  spioradail  leis  na  briathran  so — 
diamhaireachd  a  chuireadh  dearbhadh  air  breith- 
neachadh  spioradail  dhaoine.  Cha  'n  e  mhàin  gu 
'n  labhair  e  so  mar  chomharra  agus  mar  sheula  air 
a  theachdaireachd — bha  e  mar  an  ceudna  'n  a 
mheadhon  dearbhaidh  air  cliu  spioradail  nan 
daoine  ris  an  do  labhair  e. 

Mar  sin  is  e  Criosd  e  f hèin,  'n  a  phearsa  agus 
'n  a  oifig,  an  comharra — a'  tarruing  chridheachan 
a  bha  fo  bhuaidh  gràis  d'a  ionnsuidh,  agus  a'  toirt 
buille-thilgte  do  'n  mhuinntir  a  bha  neo-iompaichte. 
Dhaibh-san  bha  e  mar  "  f  hreumh  a  talamh  tioram  " 
— do  chàch  is  e  <£  Meangan  an  Tighearna,  sgiamh- 
ach  agus  glòrmhor." 

B'  e  so  an  sealladh  a  fhuair  Simeon  diadhaidh 
air  a  phearsa  an  uair  a  thuirt  e,  agus  an  leanabh 
Iosa  aige  'n  a  uchd,  "Feuch  chuireadh  an  leanabh 
so  chum  tuiteam  agus  as-eirigh  mhòran  ann  an 
Israel,  agus  'n  a  chomharra  an  aghaidh  an  labhrar, 
chum  gu 'm  foillsichear  smuaintean  chridheachan 
mhòran."  Is  comharra  e  eadhon  a  chionn  gu  'n 
labhrar  'n  a  aghaidh,  'n  a  chumhachd  air  smuain- 
tean chridheachan  fhoillseachadh,  agus  sin  le  bhi 
toirt  gu  solus  am  maith  agus  an  t-olc  a  bha  ann  an 
cridheachan  dhaoine — cha  'n  ann  le  uil'-f  hiosrachd, 
ach  le  bhi  tighinn  ann  an  dàimh  riu  a  bha  ;g  an 
co-èigneachadh  iad  fhèin  fhoillseachadh  ann  a  bhi 
gabhail  tlachd  ann  airneo  ann  a  bhi  labhart  'n  a 
aghaidh. 

Mar  a  bha  pearsa  Chriosd  'n  a  chomharra  an  là 
ud  tba  a  shearmonachadh  'n  a  chomharra  an 
diugh.  Tha  e  'n  a  cheap-tuislidh  do  na  h-Iudhaich, 
do  na  Greugaich  'n  a  aimideachd,  ach  dhaibh-san 
a  chreideas  is  e  gliocas  Dhè  agus  cumhachd  Dhè. 
Do  chuid  tha  e  'n  a  f  hàileadh  bàis  a  chum  bàis 
agus  do  chuid  eile  'n  a  fhàileadh  beatha  chum 
beatha.  Tha  an  dà  bhuaidh  sin  leis  an  t-soisgeul, 
coltach  ris  a'  mheall  o  shean,  a  bha  'n  a  sholus  do 
Israel,  ach  'n  a  dhorchadas  agus  'n  a  uamhunn 
bàis  do  na  h-Eiphitich. 

Air  an  dearbh  dhòigh  's  a  bha  pearsa  Chriosd 
agus  soisgeul  Chriosd  'n  an  comharra  bha  na 
briathran  a  labhair  e  an  là  ud  'n  an  chomharra. 
Bha  dà  thaobh  orra — do  'n  iriosal  bha  iad  làn 
brìgh  agus  teagasg,  ach  do  'n  uaibhreach  bha 
iad  a'  brosnachadh  nàimhdeas  agus  truaillidh- 
eachd  —  'g  an  cruadhachadh  'n  am  fòirneirt 
agus  'g  am  peanasachadh  leis  an  tuilleadh 
doille. 

Air  an  dòigh  cheudna,  an  uair  a  bheathaich  e 
na  còig  mile  leis  na  còig  builinnean  agus  leis  an 
dà  iasg,  a  dh'aindeon  a'  mhiorbhuil  sin  dh'iarr  an 
sluagh  comharra  air  a  chum  gu  'm  faiceadh  iad 
agus  gu  'n  creideadh  iad.  Fhreagair  e  gu  'm  b'e 
e  fhèin  aran  na  beatha — gu  'n  tugadh  e  fheòil  air 
son  beatha  an  t-saoghail — gu  'm  bu  bhiadh  gu 
fìrinneach  fheòil  agus  gu 'm  bu  dheoch  gu  firinn- 
each  fhuil — mur  a  h-itheadh  iad  fheòil  agus  mur 
a  h-òladh  iad  fhuil  nach  b'urrainn  beatha  a  bhi 
annta.  Rinn  na  briathran  sin  fasgnadh  air  ball. 
Thrèig  am  mòr-shluagh  e,  oir  is  e  bha  iad  ag 
iarraidh  aran  nàdurach.  Ach  is  ann  a  chuir  e 
irioslachd  an  aon  f  hear-deug  na  bu  doimhne,  oir 
bha  na  briathran  ud  dhaibh  Jn  an  spiorad  agus  'n 
am  beatha — is  ann  a  cheangail  iad  ris  e  na  bu 
dlùithe  mar  thobair  am  beatha.  "  Co  dh'ionnsuidh 

an  tèid  sinn?  agad-sa  tha  briathrari  na  beatha 
maireannaich." 

"Tha  run  an  Tighearna  aig  an  dream  d'an 
eagal  e."  Ach  is  ann  a  bha  na  briathran  so 
air  an  labhart  ri  dream  air  nach  robh  eagal  an 
Tighearna  idir,  agus  air  an  aobhar  sin  is  ann  a 
tharruing  iad  a  mach  am  mi-riarachadh  a  thaobh 
an  ath-3easachadh  a  bha  air  a  dheanamh  air  Tigh 
agus  air  aoradh  an  Tighearna.  Cha  'n  'eil  miann 
creidimh  orra,  no  miann  air  eomharra  a  chum  a 
bhi  air  an  neartachadh  anns  a'  chreidimh.  Is  ann 
a  tha  iad  a'  cruadhachadh  an  cridhe  an  aghaidh 
creidimh.  Uime  sin  tha  an  eomharra  air  a  thoirt 
dhaibh  gu  cothromach  ann  am  briathran  diamhair 
agus  dorch  a  chum  gu  ?n  tuislich  iad  'n  am 
mi-chreidimh. 

Ghabh  na  h-Iudhaich  am  facal  so  mar  gu  'm 
biodh  iad  a'  ciallachadh  an  teampull  claiche  a  bha 
air  beinn  Shioin,  agus  mar  sin  labhair  iad  le  tàir 
agus  le  toibheum  :  "  Sia  agus  dà  f  hichead  bliadhna 
bha  an  teampull  so  'g  a  togail  agus  an  tog  thusa 
e  ann  an  trì  làithean  ? "  Ach  ma  ?s  e  miorbhuil 
a  bha  iad  ag  iarraidh  dè  b'iongantaiche  na  gu  'n 
togadh  Iosa  an  teampull  a  thug  ùin  cho  fada  'g  a 
togail  ann  an  trì  làithean.  Na  'm  biodh  e  air  a 
radh  gu  'n  togadh  e  e  ann  an  uin  's  an  togadh 

duine  eile  e  is  cinnteach  nach  biodh  e  'n  a 
chomharra  mòr  dhaibh.  Gidheadh  is  e  an 
dearbh  ghniomh  a  bhiodh  'n  a  fhior  mhiorbhuil 
as;us  'n  a  chomharra  dhaibh  a  tha  iad  a'  s;abhail 
mar  aobhar  tàir  agus  fanoid — ni  a  tha  a'  nochd- 
adh  foill  agus  cealg  an  cridhe. 

B'  e  sin  an  comharra  a  rinn  iad  mar  fhàileadh 
biis  dhaibh  pèin.  Gun  a  bhi  riaraichte  le  bhi 
toirt  call  an  anama  as  air  tùs — le  bhi  'g  a  dheanamh 
'n  a  aobhar  toibheum  agus  tàir  an  aghaidh  Iosa 
aig  toiseach  a  mhinistrealachd — tha  iad  'g  a  thoirt 
air  aghaidh  a  ris  aig  a'  Mhòd,  a  chum  a  dheanamh 
'n  a  mheadhon  bàis  dha.  Ach  mo  thruaighe!  is 
ann  a  tha  e  air  a  dheanamh  'n  a  mheadhon  cruadh- 
achaidh  dhaibh  pèin  tre  an  eas-ùmhlachd — 'n  a 
chumhachd  a  tha  dha-rireadh  'g  an  ullachadh  a 
chum  lèir-sgrios  agus  fearg. 

Cò  shaoileadh,  an  uair  a  rinn  na  daoine  ud 
fanoid  air  Criosd  anns  an  teampull,  is  e  a'  cur  an 
cèill  a  bhàis  agus  as-eirigh,  agus  le  an  cuid  fanoid 
a'  toirt  sgrios  spioradail  orra  f  hèin,  cò  shaoileadh 
gu  'n  deanadh  iad  fhèin  cuimhne  air  am  fanoid 
agus  an  call,  an  dèidh  thri  bliadhna,  a  chum  a 
bhi  ag  ath-nuadhachadh,  agus  a'  cur  na  bu  doimhne 
air  an  anamaibh  truaillidh,  a'  bhuaidh  mhallaichte 
leis  an  do  leig  iad  le  dia  an  t-saoghail  so  an  inntinn 

a  dhalladh,  tre  'n  fhirinn  bu  choir  a  bhi  dhaibh 
'n  a  tobair  creidimh  agus  slàinte  ?  Cò  chreideadh 
gu 'm  biodh  daoine  a'  tarruing  orra  f  hèin  an  tuilleadh 
bàis,  is  Iosa  an  crochadh  air  a'  chrann,  is  cumhachd 
an  dorchadais  aig  àirde,  agus  toibheum  agus 
nàimhdeas  an  t-saoghail  chiontaich  so  air  ghoil, 
le  bhi  tionndadh  ris  na  briathran  so  a  ris?  An 
uair  nach  do  ghabh  iad  ris  an  f  hacal  le  urram  agus 
macantachd — an  uair  nach  do  ghabh  iad  ris  le  miann 
gu 'm  biodh  a  dhiamhaireachd  air  fhoillseachadh 
a  chum  slàinte — an  àite  sin,  an  uair  a  thionndaidh 
iad  e  gu  bhi  Jn  a  inneal-fanoid,  an  uair  sin  chuir 
iad  e  ann  an  làimh  Shàtain  gu  bhi  aige  mar 
chlaidheamh  liobhta  leis  an  tionndaidheadh  e 
orra  fhèin.  Rùisg  esan  an  claidheamh  sin  a  ris 
agus  a  ris  agus  dh'f  hàg  e  lotan  bàis  aca  leis.  Bha 
iad  an  duil  gur  ann  'n  an  làimh  f  hèin  a  bha  e  gu 
bhi  gus  a  thoirt  a  nuas  air  ceann  Iosa,  ach  is  ann 
a  chuir  iad  e  ann  an  làimh  Shàtain,  a  shàth  e  'n 
an  cridheachan  fhèin. 

"  Agus  air  do  'n  àrd-shagart  èirigh,  thuirt  e  ris, 
Nach  freagair  thu  bheag  ?  Ciod  e  a  tha  iad  sin 
aJ  toirt  am  fianuis  ad  aghaidh  ?  Ach  dh'fhan  Iosa 
'n  a  thosd." 

"  Dh'f  nan  Iosa  'n  a  thosd."   Carson  ?   ££  Feuch 
cuiridh  mi  ann  an  Sion  clach-thuislidh  agus  carraig- 

oilbheum,"  agus  ann  an  sud  feumaidh  i  laighe. 
Dh'fhan  e  'na  thosd.  Na  'n  robh  e  air  cur  an 
aghaidh  na  casaid,  agus  air  fìor  bhrigh  nam 
briathran  a  dheanamh  soilleir  bha  e  leis  an  sin  air 
crioch  nam  briathran  diamhair  a  mhilleadh— 
briathran  a  bha  air  an  labhairt  a  chum  fìor  chliù 
nan  daoine  a  thoirt  am  follais.  Air  an  aobhar 
sin  feumaidh  e  bhi  'n  a  thosd.  An  uair  a  bha  a 
theagasg  air  a  thoirt  fo  mhi-chliu,  agus  mealladh 
falachaidh  air  a  chur  as  a  leth,  an  sin  labhair  e, 
a  dh'fhireanachadh  a  theagasg  agus  a  chur  dion 
air  a  dhreuchd  mar  fhàidh.  Ach  anns  na  briathran 
so  tha  e  aJ  labhart  air  a  dhreuchd  mar  shagart,  is 
e  gus  e  fhèin  a  thoirt  suas  mar  an  t-Uan  a  chum 
peacadh  a  ghlanadh  air  falbh,  agus  fàbhor  a 
chosnadh  tre  dhòirteadh  fala — tre  umhlachd  gu 
bàs.  Is  ann  a  nis  a  tha  e  an  làthair  Dhè  mar  an 
t-Uan,  agus  air  an  aobhar  sin  feumaidh  e  bhi  'n 
a  thosd.  An  uair  a  tha  e  air  a  thoirt  mar  uan  a 
chum  a  chasgraidh  agus  mar  chaora  an  làthair  an 
luchd-lomairt  cha  'n  fhosgail  e  a  bheul. 

Ach  nach  f  haod  sinn  a  radh  gu  'n  robh  comh- 
fhurtachd  aig  Iosa,  is  e  'n  a  thosd,  air  nach  robh 
f  hios  aig  a  luchd-casaid  ?  Ann  an  seadh  f ior  bha 
iadsan  a'  togail  fa  chomhair,  mar  ann  an  sgàthan, 
glòir  as-eirigh  f  hèin,  agus  an  t-aoibhneas  a  chuireadh 

roimhe.  An  uair  a  bha  e  air  a'  Chrann,  agus  a 
chuaP  e  guth  a'  ghamhlais  agus  na  fanoid,  a'  til- 
geadh  a  bhriathran  f  hèin  'n  a  aodann :  Thusa 
a  leagas  an  teampull  agus  a  thogas  i  ann  an  tri 
làithean,  saor  thu  fèin,  nach  'eil  e  cinnteach  gu  'n 
dheoghail  anam  mil  asda,  is  iad  a'  cur  'n  a  chu- 
imhne  comhfhurtachd  an  Spioraid  anns  an  f hacal : 

"Uime  sin  ni  mo  chridhe  aoibhneas,  agus  ni 
mo  ghlòir  gàirdeachas:  gabhaidh  m'fheòil  mar 
an  ceudna  fois  ann  an  dòchas.  Oir  cha  'n  fhàg 
thu  m'anam  anns  an  uaigh  :  cha  leig  thu  le  d'Aon 
naomh  truaillidheachd  fhaicinn." 

B'ann  mar  so  a  dh'ullaich  gràdh  caomh  agus 
gliocas  neo-chriochnach  an  Athar  dha,  gu  'm 
blaiseadh  e  an  uair  a  bhàis,  eadhon  ann  am  fanoid 
a  nàimhdean  an-iochdmhor,  milseachd  agus  buaidh 
as-eirigh 

Facal  no  dhà  ann  an  rathad  earail : 

i.  Thoir  an  aire  nach  iarr  thu  cothrom  na  's 
fhearr,  no  barantas  as  cinntiche,  na  tha  agad  a 
chum  creidsinn  ann  an  Criosd.  Ma  tha  thu  ag 
iarraidh  barrachd  air  na  tha  agad  anns  an  fhacal 
is  ann  a  tha  e  'n  a  chomharra  gu  bheil  thu  ag 
iarraidh  an  tuilleadh  leisgeul  air  son  d'as-creidimh. 
Thoir  an  aire  an  uair  a  tha  thu  ag  iarraidh  an 

tuilleadh  dearbhaidh  nach  ann  a  tha  thu  a'  cur 
dàil  gus  an  caill  thu  am  beagan  a  tha  agad. 

2.  Thig  gu  diamhaireachd  an  fhacail  le  inntinn 
iriosal.  Ma 's  àill  le  neach  a  bhi  glic  biodh  e  'n 
a  amadan  a  chum  gu 'm  bi  e  glic.  Tha  teagasgan 
mòra  na  slàinte  na  's  àirde  na  gu  'n  urrainn 
buadhan  nàdurra  ruighinn  orra.  Do'n  inntinn 
uaibhreach  tha  iad  diamhair  agus  aimideach.  Is 
e  an  t-eu-comas  so  air  a  bhi  faicinn  an  glòir  agus 
am  maise  a  tha  cur  caise  air  an  inntinn  f  heòlmhor. 

3.  Bi  cinnteach  ma  tha  thu  a'  diùltadh  Chriosd 
an  diugh  gu  'n  coinnich  sin  riut  fhathast  ann  an 
dòigh  a  bheir  sgrios  uamhasach  ort.  Bidh  do 
thàir  agus  d'fhanoid  air  Criosd  no  air  aon  dhe 
naoimh  air  an  tasgaidh  suas  le  Sàtan  air  do 
choinnimh  gus  an  tig  an  là  anns  am  bi  do  chridhe 
air  a  thruailleadh  buileach,  agus  an  toir  e  ort 
gniomh  magaidh  as  oiilteile  a  dheanamh  na  rinn 
thu  riamh,  agus  am  bi  thu  air  d'abuchadh  fa 
chomhair  dòruinn  agus  truaighe  shiorruidh. 

4.  Leig  le  do  chridhe  foiseachadh,  tre  chreidimh, 
le  aoibhneas  agus  sith  air  bàs  agus  as-eirigh  an 
t-Slànuighir.     Beathaich  air  diamhaireachd  agus 

lànachd  na  f  ìrinn  ghràsmhor  so  :  Leagaibh  an 
teampull  so  agus  togaidh  mise  i  ann  an  trì  làithean. 
Is  e  Iosa  a  bha  marbh  agus  a  tha  beò  aon  dòchas 
d'anam  fa  chomhair  siorruidheachd. 


IV 

GlDHEADH  .   .   .   'N  A  DHEIDH  So 

"Agus  fhreagair  an  t-àrd-shagart  agus  thuirt  e 
ris,  Tha  mi  }g  a  do  mhionnachadh  air  an  Dia  bheò, 
gu  'n  innseadh  tu  dhuinn  an  tu  Criosd,  Mac  Dhè. 
Thubhairt  Iosa  ris,  Thubhairt  thu  :  gidheadh  tha  mi 
ag  radh  ruibh,  ;N  a  dheidh  so  chi  sibh  Mac  an  duine 
?n  a  shuidhe  air  deas-làimh  cumhachd  Dhè,  agus  aJ 
teachd  air  neoil  nèimh." — Mat.  xxvi.  63-64. 

Tha  an  t-àrd-shagart  air  a  theannachadh  le 
iom-chomhairle,  agus  na  fianuisean  brèige  air  eas- 
còrdadh.  Tha  a'  chasaid  a  thog  iad  a  thaobh 
leagadh  an  teampuill  a'  tuiteam  as  a  chèile,  agus 
tha  iad  an  cunnart  a  bhi  air  am  fàgail  le  priosonach 
's  gun  chùis-dìtidh  'n  a  aghaidh.  An  sin  tha  an 
t-àrd-shagart  a'  cur  Iosa  f  hèin  air  a  mhionnan : 

"Fhreagair  an  t-àrd-shagart  agus  thuirt  e  ris, 
Tha  mi  Jg  a  do  mhionnachadh  air  an  Dia  bheò, 
gu'n  innseadh  tu  dhuinn  an  tu  Criosd,  Mac  Dhe." 

Air  ball  tha  Iosa  a'  freagart,  is  e  fo  àithne  Athar  e 

f  hèin  a  thoirt  suas  gu  bàs  : 

l'Thuiitthu:  gidheadh  tha  mi  ag  radh  ruibh, 
'N  a  dheidh  so  chi  sibh  Mac  an  duine  5n  a 
shuidhe  air  deas-làimh  cumhachd  Dhè,  agus  a* 
teachd  air  neòil  nèimh." 

Tha  ann  an  sin  gathan  glòire  a'  soillseacbadh  an 
dorchadais,  agus  a'  sealltuinn  dhuinn,  air  an 
darna  làimh,  irioslachd  agus  masladh  Iosa,  mar 
phriosonach  aig  Mod  dhaoine,  agus  air  an  làimh 
eile,  deàlradh  a  ghlòire  an  uair  a  thig  e  's  a 
shuidheas  e  mar  bhreitheamh  air  cathair  Athar, 
agus  a  bhios  na  h-uile  chinnich  air  an  toirt  air  a 
bheulaibh  chum  breitheanais.  Faodaidh  binn  a' 
phriosonaich  a  bhi  air  a  thoirt  a  mach  an  tiota, 
"gidheadh"  tha  e  a'  togail  a  chuis  gu  cuirt  as 
àirde,  far  am  bi  a  luchd-mort  air  am  feuchainn 
agus  am  binn  air  a  thoirt  a  mach.  Faodar  beachd 
a  ghabhail  air  freagradh  Chriosd  mar  a  tha  e 
beantuinn  ri  Iosa  fhèin  agus  ri  Caiaphas. 

I.  A  thaobh  Iosa :  Is  e  so  a  chomhf  hurtachd 
an  uair  a  dhitidh.  Tha  e  an  sud  fo  mhasladh  aig 
a  luchd-casaid — Mac  an  Aon  bheannaichte  air  a 
mheas  mar  gu  'm  b'e  Mac  Bhelial.  Ach  tha  a 
dhuais  a'  feitheamh  air,  an  uair  a  bhios  e  air  a 
dheanamh  'n  a  bhreithimh  a  thoirt  breith  air  uile 

chinnich  an  t-saoghail.  An  là  sin  bidh  crùn 
glòire  air  a  chur  air  an  àite  a'  chrun  droighinn. 
Bidh  an  Crann  air  an  d'fhuiling  e  air  a  dheanamh 
'n  a  charbad  buadha.  Leis  an  t-slabhraidh  leis  an 
robh  e  air  a  cheangal  tha  e  creachadh  uachdran- 
achd  agus  chumhachd — a'  toirt  bruid  am  braigh- 
deanas — a'  toirt  na  creiche  o  'n  aon  làidir — a' 
briseadh  slabhraidhean  Shàtain  agus  a'  pheacaidh 
bhar  anamaibh  a  shluaigh.  Tha  Mòd  nàr  Chaiaph- 
ais  a'  toirt  àite  do  Chaithir  glòrmhor  a'  bhreith- 
eanais.  A'  smaoineachadh  air  an  aoibhneas  so 
tha  e  deònach  an  nàire  so  f  hulang. 

Cha  n  ann  a  mhàin  mar  Mhac  Dhè  a  bhuineas 
a'  ghlòir  so  dha,  tha  i  gu  bhi  aige  mar  Mhac  an 
duine.  Is  e  an  duine  losa  Criosd  a  bheir  breith 
air  na  beothaibh  agus  air  na  mairbh  an  là  ud : 

"Agus  thug  e  mar  an  ceudna  dha  ughdarras 
chum  breith  a  thabhairt,  do  bhrìgh  gur  e  Mac  an 
duine." 

Sud  far  an  robh  an  uair  iongantach  do  losa ! 
Bha  e  aig  Mod  Chaiaphais,  air  a  dhimeas  agus  air 
a  chur  air  chul,  air  a  chur  fo  mhasladh  agus 
àmhghair,  air  ti  a  bhi  air  a  dhiteadh  agus  air  a 
chur  gu  bàs !  Ach  smaoinich  e  air  f  ireantachd 
Athar  agus  air  a  dhuais  fhèin — air  an  aoibhneas  a 
chuireadh  roimhe.  Thog  e  inntinn,  ann  an 

cleachdadh  a'  chreidimh,  o  chuirt  Chaiaphais  gu 
glòir  agus  righ-chaithir  Athar,  far  an  robh  e 
fhèin  gu  suidhe  mar  bhreithimh  na  talmhainn 
uile. 

II.  Ach  cha  b'ann  dh'a  thaobh  f  hèin  a  mhàin 
a  labhair  e  na  briathran  so — tha  iad  a'  buintinn  gu 
sonruichte  ri  cor  Chaiaphais. 

i.  Anns  a'  cheud  àite :  tha  solus  annta  air  son 
Chaiaphais  anns  am  faod  e  mòr  thròcair  fhaicinn. 
Thug  Iosa  ceap-tuislidh  as  a'  rathad  air.  A 
dh'easbhuidh  an  t-soluis  so  dh'fhaodadh  e  radh, 
le  tomhas  de  riarachadh  dh'a  choguis,  nach  e  bha 
anns  a'  phriosonach  ud  ach  mealltair,  a  bha  'g  a 
mhealladh  fhèin  agus  a'  mealladh  an  t-sluaigh,  is 
e  a'  cumail  a  mach  gu  'm  b'e  fhèin  Mac  Dhè. 
Oir  ciamar  a  b'urrainn  neach  a  bha  air  a  thoirt 
cho  iosal  a  bhi  'n  a  Mhac  Dhè?  Ciamar  a 
b'urrainn  an  Criosd,  Righ  Israeil,  tuiteam  fo 
leithid  a  mhasladh — gun  urram  gun  saoibhreas, 
gun  chàirdean  gun  chumhachd?  Na  ?m  b'e  Mac 
Dhè  nach  tugadh  Athair  dha  legionan  de  ainglean 
g'a  chumail  à  làmhan  nan  oifigeirean  ?  Mar  gu 
■n  canadh  Iosa :  Faodaidh  mi  bhi  fo  mhasladh 
agus  air  mo  thoirt  glè  iosal,  gidheadh  is  mi  Mac 
Dhè,  agus  bidh  sin  air  a  dheanamh  soilleir 
fhathast.  'N  a  dheidh  so  chi  sibh  Mac  an  duine 

'n  a  shuidhe  air  deas-làimh  cumhachd  Dhè,  agus 
a'  teachd  air  neòil  nèimh. 

Nach  fhaodar  fhaicinn  ann  an  so  oidhirp 
ghràsmhor  air  fear-na-fòirneirt  a  shàbhaladh  o 
thuisleadh?  Na  'n  robh  Caiaphas  air  a  shuilean 
fhosgladh,  agus  inntinn  a  chleaehdadh  air  an 
fhìrinn  mhòr  agus  ghlòrmhor  so,  bha  e  air  a  fhèin 
a  shaoradh  a  ribe  an  diabhuil.  Ma  thuit  e  cha 
b'ann  a  chionn  nach  d'f  huair  e  solus.  Chaidh  a 
shealltuinn  dha,  iosal  agus  fo  àmhghair  's  mar  a 
bha  Iosa,  "gidheadh"  gu  'm  b'e  dha-rireadh  Mac 
Dhè,  agus  gu  faiceadh  e  dearbhadh  air  an  sin  le 
shuilean  7n  a  dheidh  so. 

2.  Ach  cha  'n  e  mhàin  gu  ?n  do  chuir  Iosa,  'n 
a  thròcair,  solus  air  a7  chùis,  a  chum  cothrom 
sàbhalaidh  a  thoirt  do  Chaiaphas — tha  e  toirt 
robhainn  shòluimte  dha  mar  an  ceudna.  Faodaidh 
tu  smaoineachadh,  mar  gu  7n  canadh  Iosa,  gu 
bheil  an  cumhachd  a  tha  agad  thairis  orm  a' 
dearbhadh  nach  'eil  'n  a  mo  bhriathran  ach 
mealladh.  Na  'm  bu  mhi  Messias  dha-rireadh, 
their  thu  nach  fuilingeadh  m'Athair  dhuit  cron  a 
dheanamh  orm — gu  'n  co-èignicheadh  e  thu  mo 
leigeadh  as.  Thoir  an  aire.  Cha  'n  ann  a  nise  a 
bhios  a'  chuis  air  a  dearbhadh  air  an  dòigh  sin. 
Ma 's  àill  leat  faodaidh  tu  do  chumhachd  thairis 

orm  a  chur  an  cleachdadh — faodaidh  tu  Tigh- 
earna  na  glòire  a  dhiteadh  's  a  cheusadh,  ach  bi 
cinnteach  gu  'n  coinnich  e  riut  fhathast.  Tha  do 
righ  a'  tighinn  a  nise  macanta  agus  iriosal : 

"  Cha  dean  e  stri,  agus  cha  ghlaodh  e  ;  ni 
mo  chluinneas  neach  air  bith  a  ghuth  air  na 
sràidean." 

Cha  d'thainig  an  uair  fhathast  anns  am  bi  thu  air 
d'fhàgail  gun  leisgeul,  ach  thig  e.  Saoilidh  tu  an 
diugh  nach  dean  ach  cumhachd  faicsinneach  Dhè 
do  chumail  gun  do  làmhan  a  dhath  ann  am  fuil 
Mhic  Dhè.  Thoir  an  aire.  Cha'n  ann  an  diugh 
a  mhothaicheas  tu  an  cumhachd  sin.  An  diugh 
gheibh  thu  do  thoil  fhèin  leat.  Faodaidh  tu  mo 
dhiteadh  agus  mo  cheusadh.  "  Gidheadh  'n  a 
dheidh  so  bidh  sgeula  eile  agad.  Gheibh  thu 
mothachadh  air  a'  chumhachd  an  uair  sin,  Ged 
nach  gairm  mise  an  diugh  air  deas-làmh  a' 
chumhachd  gus  mo  chur  saor,  gidheadh  tha  mi  ag 
radh  riut,  is  mi  an  Criosd,  Mac  Dhè.  Tha  mi  a' 
togail  fianuis  ort." 

3.  B'  e  sud  uair  agus  là  an  dearbhaidh  do 
Chaiaphas.    Is  mò  gu  mòr  a  bha  esan  aig  Mod 
na  bha  Iosa.    Is  cinntiche  a  bha  Iosa  a'  toirt 
breith  air  Caiaphas  na  bha  Caiaphas  air  Iosa.  An 

uair  a  tha  Caiaphas  a'  diteadh  agus  a'  cuairteach- 
adh.bàs  Chriosd  is  ann  a  tha  e'ga  dhìteadh  fhèin 
agus  'g  a  chur  fhèin  gu  bàs.  Fhuair  e  là  nan 
sochairean.  Ma  rinn  e  mì-f  heum  dhiubh  dhìt  e  e 
fhèin.  Tha  e  deanamh  uaill  as  a  chumhachd — 
tha  e  muchadh  a  sholuis,  a  choguis,  strith  an 
Spioraid,  agus  tha  Dia  a'  leigeadh  leis.  Cha.tig 
Dia  eadar  e  agus  a  pheacadh.  Cha  toir  Dia  air 
umhlachd  a  dheanamh  a  dheòin  no  dh'aindeon — 
tha  a  shaorsa  aige.  Tha  e  air  a  chuairteachadh  le 
solus  agus  le  sochair.  Is  e  so  là  a  dhearbhaidh 
dh'fheuch  an  toir  e  umhlachd  do  Dhia  no  nach 
toir.  "  Gidheadh,  tha  mi  ag  radh  riut  a  dheidh 
so.  Cuimhnich  Balaam!  Sheas  an  t-aingeal 
roimhe.  Labhair  an  t-ainmhidh,  is  e  air  an  t- 
slighe  gu  fèin-dhìteadh  agus  sgrios.  A  dh'ain- 
deon sin  ghabh  e  roimhe:  gidheadh  7n  a  dheidh 

soy 

Ah,  a  Chaiaphais  !  Tha  tbu  an  dùil  na 'm  b'e 
so  an  Criosd  gu  faiceadh  tu  gathanan  glòire 
timchioll  a  chinn  agus  claidheamhan  lasrach 
feirge  o  nèimh  a  chum  do  bhacadh  o  Jn  pheacadh 
mhòr.  Cha  'n  fhaic  thu  sin  an  dràsda.  Gheibh 
thu  do  thoil  gu  dhol  cho  fada 's  is  dàna  leat  anns 
a'  pheacadh :  gidheadh  'n  a  dheidh  so  chi  thu  an 
dearbh  Iosa  so  a'  teachd  air  neòil  nan  speur. 

O  anam  a  tha  cur  dàil,  is  tu  feitheamh  ri  am 
iomchuidh,  no  ag  iarraidh  dearbhadh  as  soilleire 
gur  e  Tosa  an  Criosd,  no  gus  an  tachair  ni 
miorbhuileach  air  chor-eigin,  gus  nach  urrainn 
thu  dàil  a  dbeanamh  na's  fhaide  :  thoir  an  aire. 
Cha  'n  fhaigh  thu  solus  no  dearbhadh  as  soilleire 
na  tha  agad  anns  an  fhacal.  Is  e  Iosa  an  Criosd 
a  nise.  Faodaidh  tu  a  dhiùltadh — faodaidh  tu 
dearmad  a  dheanamh  air  an  t-slàinte  mhòr — 
gidheadh  a  dheidh  so.  Ma  tha  thu  glic  cha 
chuir  thu  dàil  na's  fhaide  ann  a  bhi  -g  a  dhluth- 
ghabhail  thugad  mar  a  tha  e  air  a  thairgse  gu 
saor  anns  an  t-soisgeul. 

Ma  thig  thu  dh'ionnsuidh  Chriosd  le  do  chridhe 
brùithte  agus  le  creidimh  bidh  an  t-eadar- 
dhealachadh  as  mò  dhuit  anns  an  fhacal  shòluimte 
so :  'n  a  dheidh  so.  A  bheil  thu  dha-rireadh  ag 
iarraidh  an  Tighearna?  A  bheil  thu  ag  iarraidh 
a  bhi  ag  aideachadh  còraichean  Chriosd,  mar 
do  Righ  agus  do  Thighearna?  A  bheil  thu  gu 
h-ionraic  ag  iarraidh  ufnhlachd  a  thoirt  do  'n 
ghairm  :  "  Thig  agus  faic  "  ?  Ma  thà,  bi  cinnteach 
gu  bheil  cridhe  Iosa  a'  dol  a  mach  dh'a  d'ionnsuidh. 
Tha  e'  g  a  d'fhaicinn  is  tu  fo  'n  chrann  fhige — 
anns  an  uaigneas  'g  a  iarraidh  le  dùrachd  agus 

le  deòir.    A  bheil  thu  a'  creidsinn  a  bhriathran 

gràsmhor  ?    Ma  thà,  their  e  riutsa  cuideachd  : 

"  Gu  deimhin,  deimhin,  tha  mi  ag  radh  riut, 
*n  a  dheidh  so  chi  thu  nèimh  fosgailte  agus 
ainglean  Dhè  aJ  dol  suas  agus  a5  teachd  a  nuas 
air  Mac  an  duine." 

}JV  a  dheidh  so!  An  t-àm  beannaichte  do  'n 
chreidmheach — gun  aobhar  uamhais,  gun  teagamh. 
"Le  do  chomhairle  stiuiridh  tu  mi,  agus  fa 
dheòidh  gabhaidh  tu  mi  chum  glòire." 

Feumaidh  tu  taobh  Chaiaphais  a  ghabhail  ann 
a  bhi  diultadh  Chriosd,  no  taobh  Natanaeil  ann 
a  bhi  gabhail  ris.  Tha  a  dheidh  so  aca  le 
chèile.  Cò  an  taobh  as  àill  leat?  £<An  diugh, 
an  uair  a  ghoirear  an  diugh"  tha  do  roghainn 
agad.  "Feuch  a  nis  an  t-àm  taitneach;  feuch 
a  nis  là  na  slàinte." 


V 

Air  A  Dhìteadh 

"  An  sin  reub  an  t-àrd-shagart  aodach  ag  radh,  gu 
?n  do  labhair  e  toibheum  ;  ciod  am  feum  tuilleadh 
a  tha  againn  air  fianuisean  ?  feuch  a  nis  chuala  sibh 
a  thoibheum.  Ciod  i  ;ur  barail-se  ?  Fhreagair  iadsan 
agus  thuirt  iad,  Tha  e  toillteanach  air  bàs." — Mat. 
xxvi.  65,  66. 

"An  sin  reub  an  t-àrd-shagart  aodach  agus  thuirt 
e,  Ciod  am  feum  a  tha  againn  tuilleadh  air  fianuisean  ? 
Chuala  sibh  an  toibheum  :  ciod  i  'ur  barail-se  ?  Agus 
thug  iad  uile  breth  'n  a  aghaidh  gu  5n  do  thoill  e 
am  bàs."— Marc,  xiv.  63,  64. 

Thug  freagradh  Iosa — a'  togail  a  chuis,  agus  'g 
an  gairm  gu  coinneachadh  ris  aig  a'  Chaithir  mhòr 
gheal — am  Mod  gu  ceann.  Tha  e  ag  aideachadh 
gur  e  Mac  Dhè — 'g  a  dheanamb  fhèin  co-ionnan 
ri  Dia.  Mur  a  h-è  dha-rireadh  am  Messias  tha 
e  leis  na  briathran  so  a'  labhart  toibheum.  Ach 
cha  dhearbh  ni  air  an  t-saoghal  orra-san  gur  e 
am  Messias,  agus  air  an  aobhar  sin  cha  'n  urrainn 
iad  gun  a  mheas  ciontach  de  thoibheum. 

Mar  sin,  mar  neach  aig  a  bheil  mòr  spèis  do 
ainm  Dhè — mar  neach  a  tha  làn  eud  air  son 
naomhachd  agus  glòir  Dhè — tha  an  t-àrd-shagart 
a'  reubadh  aodaich,  mar  chomharra  follaiseach  air 
bròn  agus  fearg  naomh  ri  toibheum  cho  uamhasach, 
agus  a'  tionndadh  ri  buill  na  Comhairle,  tha  e  ag 
iarraidh  orra  am  breth  a  thoirt  a  mach.  Air  ball 
thug  iad  uile  breth  'n  a  aghaidh,  gu  'n  do  thoill 
e  am  bàs. 

Mar  sin  tha  Tighearna  na  glòire  'n  a  phriosonach 
air  a  dhiteadh,  agus  fo  bhinn  a'  bhàis.  Tionn- 
daidheamaid  a  thaobh  gus  am  faic  sinn  an  sealladh 
mòr  so — ar  Tighearna  air  a  dhiteadh. 

Abair  gu  'n  robh  a  bhreithimhean  ceart  ann 
a  bhi  diùltadh  gabhail  ris  mar  am  Messias,  bha 
am  binn  a  rèir  an  lagha.  Mur  a  b'  e  an  Criosd 
bha  e  gun  teagamh  toillteanach  air  a'  pheanas 
a  labhair  Dia  le  beul  Mhaois  an  aghaidh  luchd- 
toibheum :  "  Esan  a  mhaslaicheas  ainm  an 
Tighearna  cuirear  gu  cinnteach  gu  bàs  e."  Mar 
so  tha  sinn  a'  faicinn  Iosa  fo  dhiteadh  an  lagha, 
agus  gun  a  bhi  tighinn  air  gniomh  eucorach  a 
bhreithimhean,  ach  a  mhàin  mar  a  bha  sin  'n 
a  mheadhon  fo  chomhairle  dhiamhair  Dhè, 
amhairceamaid  air  mar  a  tha  e  dha-rireadh,  uair 
a  bhualadh,  air  a  smachdachadh  le  Dia." 

Dè  as  ciall  do  'n  t-sealìadh  mhòr  so — Tighearna 
na  glòire  "air  a  dhiteadh"  agus  "toillteanach  air 
bàs"?  Dè  am  feum  spioradail  a  dh'fheumas  sinn 
a  dheanamh  dheth  ? 

Is  e  a'  cheud  f  heum  :  Gu  'n  dean  sinn  grèim 
air  tre  chreidimh  mar  an  aon  mheadhon  tre  am 
bi  sinne  air  ar  saoradh  o  dhiteadh. 

Tha  barantas  glòrmhor  againn  air  son  so.  O 
m'anam  !  an  robh  Iosa  airidh  air  an  diteadh  so  ? 
Is  maith  a  tha  f hios  agad  nach  robh — gu  'n  robh 
e  naomh,  neo-lochdach,  neo-thruaillidh,  dealaichte 
o  pheacaich.  Agus  ciamar  a  dh'fhireanaicheas 
tu  Breithimh  na  talmhainn  uile  ann  a  bhi  toirt 

binn  a'  bhàis  air  Mac  a  ghràidh  ?  Faodaidh  tu 
a  bhi  cinnteach  gu  'm  fireanaich  Dia  a  chliu 
fhèin  agus  a  chùmhnant  shiorruidh  aim  a  bhi 
deanamh  a  Mhic  'n  a  iobairt,  am  Firean  an  àite 
nan  neo-fhirean,  agus  gu  ;n  deàlraich  glòir  fhir- 
eantachd  tre  Chrann-ceusaidh  Iosa.  Bheir  Dia 
a  mach  glòir  ainme  fa  chomhair  nan  saoghal,  ach, 
O  m'anam  !  tha  dleasdanas  ortsa  a  bhi  f  ireanachidh 
a  Cheartais  ann  a  bhi  cur  Chriosd  fo  àmhghair 
air  d'  shon. 

Tha  peacadh  ann  roimh  an  còir  eagal  a  bhi 
ort — peacadh  leis  a  bheil  daoine  a1  deanamh 
dichill  air  falach  siorruidh  a  chur  air  glòir  a 
Cheartais.  Is  e  sin  peacadh  an  as-creidimh : 
peacadh  na  h-uaill — peacadh  a  bhi  seasamh  a 
mach  o  Chriosd,  agus  a  bhi  ag  iarraidh  gnothuich 
a  dheanamh  ri  Dia  'n  a  d'ainm  fhèin — peacadh 
a  tha  'g  a  do  chur  anns  an  t-suidheachadh  nach 
iarr  thu  gnothuich  idir  a  dheanamh  ri  Dia. 

Am  bi  e  air  a  radh,  O  m'anam :  air  dhuit  am 
Firean  fhaicinn  air  a  dhiteadh,  gu  'n  d'fhàg  thu 
Iehobhah  gus  a  "chomhairle"  fhireanachadh  mar 
a  b'fhearr  a  b'urrainn  e — gu  'n  d'fhàg  thu  aig 
an  Eaglais  a  ghabh  ri  Iosa  Dia  fhireanachadh, 
ach  air  do  shon  fhèin  nach  'eil  diu  agad  dheth? 
Gu  'm  bu  fada  sin  uait,  O  manam  !  Thig  air 
ball  do  'n  Chuirt  so,  mar  pheacach  toillteanach 

air  bàs,  agus  abair,  mar  nach  biodh  aona  pheacach 
bochd  eile  ann  gus  a  radh  :  Tha  Iosa  an  so  'n  am 
àite-sa  agus  mar  m'Urras,  agus  is  ann  air  an  aobhar 
sin  a  tha  an  Dia  cothromach  agus  ceart  aJ  fulang 
gu 'm  bi  e  air  a  dhiteadh.  Leag  do  pheacaidhean 
air  Uan  Dhè — neach  a  tha  e  fhèin  gun  pheacadh 
idir — a  chum  gu 'm  bi  peacadh  air  a  ni  a  dhiteadh 
cothromach,  agus  a  chum  gu  'rn  bi  binn  a  bhàis 
'n  a  ghniomh  Ceartais. 

Is  e  do  dhleasdanas  agus  do  shochair  a  thighinn 
tre  chreidimh  agus  seasamh  air  beulaibh  a' 
Bhreithimh  ri  taobh  Iosa — Iosa  am  fear-ionaid 
naomh,  agus  d'anam  peacach  am  fior  chiontach — 
a  chum  gu 'm  bi  thusa  air  do  mheas  'n  a  d'aon 
maille  ris-san,  agus  an  sin  their  thu  còmhla  ris 
a'  mhuinntir  shaorta — iadsan  a  mhàin  a  tha 
f  ìreanachadh  diteadh  Iosa  : 

"  Gu  deimhin  ar  n-anmhuinneachd  ghiùlan  e, 
agus  ar  doilghiosan  dh'iomchair  e  :  lotadh  e  air 
son  ar  peacaidhean-ne,  bhruthadh  e  air  son  ar 
n-aingidheachdan  :  leagadh  air-san  smacbdach- 
adh  ar  sith,  agus  le  chreuchdaibh-san  shlànuich- 
eadh  sinne.  Chaidh  sinn  uile  mar  chaoraich 
air  seacharan  :  thionndaidh  sinn  gach  aon  g'a 
shlighe  fèin  ;  agus  leag  an  Tighearna  air-san 
aingidheachd  gach  aon  dinn.''5 

Is  e  dleasdanas  àrd  agus  glòrmhor  a  thighinn 
mar  pheacach  caillte,  air  mo  dhusgadh  agus  fo 

dhearbhadh  peacaidh,  agus  mi  fhin  a  thilgeadh 
gu  saor,  cridheil,  le  m'uile  anam,  arms  an  rùn 
ghràsmhor  so  a  tha  air  a  thoirt  gu  solus  arm  an 
diteadh  agus  ann  am  bàs  an  t-Slànuighir.  Is  e 
mo  shochair  e  gu  dearbh  :  ni  a  tha  cho  iongantach 
gu  'm  bithinn  air  mo  chuireadh  gu  saor  le  Dia — 
ni  a  tha  sealltuinn  gràdh  agus  truas  neo-chriochnach, 
a  tha  dol  os  cionn  mo  smuaintean-sa  mar  a  tha 
na  neamhan  os  cionn  na  talmhainn.  Is  e  mo 
shochair  e,  is  mi  air  mo  chuireadh  le  teachdaire 
na  rèite  pilleadh  ri  Dia,  a  chum  gu  faigh  mi  sith 
agus  slàinte  o  mo  thruaighe  gu  lèir. 

Ach  cha  'n  e  mo  shochair  a  mhàin  e.  Is  e  mo 
dhleasdanas  àrd  agus  sòluimte  cuid  a  bhi  agam 
ann  a  bhi  foillseachadh  fìreantachd  Dhè  gu 
soilleir — ann  a  bhi  nochdadh  gu  'n  robh  Dia 
firinneach  agus  ceart  ann  a  bhi  gabhail  an 
Fhirean  an  àite  nan  neo-fhirean,  agus  a'  diteadh 
agus  a'  bruthadh  Mac  a  ghràidh  mar  urras  nam 
peacach.  Ni  mi  sin  le  bhi  creidsinn  ann  an  Iosa : 
le  bhi  seasamh  air  beulaibh  a'  Mhòid,  agus  ag 
radh  le  fèin-dhìteadh  agus  le  grain  :  Is  mise  an 
ciontach  agus  tha  mi  'g  a  aideachadh.  Ad 
aghaidh,  ad  aghaidh  fèin  a  mhàin  pheacaich  mi — 
gu  mì-chèillidh  a'  toirt  dùbhlan  do  bhagradh 
d'fheirge — toillteanach  air  bàs  agus  suil  eagallach 
ri  breitheanas.  Ni  mi  sin  cuideachd  le  bhi  til- 

geadh  mo  pheacadh,  m'aideachadh,  mo  dhiteadh, 
air  an  Fhirean,  is  binn  a'  bhàis,  a  rèir  run  siorruidh, 
a'  tuiteam  air  a  cheanri,  a  chum  gu 'm  bi  Dia  ceart 
an  uair  a  bheir  e  breth  air  Iosa  agus  ormsa  le 
chèile — gu 'm  bi  e  firinneach  agus  ceart  ann  a  bhi 
toirt  maitheanas  dhomh. 

Ma  tha  mi  a'  seasamh  a  mach  o  Chriosd,  a' 
diultadh  mo  chionta  aideachadb,  a'  diultadh  crioch 
a  chur  air  cionta  le  bhi  tionndadh  ri  Criosd 's  a' 
gabhail  ris  mar  fhear-ionaid,  a  chum  gu  ;m  bi  mo 
dhiteadh  air  a  thoirt  air  falbh  le  dhiteadh-san, 
agus  a  bhàs  a'  toirt  dhomh  beatha  shiorruidh — 
ma  tha  mi  a'  deanamh  sin,  tha  mi  ag  radh  gu  bheil 
mi  coma  ged  nach  biodh  Dia  air  fhireanachadh 
a  chaoidh  air  son  diteadh  agus  bàs  Iosa  Naomh — 
ged  a  bhiodh  neo-fhireantachd  agus  aimideas  air 
a  chur  as  a  leth. 

Gu 'm  bu  h-àill  leam  Dia  a  ghlòrachadh  le  bhi 
creidsinn  ann  an  Iosa.  Cha  'n  ann  a  mhàin  mar 
shochair  a  bhuineas  do  pheacach  bochd  a  ni 
aithreachas  agus  bròn  air  son  peacaidh,  ach  a 
chionn  gur  àrd-dhleasdanas  dìlseachd  do  Dhia  a 
tha  ann,  agus  gu  bheil  Dia  'g  a  iarraidh  orm. 

Na  biodh  eagal  ort,  O  m'anam,  do  chionta  uile 
a  thoirt  a  steach  fo  dhiteadh  an  Tighearna  Iosa. 
Iarr  air  Dia  do  mheas  maille  ri  Iosa — a  bhi  air  do 
dhiteadh  agus  air  do  cheusadh  maille  ris.  Seas 

ann  an  Criosd :  is  e  do  sgàil,  do  dhìdeann,  d'àite- 
falaich.  Seas  ri  thaobh  aims  a'  Mhòd  agus  an  sin 
bidh  a  bhinn-san  cothromach,  do  bhrìgh  e  bhi  ann 
an  dàimh  urrais  riut-sa.  Bidh  a'  bhinn  air  a  toirt 
a  mach  gu  cothromach  air-sa?i  an  sin,  agus  annsan 
bidh  do  bhinn-sa  air  a  toirt  air  falbh.  Leis  an 
sin  agus  an  uair  sin  bidh  Dia  air  f  hireanachadh  a 
thaobh  diteadh  Chriosd,  agus  tre  dhiteadh  Chriosd 
tha  Dia  'g  a  d'fhireanachadh-sa. 

Mar  sin,  mar  a  thuirt  Pòl,  feuch  nach  cuir  thu 
gràs  Dhè  an  diomhanas.  Mhothaich  Pòl,  agus  e 
ag  iarraidh  fìreanachadh,  na  'n  robh  e  air  gabhail 
seachad  air  Criosd,  gu  'n  robh  e  a'  deanamh  na 
b'urrainn  e  air  bàs  Chriosd  a  mheas  mar  ni 
diomhain  — gun  bhrigh  gun  bhuaidh.  Bha  sin  an 
aon  ni  agus  a  bhi  meas  run  gràsmhor  Dhè  mar 
aimideas  agus  mar  dhiomhanas.  A  bheil  peacadh 
ann  as  mò  na  Crann-ceusaidh  Chriosd  a  mheas 
mar  aimideas  Dhè?  Tha  mi  a'  deanamh  sin  an 
uair  a  tha  mi  a'  gabhail  seachad  air  Iosa  a  dh'iarr- 
aidh  fireanachadh.  agus  slàinte.  Bidh  Dia  air  a 
ghlòrachadh  anns  a'  Chrann-cheusaidh,  ach  beag 
taing  do  'n  as-creidmheach  air  son  sin  :  tha  esan 
a'  deanamh  na 's  urrainn  e,  is  e  a'  deanamh  tàir 
air  Iosa,  a  chum  nach  bi  glòir  air  bith  aig  Dia  as 
an  ìobairt  mhòr  a  thug  e  suas  air  Calbhari. 

Bu  mhòr  an  gliocas  agus  a'  bheannachd  gu  5n 

cuireadh  sinn  gu  buil  mhaith  an  sgeul  aoibhneach 
a  tha  againn  arm  an  casaid  agus  diteadh,  arm  am 
bròn  agus  ceusadh  an  Tighearna  Iosa. 

Ann  an  sin  tha  Dia  agus  am  peacach  a'  coinn- 
eachadh  agus  air  an  deanamh  rèidh  ri  chèile — 
ann  an  sin  tha  am  peacach  a'  blasad  air  milseachd 
gràs  slàinteil,  agus  a'  faotainn  làn  chòir  air  beatha 
shiorruidh — ann  an  sin  tha  na  naoimh  a'  faotainn 
gràsan  an  Spioraid  a  chum  an  uidheamachadh  air 
son  dleasdanas  agus  sochair  anns  an  t-saoghal — 
ann  an  sin  tha  na  naoimh  a1  faotainn  sealladh  air 
tir  a'  gheallaidh  agus  roimh-bhlas  air  a  glòir — ann  an 
sin  tha  na  naoimh  a'  toirt  buaidh  air  saoghal  agus 
Sàtan— ann  an  sin  tha  na  naoimh  a'  toirt  buaidh  air 
a'  nàmhaid  dheireannach,  am  Bàs — ann  an  sin  tha 
na  naoimh  ag  ionnsachadh  an  òrain  dhe  nach  f  hàs 
iad  sgìth  tre  àlaibh  na  bithbhuantachd. 

Rach  ann  an  comhluadair  ris  na  naoimh  anns 
a'  Ghlòir  agus  ni  iad  sgeula  dhuit  air  mar  a  thug 
Criosd  à  prìoson  iad  agus  a  chaidh  iad  a  steach 
do  ?n  t-saorsa  a  tha  ann  an  Iosa  Criosd. 

Bha  mi  aon  uair  'n  am  phriosonach,  their  fear 
aca,  ann  am  braighdeanas  aig  ana-miann  agus  aig 
Sàtan.  Ach  chuala  mi  gu  'n  robh  Criosd  'n  a 
bhraighdeanach  ann  an  slabhraidhean  a  chum  gu 
'n  tugadh  e  bruid  am  braighdeanas.  Ghuidh  mi 

air  mo  chur  saor,  agus  mo  shlabhraidhean  a 
bhriseadh  le  neart  a  shlabhraidh  fhèin,  agus  tre 
chreidimh  f  huair  mi  fois  agus  saorsa. 

Bha  mi  aon  uair  'n  am  dhiobarrach  bochd,  their 
fear  eile,  is  m'anam  air  a  thrèigsinn,  gun  chom- 
panach,  gun  chuideachd  spioradail,  gun  Dia  gun 
dòchas.  Ach  chunnaic  mi  gu  'n  robh  Criosd  air 
a  thrèigsinn,  le  dheisciobuil,  le  Athair.  Chunnaic 
mi  gu  ?n  robh  sin  a  chum  gu  'm  biodh  truaghan 
coltach  riumsa  air  a  "  chruinneachadh"  le  tròcairean 
siorruidh,  agus  air  a  chur  air  àireamh  teaghlach  a' 
cheud-ghin. 

Chunnaic  mi  Iosa,  their  fear  eile,  air  a  thoirt 
le  an-iochd  gu  lùchairt  an  àrd-shagarr,  far  nach 
d'f  huair  e  truas  no  co-f  haireachdan  an  uair  f  heuma. 
Thuig  mi  gu  'n  robh  mar  thoradh  air  an  sin, 
anns  an  run  shiorruidh,  gu 'm  biodh  aig  peacaich 
coltach  riumsa,  ach  a  bha  deònach  earbsa  ris,  ann 
an  ionad  naomh  an  Ti  as  Airde,  Ard-shagart  dileas 
agus  tròcaireach.  tre  am  faigheadh  e  tròcair  agus 
gràs  a  chum  cobhair  ann  an  àm  feuma. 

Chunnaic  mi  Iosa  air  a  thoirt  gu  Mod,  their 
fear  eile,  agus  flanuisean  brèige  air  an  tuarasdal- 
achadh  'n  a  aghaidh.  Chunnaic  mi  gu  'n  robh 
saoibhreas  neo-chriochnach  ann  am  bochduinn 
Chriosd  dhaibh-san  a  ghabhadh  ris,  agus  gu  'n 
robh  so  anns  an  t-saoibhreas  bheannaichte  a  bha 

mi  gus  fhaotainn  annsan,  eadhon   nach  biodh 

fianuis  air  a.  ghairm  'n  am  aghaidh  is  mi  'n  a  mo 

sheasamh  coimhlionta  annsan. 

aAgus  arms  an  àm  sin,  deir  an  Tighearna, 
iarrar  aingidheachd  Israeil,  agus  cha  bhi  i  ann  ; 
agus  lochdan  Iudah,  ach  cha  bhi  iad  r'am 
faotainn." 

Chunnaic  mi  Iosa  air  a  dhiteadh  agus  air  a 

cheusadh,  tha  fear  eile  ag  radh.    A  chum  gu  m 

seasadh  e  'n  am  àite  gus  a'  chrioch,  agus  gu  'm 

biodh   e  comasach  air  teàrnadh   gu  h-iomlan, 

chunnaic  mi  nach  do  thionndaidh  e  air  falbh 

o  dhiteadh.    Cha  do  thionndaidh  Tighearna  na 

Glòire  air  falbh  o  dhiteadh.    Thug  Prionnsa  na 

Beatha  ùmhlachd  do  bhinn  a'  bhàis.    Air  dhòmhsa 

a  bhi  fo  dhearbhadh  peacaidh — peacadh  air  coguis 

agus  cridhe — thug  mi  mo  làmh  agus  mo  chridhe 

do  Chriosd.    An  uair  a  dh'iarrar  m'aingidheachd 

cha  bhi  iad  r'am  faotainn,  mur  a  faighear  iad  air 

Criosd.    Tha  fhios  agam  nach  'eil  diteadh  sam 

bith  do  ?n  dream  sin  a  tha  ann  an  Iosa  Criosdc 

"Aig  cur  a  Mhic  fèin  do  Dhia  ann  an  coslas 
feòla  peacaich,  agus  ;n  a  iobairt  air  son  peacaidh, 
DHIT  K  AM  PEACADH  5S  AN  FHEOIL  :  chum  gU 
'm  biodh  fireantachd  an  lagha  air  a  choimhlionadh 
annainne,  a  tha  gluasad  cha  Jn  ann  a  rèir  na 
feòla,  ach  a  rèir  an  Spioraid." 

S  e  Dia  as  tearmunn  duinn  gu  beachd, 

Ar  spionnadh  e 's  ar  treis: 
An  aimsir  carraid  agus  teinn, 

Ar  cobhair  e  ro  dheas. 
Mar  sin  ged  ghluaist'  an  talamh  tròm, 

Cha  'n  aobhar  eagail  duinn: 
Ged  thilgeadh  fòs  na  slèibhte  mòr' 

Am  builsgein  fairg'is  tuinn. — S.  xlvl.  1-2. 

Fa  chùis  an  uamhais  anns  an  oidhch' 

Cha  bhi  ort  geilt  no  sgàth ; 
No  fbs  fa  chùis  na  saighde  bhios 

A'  ruith  air  feadh  an  là: 
Cha  bhi  maoin  eagail  ort  roimh  'n  phlàigh 

Tha  triall  an  dorchadas : 
No  fòs  fa  chùis  an  uilc  a  bhios 

Mu  mheadhon  là  ri  sgrios.— S.  xci.  5-6. 

Is  treise  Dia  ta  chòmhnuidh  shuas 
Na  fuaim  nan  uisge  garbh' ; 

Is  treise  Dia  na  sumainnean, 

Is  tonna  cuain  gu  dearbh.— 5.  xcli.  4. 


"'M  a    "nn  aV  Roinn-Eorp'  bagairt  a* 

A^l  dheanamh  air  na  h-eileanan  so,  bhitheadh 
e  'na  mhasladh  air  treubhantas  mic  fhoghainteach 
Bhreatuinn  mur  a  d'  èirich  iad  mar  aon  duine  a'  dhion  an 
dùthaich  mhàthaireil.  .  .  . 

Oir  tha  araon  ar  Righ  agus  ar  tir  ro-airidh  air 
cathachadh  as  an  leth,  agus  cha  b'e  ach  an  dubh- 
ghealtair  nach  doirteadh  fhuil  gu  toileach  air  an 
sgàth.  .  .  . 

'N  uair  tha  eud  an  t-saighdeir  'na  theine  le  gràdh 
tir'  is  teach',  cha'n'eil  criochan  aig  dànachd  a  spioraid, 
agus  cha'n'eil  heart  arma  ris  nach  sin  e  làmh.  .  .  • 

Is  fìor  rogha  òigrìdh  ar  duthcha  saor-shaighdeirean 
ar  Righ,  agus  cha'n'eil  an  coimeas  an  arm  tir  air  bith. 
Bu  choir  "  Tir  nam  beann 's  nan  gleann,"  bhi  na  *4  Tir 
nan  gaisgeach."  ... 

'S  ann  le  bhi  gu  cinnteach  air  taobh  Chriosd 
bhithear  neo-sgàthach  anns  a'  chath.  Bitheadh  a 
Cheannard  'na  chridhe  agus  cha  bhi  crith  ann  an 
gàirdean  an  t-saighdeir.  Na  bitheadh  crùbadh  bho'n 
chòmhrag,  oir  tha  beatha  a'  Chriosduidh  tearuinnt  agus 
tha  'bhuaidh  cinnteach.  Roimh  dha  dhol 's  a*  chath  tha 
bheatha  ann  an  gleidheadh  Dhè.  Iadsan  bheir  buaidh 
troimh  an  Uan  bithidh  orra  crun  na  gìòire,  agus 
bithidh  slainte  naomhachd  fhoirfe  aca.  Dhealaich  iad 
ri  'n  dòghruinn  anns  a'  bhuaidh,  agus  bithidh  sonas 
bith-bhuan  'nan  cridheachan  agus  aoibhneas  siorruidh 
air  an  cinn  'n  uair  a  shiubhlas  iad  a  stigh  gu  fois  agus 
àrd-shonas  agus  glòir  tigh  an  Athar." 

Dr  Ceanaideach 

bha'n  Inbhir  pheofharan. 


